- Filipi
- ←
- 1
- →

Paulo nia surat
ba sarani sira iha sidade
Filipi

1
Paulu hahuu nia surat
(Apostolu sira nia Istoria (Atos, Kisah) 16:12)
1 Surat nee hosi Paulo ho Timóteo, Kristu Jesus nia atan.
Ami haruka surat nee ba Maromak nia povu iha sidade Filipi nebee laran ida ho Jesus Kristu, ba responsavel sarani sira, ho mos ba ema nebee ajuda responsavel sira.
2 Ami harohan ba ita nia Aman Maromak ho Nai Kristu Jesus, para hatudu Sira nia laran diak ba imi, i foo paz ho hakmatek ba imi.
Paulo halo orasaun ba sarani sira iha Filipi
3 Hau sempre agradese ba Nai Maromak bainhira hau hanoin imi. 4 Hau sempre halo orasaun ba imi ho laran haksolok, 5 tanba hosi loron primeiru imi simu Maromak nia Liafuan Diak too agora, imi ajuda hau hodi foo sai Liafuan Diak nee. 6 Nai Maromak hahuu ona halo servisu diak iha imi. I hau laran metin katak, Nia sei kontinua nafatin too Nia servisu nee hotu iha loron nebee Kristu Jesus fila fali mai hosi lalehan.
7 Hau senti nunee, tanba imi iha hau nia laran. Maromak foo fiar ba imi atu servisu hamutuk ho hau. Bainhira Hau defende Nia Liafuan Diak hodi hatudu ba ema katak Liafuan nee loos, imi sempre halo parte iha servisu nee. Bainhira hau iha dadur laran mos, imi halo parte nafatin. 8 Nai Maromak rasik hatene katak, hau hakarak teb-tebes atu haree imi, i hau hadomi imi hanesan Kristu Jesus mos hadomi imi.
9 Hau halo orasaun ba Nai Maromak para imi nia domin ba malu bele buras ba beibeik. Hau mos husu atu Nia aumenta beibeik matenek ba imi hodi halo imi hatene saida mak loos, saida mak sala. 10 Nunee imi bele hili saida mak diak hodi moris loos i livre hosi sala too Kristu fila fali mai. 11 Ho Jesus Kristu nia tulun, imi sei hatudu hahalok diak iha imi nia moris tomak. Hodi nunee, ema sei foti aas Nai Maromak nia naran hodi hahii Nia.
Paulo nia terus halo ema barak fiar ba Kristu
12 Maun-alin sira, hau hakarak atu imi hatene katak, maski ema halo susar hau, maibee hau nia terus nee halo ema barak liu tan fiar ba Nai Jesus nia Liafuan Diak. 13 Seguransa sira iha rezidensia ulun boot sira nian ho ema sira seluk iha nee mos hatene dehan, hau dadur hela tanba serbi Jesus Kristu.✡ Apostolu sira nia Istoria (Atos, Kisah) 28:30 14 Tanba hau iha dadur laran mos sarani sira barak liu mak laran metin ba Nai Jesus. Agora sira brani liu, i la tauk tan atu foo sai Maromak nia liafuan.
15 Iha duni ema balu foo sai kona ba Kristu ho hanoin nebee diak, maibee iha mos balu halo nunee tanba sira laran moras hau i hakarak para ema tuir deit sira. 16 Sira nebee ho hanoin diak, sira foo sai kona ba Kristu tanba sira hadomi hau. Sira hatene katak, Maromak tau hau iha fatin nee para defende Liafuan Diak.
17 Maibee sira nebee laran moras hau, sira foo sai kona ba Kristu para buka naran deit, laos ho objetivu nebee diak. Sira hanoin atu foo todan liu tan mai hau iha kadeia nee.
18 Maibee husik deit ba. Ema atu hanorin ho laran moos ka la moos, la buat ida, naran katak sira hanorin kona ba Kristu. Ida nee mak halo hau nia laran haksolok.
I hau sei haksolok nafatin, 19 tanba hau hatene katak, ho imi nia orasaun mai hau, i Jesus Kristu nia Espiritu nia tulun, too ikus Maromak sei salva hau. 20 Hau hakarak ho laran metin atu hau brani nafatin foo sai kona ba Kristu, hanesan mos uluk, atu nunee hau la bele moe. Atu hau moris ka, hau mate, la buat ida. Naran katak Maromak uza hau hodi foti aas Kristu nia naran.
21-23 Hau hanoin nunee: se hau moris, entaun moris ba Kristu, i hau bele halo servisu ida ke iha folin. Maibee se hau mate, hau sorti liu tan, tanba hau bele husik mundu nee hodi baa moris hamutuk ho Kristu. Nee mak hau la hatene atu hili ida nebee loos. 24 Maibee imi sei presiza hau iha nee, entaun diak liu hau hela lai iha mundu. 25 Entaun hau laran metin katak, hau sei moris i sei hela ho imi nafatin, para tulun imi atu fiar metin liu tan ba Maromak ho laran haksolok. 26 Nunee imi sei foti aas Jesus Kristu nia naran, tanba Nia mak loke dalan atu hau bele baa haree fali imi.
Moris loos nafatin
27 Bele halo nusaa mos, imi tenki moris tuir lo-loos Kristu nia Liafuan Diak. Nunee, se hau rasik baa vizita fali imi ka rona deit hosi ema mos, hau bele hatene katak, imi hamriik metin ho neon ida laran ida. I hau bele hatene katak, imi hotu servisu makaas para ema seluk mos fiar Kristu nia Liafuan Diak nee. 28 Bainhira ema kontra imi, la bele tauk sira. Imi nia brani nee hatudu ba sira katak, Nai Maromak rasik sei salva imi maibee sei halo lakon tiha sira. 29 Maromak nee diak teb-tebes. Nia loke ona dalan ba imi para fiar ba Kristu. Laos nee deit, maibee Nia mos bolu imi atu terus tanba tuir Nia. 30 Imi nia luta hanesan ho hau nia luta. Uluk imi haree hau terus ba Kristu, i agora mos imi rona dehan hau hasoru nafatin situasaun hanesan nee.✡ Apostolu sira nia Istoria (Atos, Kisah) 16:19-40

- Filipi
- ←
- 1
- →

✡1:13 Apostolu sira nia Istoria (Atos, Kisah) 28:30

✡1:30 Apostolu sira nia Istoria (Atos, Kisah) 16:19-40

© 2016 UBB