- 1 Timóteo
- ←
- 3
- →

3
Kritéria ba responsavel sarani sira
1 Ita baibain rona dehan, “Ema nebee hakarak sai responsavel ba sarani sira, nia hakarak halo servisu ida ke iha valór.” Liafuan nee loos duni; ita tenki simu ho laran tomak. 2 Responsavel sarani nian tenki ema diak, nebee povu respeita. Nia tenki moris loos ho feen ida deit. Nia tenki hatene aan, domina aan, naran diak, simu bainaka iha uma ho laran tomak, i hatene hanorin. 3 Responsavel sarani nian la bele lanu-teen, i la bele liman kamaan baku ema, maibee tenki laran diak i gosta dame. Nia la bele matan fuan naklosu ba osan. 4 Nia tenki hatene eduka nia familia, i nia oan sira tenki respeita i rona ba nia. 5 Tanba se nia la hatene eduka nia familia uma laran, oinsaa mak nia bele tau matan ba Maromak nia povu?
6 La bele foti ema nebee foin fiar ba Nai Jesus sai responsavel. Se lae, nia bele foti aan dehan nia mak diak liu. Nunee, Maromak bele kastigu nia hanesan uluk Nia kastigu Satanás. 7 Responsavel tenki naran diak iha komunidade nia leet. Tanba se ema nebee laos sarani la respeita nia, sira bele hatete aat nia, too nia mos monu ba Satanás nia lasu.✡ Tito 1:6-9
Kritéria ba ema nebee kaer knaar ajuda Maromak nia povu
8 Nunee mos ho ema nebee kaer knaar ajuda Maromak nia povu. Nia mos tenki ema nebee naran diak, la bele bosok-teen, la bele hemu tua barak, i la bele matan fuan naklosu ba osan. 9 Nia tenki laran moos i kaer metin lia loos nebee Maromak hatudu mai ita. 10 Bainhira atu foti ema ida kaer knaar ajuda Maromak nia povu, haree di-diak lai nia moris oinsaa. Se ema la hatudu liman ba nia, foin bele foti nia.
11 Nunee mos nia feen* Liafuan Gregu iha nee bele dehan ‘nia feen’. Bele mos ‘feto’. Iha ema balu dehan, iha nee Paulo koalia kona ba feto nebee kaer knaar ajuda Maromak nia povu. Maibee se nunee, lian Gregu baibain uza liafuan seluk. (Haree Roma 16:1) tenki naran diak, domina aan, i la bele konta ema nia vida. Ema seluk mos konfia nia.
12 Ema nebee kaer knaar ajuda Maromak nia povu tenki moris loos ho feen ida deit. Nia mos tenki hatene hanorin nia oan sira ho nia ema uma laran tomak. 13 Sira nebee serbi sarani sira ho diak, ema sei respeita loos sira. Nunee sira sei brani liu tan koalia kona ba sira nia fiar ba Kristu Jesus.
Fiar nebee loos
14 Timóteo, hau hein katak la kleur tan, hau baa haree o. Maski nunee, hau hakerek surat nee ba o. 15 Nunee se hau demora karik, surat nee bele foo hanoin ba o katak, Maromak nia oan sira tenki moris oinsaa. Maromak nee mak Maromak moris. I Nia povu hanesan uma riin† Lian Gregu dehan ‘riin ho alsesu’. Alsesu ho lian Indonézia katak ‘fundasi’. nebee hamriik metin hodi apoia Maromak nia hanorin nebee loos.
16 Segredu nebee Maromak foo sai ona mai ita kona ba Jesus Kristu, diak teb-tebes. Segredu nee mak nee:
Jesus Kristu fila aan sai ema.
Maromak nia Espiritu hatudu katak, Jesus nee loos duni.
Maromak nia anju sira mos haree Nia.
Nai Maromak hasae ona Nia ba lalehan hodi foti aas Nia naran.
Ema foo sai kona ba Nia too iha nasaun-nasaun.
Iha mundu tomak, ema fiar ona ba Nia.

- 1 Timóteo
- ←
- 3
- →

✡3:7 Tito 1:6-9

*3:11 Liafuan Gregu iha nee bele dehan ‘nia feen’. Bele mos ‘feto’. Iha ema balu dehan, iha nee Paulo koalia kona ba feto nebee kaer knaar ajuda Maromak nia povu. Maibee se nunee, lian Gregu baibain uza liafuan seluk. (Haree Roma 16:1)

†3:15 Lian Gregu dehan ‘riin ho alsesu’. Alsesu ho lian Indonézia katak ‘fundasi’.

© 2016 UBB