- Galásia
- ←
- 2
- →

2
Nai Jesus nia apostolu sira seluk simu Paulo nia hanorin
1 Liu tiha tinan sanulu resin haat, hau baa fali Jerusalém, hamutuk ho Barnabé. Ami lori mos Tito.✡ Apostolu sira nia Istoria (Atos, Kisah) 11:30; 15:2 2 Hau baa tanba Nai Maromak mak haruka. Iha nebaa hau hasoru malu ho nai ulun sarani sira hodi konta fali ba sira Liafuan Diak nebee mak durante nee hau foo sai ba ema nebee laos Judeu. Hau koalia ho nai ulun sira deit, atu sira bele tetu di-diak hau nia hanorin nee loos ka lae. Tanba se sira la simu karik, entaun hau nia servisu saugati deit.
3 Nai ulun sira simu hau nia liafuan ho diak. Sira simu mos Tito. Maski nia ema Gregu, laos ema Judeu, maibee sira la obriga nia sunat.* Ema Judeu sira halo serimonia sunat ba labarik mane hotu-hotu bainhira sira halo loron walu. Nee sinal ida hodi hatudu katak labarik nee Maromak nian, i tama ona ba Maromak nia povu. 4 Iha duni ema balu hakarak obriga nia para sunat tuir ema Judeu sira nia lei relijiaun. Ema sira nee finji fiar ba Jesus hodi tama iha sarani sira nia leet. Kristu Jesus foo ona liberdade mai ita, maibee ema sira nee hakarak hadau fali liberdade nee, hodi halo ita sai atan fali ba lei relijiaun Judeu nian. Nee mak sira atu obriga Tito para sunat. 5 Maski nunee, maibee ami nunka halo tuir, para imi bele fiar nafatin Liafuan Diak nebee imi simu hosi ami. Tanba Liafuan nee mak loos.
6 Nai ulun sira nee hanesan ema boot iha sarani sira nia oin. Maibee mai hau, atu boot ka kiik, hau la interese, tanba Maromak la haree ba ida nee. Bainhira hau hatoo hau nia hanorin ba sira, sira simu ho diak, i la aumenta liafuan ida.✡ Deutoronómiu (Ulangan) 10:17 7 Laos nee deit, sira mos rekonhese katak Nai Maromak foo fiar ona mai hau para foo sai Liafuan Diak ba ema nebee laos Judeu, hanesan mos Nia foo fiar ba Pedro lori Liafuan Diak ba ema Judeu. 8 Sira haree katak Nai Maromak foo kbiit ba Pedro hodi halao nia servisu nudar Nai Jesus nia apostolu ba ema Judeu. Nunee mos Nia foo kbiit mai hau nudar Nia apostolu ba ema nebee laos Judeu. 9 Tiago, Pedro,† Paulo temi Pedro nia naran Kefas. Nee Pedro nia naran ho lian Aram. ho João rekonhese katak, Nai Maromak foo ona knaar nee mai hau. Sira nain tolu nee, sarani sira respeita nudar ulun boot igreja nian. Sira kaer liman ho hau ho Barnabé, hanesan sinal katak, ami hotu laran ida. Sira konkorda para ami lori nafatin Liafuan Diak ba ema nebee laos Judeu, i sira mak lori ba ema Judeu. 10 So buat ida deit mak sira husu mai ami, atu ami tulun ema kiak sira iha Jerusalém. I hau mos hakarak duni halo nunee.
Paulo siak Pedro tanba sees aan hosi ema nebee laos Judeu
11 Depois iha loron ida, Pedro mai iha sidade Antiókia, hau siak nia iha sarani sira nia oin, tanba nia atitude la loos. 12 Bainhira Pedro foin too mai, nia kontenti haan hamutuk ho sarani sira nebee laos Judeu. Maibee kuandu Tiago nia kolega Judeu sira too mai, Pedro sees aan tiha hosi sira nebee laos Judeu, i lakohi haan hamutuk tan ho sira. Nia tauk nia maluk Judeu sira nee, tanba sira hanorin dehan, Kristu nia ema tenki kaer metin ema Judeu sira nia lei relijiaun hotu, i tenki moris haketak aan hosi ema nebee laos Judeu.‡ Lian Gregu bolu Tiago nia kolega sira nee ‘grupu sunat nian’. Ema sira nee hanorin dehan, sarani sira tenki sunat tuir lei relijiaun Judeu nian i tenki kaer metin lei nee tomak. Sira mos hanorin dehan, ema Judeu la bele haan hamutuk ho ema nebee laos Judeu.
13 Ema Judeu sira seluk mos komesa halo tuir Pedro nia hahalok finjidu nee, too Barnabé mos halo tuir i lakohi haan tan ho ema nebee laos Judeu. 14 Bainhira hau haree sira la tuir ona Nai Jesus nia Liafuan Diak nebee loos, hau siak Pedro iha sira hotu nia oin dehan, “Irmaun moris mai ema Judeu. Maibee irmaun rasik la moris ona tuir lei relijiaun Judeu nian. Nusaa mak agora ita hakarak obriga ema nebee laos Judeu, atu sira tuir fali lei nee hotu?”
15 Loos duni, hau ho Pedro moris mai ema Judeu. Ami ema Judeu uluk kedas hatene Maromak nia lei; ema nebee laos Judeu la hatene. 16 Maibee agora ami hatene katak, la iha ema ida mak Maromak simu tanba nia tuir lei relijiaun. Nai Maromak simu ema tanba nia fiar ba Kristu Jesus, laos tanba halo tuir lei nee. Nee mak ami mos fiar ba Kristu, para Maromak bele simu ami.✡ Salmus (Mazmur) 143:2; Roma 3:20, 22
17 Ami fiar katak Maromak simu ami tanba ami fiar ba Kristu. Maibee too ikus ema Judeu balu foo sala mai ami dehan, ami halo sala tanba la tuir ona lei relijiaun. Se nunee, Kristu mak halo ami sala ka? Lae liu! 18 Hau husik tiha ona sistema lei relijiaun nian, entaun hau la bele kaer fali. Se hau kaer fali mak hau sala. 19 Uluk, hau hakaas aan halo tuir lei relijiaun Judeu nian, para Maromak bele simu hau. Maibee hau la bele halo tuir lei nee hotu. Tanba nee mak agora hau husik tiha regra sira nee hotu para hau bele foo hau nia moris tomak ba Maromak. 20 Bele dehan, hanesan hau mate tiha ona iha krus hamutuk ho Kristu. Agora laos hau mak moris tan, maibee Kristu mak moris iha hau. Durante hau moris iha mundu nee, hau laran metin deit ba Nai Maromak nia Oan. Nia hadomi teb-tebes hau, too foo nia Aan hodi mate iha hau nia fatin. 21 Nai Maromak simu hau tanba Nia laran diak. Hau lakohi fila kotuk ba Nia laran diak nee. Tanba se karik Nai Maromak simu ita tanba ita halo tuir lei relijiaun, entaun nee dehan katak, Kristu nia mate la iha folin.

- Galásia
- ←
- 2
- →

✡2:1 Apostolu sira nia Istoria (Atos, Kisah) 11:30; 15:2

*2:3 Ema Judeu sira halo serimonia sunat ba labarik mane hotu-hotu bainhira sira halo loron walu. Nee sinal ida hodi hatudu katak labarik nee Maromak nian, i tama ona ba Maromak nia povu.

✡2:6 Deutoronómiu (Ulangan) 10:17

†2:9 Paulo temi Pedro nia naran Kefas. Nee Pedro nia naran ho lian Aram.

‡2:12 Lian Gregu bolu Tiago nia kolega sira nee ‘grupu sunat nian’. Ema sira nee hanorin dehan, sarani sira tenki sunat tuir lei relijiaun Judeu nian i tenki kaer metin lei nee tomak. Sira mos hanorin dehan, ema Judeu la bele haan hamutuk ho ema nebee laos Judeu.

✡2:16 Salmus (Mazmur) 143:2; Roma 3:20, 22

© 2016 UBB