- Hahuu (Jénesis)
- ←
- 37
- →

37
Jacó hela iha rai Kanaán
1-2 Jacó sira nia istoria too iha nee. Sira hela iha rai Kanaán, iha nia aman nia hela fatin uluk.
José ho nia maun-alin sira
Jacó nia oan ida naran José. Kuandu nia tinan sanulu resin hitu ona, nia ho nia maun sira loro-loron hein bibi ho bibi malae. José ho nia maun sira, aman ida, maibee inan keta-ketak. José nia inan Rakél, nia maun sira nia inan mak Bila ho Zilpa. José nee lori-liador. Nia sempre kesar ba nia aman saida mak nia maun sira halo.
3 Jacó hadomi liu José duke nia maun sira, tanba nia katuas ona mak foin hetan José. Iha loron ida nia haruka suku ropa furak ida* Eskritura ho lian Ebreu, laduun klaru. Bele dehan ‘ropa ho kor kapaas oi-oin’. Bele mos ‘ropa naruk kapaas, ho liman naruk’. foo ba José. 4 Bainhira nia maun sira haree sira nia aman hadomi liu José, sira odi nia, too sira mos la koalia diak tan ho nia.
5-7 Iha kalan ida, José mehi. I nia konta nia mehi nee ba nia maun sira dehan, “Maun sira, rona lai hau nia mehi. Hau mehi dehan ita hotu kesi hare† Eskritura ho lian Ebreu dehan buat ida nebee atu hanesan hare, nebee ho portugés naran ‘terigo’, ho lian Indonézia ‘gandum’. halo futun. Ida hau kesi nee derepenti hamriik. Depois imi nian mos hamriik haleu, hodi hakruuk ba hau nian.” Rona nunee, nia maun sira hirus nia liu tan.
8 I sira siak José dehan, “O nee mak atu ukun fali ami ka?” Nunee sira odi nia liu tan, tanba nia foo sai mehi nee.
9 Depois José mehi fali. Nia konta ba nia maun sira dehan, “Hau mehi tan hanesan nee. Hau haree loromatan, fulan, ho fitun sanulu resin ida. Hotu-hotu hakruuk hela mai hau.” 10 Depois nia konta ba nia aman. Maibee nia aman hirus nia hodi dehan, “Mehi saida mak nee? Hau, o nia inan, ho o nia maun-alin sira, ami atu baa rei o nia ain ka? Nee demais ona!” 11 Nunee José nia maun sira laran moras liu. Maibee nia aman hanoin hela deit mehi saida mak nee.
Sira faan José ba rai Ejitu, nudar atan
12 Iha loron ida, José nia maun sira lori sira nia aman nia bibi ba besik aldeia ida naran Sikem. 13 La kleur, nia aman dehan, “Azé! O nia maun sira hein bibi besik iha Sikem. O tenki baa haree sira.”
I José hataan, “Diak, apaa.”
14 Nia aman hatutan tan, “O baa lai, haree took o nia maun sira ho hau nia bibi, diak ka lae? Depois o fila fali mai, foo hatene hau.”
Entaun José lao hosi sira nia uma iha foho leet iha Hebron, baa too iha rai Sikem. 15 Too iha nebaa, José buka sira tuun-sae. Too ema ida haree nia lao baa-mai iha kampu laran, husu ba nia, “O buka saida?”
16 José hataan, “Tiu, hau buka hau nia maun sira. Sira lori bibi mai besik iha nee. Tiu keta haree sira karik?”
17 Ema nee hatete, “Sira sai tiha ona, dehan atu baa aldeia Dotan.”
Rona nunee, José tuir nia maun sira baa, too nia haree hetan sira iha Dotan. 18 Maibee José sei dook, sira haree nia ona, i kombina atu oho nia. 19 I sira dehan ba malu, “Haree took! Ida be mehidór mai ona! 20 Mai ita oho tiha nia! I soe tiha nia tama ba rai kuak nee. Ita foo hatene ba apaa dehan animal siak mak haan tiha nia. Depois mak ita haree nia mehi sira nee atu sai saida.”
21 Maibee nia maun Ruben lakohi, i buka atu salva José. Nia dehan ba nia alin sira, “Ita keta oho nia! 22 Diak liu ita soe tiha nia ba kuak laran nee deit. Iha nee rai fuik, la iha ema ida atu hatene. Naran katak la bele halo kanek nia.” Ruben koalia nunee, tanba nia hakarak husik José para haruka nia fila ba uma.
23 Bainhira José too ba, nia maun sira kaer tiha nia, i rakut sai tiha nia ropa furak nee. 24 Depois sira rasta nia soe tama ba kuak laran.
25 I sira fila baa haan. Sira sei haan hela, derepenti haree grupu ida liu. Ema sira nee kontratu nain; sira tula sasaan ba kuda kamelu atu faan. Hanesan ai been morin, temperus, ho aimoruk oi-oin. Afinal grupu nee ema Ismael, mai hosi aldeia Gileade halo viajen ba rai Ejitu hodi faan sira nia sasaan.
26 Entaun, Judá foo hatene ba nia maun-alin sira dehan, “Diak liu nunee deit! Ita lalika oho nia, ita oho nia hodi halo saida? Bele halo nusaa mos, ita subar nia raan la diak. 27 Nia ita nia alin. Diak liu ita baa faan nia ba ema Ismael sira, para nia todan la bele ba ita.” I sira hotu tuir Judá nia koalia nee.
28 Bainhira ema kontratu nain‡ a: Eskritura ho lian Ebreu, dalaruma dehan ‘ema hosi rai Midian’, i dalaruma ‘ema Ismael’. Iha matenek nain Biblia nian balu dehan ema Midian nee ho ema Ismael nee, suku ida deit, maski naran rua. Sira nee Ismael nia jerasaun, i sira hela iha rai Midian. (Haree Juis sira 8:22-24). Iha tan ema matenek balu mak dehan ema Midian ho ema Ismael nee, hosi rai rua, maibee sira hotu ema kontratu nain. sira nee liu, José nia maun sira hasae nia hosi rai kuak. I sira faan José ba ema Ismael sira, ho folin osan mutin rua-nulu.§ b: Matenek nain sira kona ba Biblia dehan, tempu nebaa, sira kostumi sosa ema klosan sira para halo atan, ho folin osan mutin rua-nulu. Depois sira lori José ba Ejitu.
29 Momentu sira faan José, Ruben la iha. Bainhira nia fila baa haree rai kuak nee, nia hakfodak tanba José la iha tiha ona. Nunee nia lees tiha nia ropa nebee nia hatais, tanba nia laran susar teb-tebes. 30 Nia fila ba nia alin sira hodi dehan, “Labarik nee la iha tiha ona! Agora hau susar ona. Hau atu halo saida?!”
31 Tuir mai sira oho bibi ida, i foti José nia ropa furak nee, reta ba bibi nia raan. 32 Depois sira foti ropa nee, lori baa foo sira nia aman, hodi dehan, “Apaa! Ami hili hena ida nee. Apaa haree took. Keta Azé nia ropa karik.”
33 Haree hena nee, Jacó hatene kedas. Nia hataan, “Aii! Nee hau nia oan nian duni! Animal siak lees tiha nia ona. Hau nia oan mate ona!”
34 Haree nunee, Jacó lees tiha nia ropa, i hatais fali hena aat ida, tanba nia tristi atu-mate.* Jacó lees tiha nia ropa nebee nia hatais, i hatais fali hena aat ida. Hena nee hanesan karoon makasar. Ema Ebreu sira hatais hanesan nee kuandu ema mate. Nia mos tanis hakilar beibeik ba nia oan nee. 35 Nia oan mane ho oan feto sira hotu mai hamaus nia, maibee nia lakohi rona. Nia dehan, “Lalika! Hau sei tristi too mate, tanba hau la bele haluha labarik nee.” Nunee Jacó laran tristi beibeik.
36 Iha tempu nee, ema kontratu nain sira† Eskritura ho lian Ebreu bolu ema kontratu nain sira nee ‘ema Midian’. too iha rai Ejitu. Sira lori José baa faan ba ema boot ida, naran Potifar. Nia liurai Ejitu nia xefi seguransa.

- Hahuu (Jénesis)
- ←
- 37
- →

*37:3 Eskritura ho lian Ebreu, laduun klaru. Bele dehan ‘ropa ho kor kapaas oi-oin’. Bele mos ‘ropa naruk kapaas, ho liman naruk’.

†37:5-7 Eskritura ho lian Ebreu dehan buat ida nebee atu hanesan hare, nebee ho portugés naran ‘terigo’, ho lian Indonézia ‘gandum’.

‡37:28 a: Eskritura ho lian Ebreu, dalaruma dehan ‘ema hosi rai Midian’, i dalaruma ‘ema Ismael’. Iha matenek nain Biblia nian balu dehan ema Midian nee ho ema Ismael nee, suku ida deit, maski naran rua. Sira nee Ismael nia jerasaun, i sira hela iha rai Midian. (Haree Juis sira 8:22-24). Iha tan ema matenek balu mak dehan ema Midian ho ema Ismael nee, hosi rai rua, maibee sira hotu ema kontratu nain.

§37:28 b: Matenek nain sira kona ba Biblia dehan, tempu nebaa, sira kostumi sosa ema klosan sira para halo atan, ho folin osan mutin rua-nulu.

*37:34 Jacó lees tiha nia ropa nebee nia hatais, i hatais fali hena aat ida. Hena nee hanesan karoon makasar. Ema Ebreu sira hatais hanesan nee kuandu ema mate.

†37:36 Eskritura ho lian Ebreu bolu ema kontratu nain sira nee ‘ema Midian’.

© 2016 UBB