- Roma
- ←
- 16
- →

16
Paulo foo kumprimentus ba maluk sira iha Roma
1 Liu hosi surat nee hau foo konhese ita nia irmán Febe. Nia nee serbi sarani sira iha sidade Senkreia. 2 Simu nia ho di-diak, hanesan ita sarani sira baibain tenki simu malu, tanba nia tuir ita nia Nai. Se nia presiza buat ruma, ajuda nia ba, tanba nia ajuda hau makaas, i nia mos ajuda ema barak tan.
3 Hatoo hau nia kumprimentus ba Priscila* Biblia ho lian Gregu dehan “Prisca”. Prisca ho Priscila nee naran ida deit. ho nia laen Akila. Sira nain rua halao Kristu Jesus nia servisu hanesan ho hau.✡ Apostolu sira nia Istoria (Atos, Kisah) 18:2 4 Uluk sira atu mate sal-sala bainhira sira salva hau. Laos hau mesak deit mak foo obrigadu ba sira, maibee sarani sira hotu nebee laos Judeu mos foo obrigadu ba sira nia laran diak.
5 Kumprimentus ba sarani sira nebee baibain halibur malu halo orasaun iha Priscila ho Akila nia uma.
Kumprimentus ba hau nia belun diak Epenetus. Nia mak ema primeiru nebee fiar ba Kristu iha provinsia Ázia.
6 Kumprimentus ba Maria, nia servisu makaas ba imi.
7 Kumprimentus ba Andróniku ho Júnias. Sira nee hau nia maluk Judeu, ami uluk dadur hamutuk iha komarka. Sira mak fiar uluk ba Kristu, bainhira hau seidauk fiar. Sira nain rua naran boot iha apostolu sira nia leet.
8 Kumprimentus ba Amplíatu. Hau hadomi nia tanba ami nain rua laran ida ho ita nia Nai.
9 Kumprimentus ba Urbano. Nia halao Kristu nia servisu hamutuk ho ami. Kumprimentus mos ba hau nia belun diak Estákis.
10 Kumprimentus ba Apeles, nia liu ona provasaun hodi fiar metin nafatin ba Kristu.
Kumprimentus ba ema hotu nebee hela iha Aristóbulo nia uma.
11 Kumprimentus ba Herodiaun, hau nia maluk Judeu.
Kumprimentus ba maluk sira iha Narciso nia uma nebee fiar ba ita nia Nai.
12 Kumprimentus ba ita nia maluk feto Trifena ho Trifosa. Sira nain rua servisu makaas ba ita nia Nai.
Kumprimentus ba hau nia belun diak Pérsida. Irmán nee mos servisu makaas loos ba ita nia Nai.
13 Kumprimentus ba Rufu, ita nia Nai mak hili nia. Kumprimentus mos ba nia inan, hau konsidera nia hanesan hau nia inan rasik.✡ Marcos 15:21
14 Kumprimentus ba Asínkritu, Flegonte, Hermes, Pátrobas, Hermas ho mos maluk sarani sira seluk nebee baibain halibur hamutuk ho sira.
15 Kumprimentus ba Filólogu, Júlia, Nereu ho nia feton, ba Olimpas ho mos ba sarani sira seluk nebee mak baibain halibur hamutuk ho sira.
16 Rei malu tuir dalan sarani sira nian. Kristu nia povu iha fat-fatin mos foo kumprimentus ba imi.✡ 1 Korintu 16:20; 1 Tesalónika 5:26
Lia menon ikus
17 Maun-alin sira, hau husu atu imi kuidadu teb-tebes ho ema nebee mak hakarak halo imi sarani sira fahe malu i halo imi nia fiar nakdoko. Sira kontra fali hanorin nebee imi simu tiha ona. Nunee hadook aan hosi ema hanesan nee. 18 Tanba ema hanesan nee laos serbi Kristu ita nia Nai, maibee serbi deit sira nia aan. Sira uza liafuan midar i kos-kose ema, ho nunee sira konsege bosok ema nebee mak la hatene buat diak ka buat aat. 19 Ema hotu-hotu rona tiha ona katak imi moris tuir Maromak nia hakarak. Nee halo hau nia laran haksolok. Maibee Hau hakarak atu imi mos matenek halo buat nebee mak diak, i lalika halo buat aat. 20 La kleur tan Maromak Dame Nain sei sama rahun tiha diabu nia boot iha imi nia ain okos. Hau harohan atu ita nia Nai Jesus hatudu Nia laran diak ba imi.
21 Timóteo, hau nia kolega servisu, foo kumprimentus ba imi, nunee mos Lúcio, Jasom ho Sosípatru, sira nee hau nia maluk Judeu.
✡ Apostolu sira nia Istoria (Atos, Kisah) 16:1
22 Hau, Tércio mak hakerek Paulo nia liafuan iha surat nee. Hau foo kumprimentus ba imi, tanba ita hotu tuir ita nia Nai.
23 Gaio mos foo kumprimentus ba imi. Hau, Paulo hela iha nia uma, i hau nia maluk sarani sira baibain halibur malu halo orasaun iha nee.
Erastu, xefi finansas iha sidade nee, ho ita nia maluk Quarto mos foo kumprimentus ba imi.✡ Apostolu sira nia Istoria (Atos, Kisah) 19:29; 1 Korintu 1:14; 2 Timóteo 4:20
24 [Hau harohan atu ita nia Nai Jesus Kristu hatudu Nia laran diak ba imi hotu. Amen.]† Surat Roma nee iha kopia barak. Kopia nebee antigu liu la hakerek versikulu 24 nee.
Hahii Nai Maromak
25 Hahii Nai Maromak! Nia mak iha kbiit atu halo ita sai forti, liu hosi Liafuan Diak nebee mak hau foo sai kona ba Jesus Kristu. Hori uluk liu, ema la hatene Maromak nia planu kona ba Kristu, tanba sei segredu hela. 26 Maibee agora Maromak Rohan-Laek hatudu sai tiha ona planu nee ba ita ema. Fo-foun Nia haruka Nia profeta sira hakerek Nia planu segredu nee, agora Nia haruka ami foo sai iha nebee-nebee deit, atu ema hosi nasaun hotu-hotu bele fiar ba Nia i halo tuir Nia hakarak. 27 Nia deit mak Maromak, Nia deit mak hatene buat hotu-hotu. Mai ita foti aas Nia naran too tinan ba tinan liu hosi Jesus Kristu. Amen.

- Roma
- ←
- 16
- →

*16:3 Biblia ho lian Gregu dehan “Prisca”. Prisca ho Priscila nee naran ida deit.

✡16:3 Apostolu sira nia Istoria (Atos, Kisah) 18:2

✡16:13 Marcos 15:21

✡16:16 1 Korintu 16:20; 1 Tesalónika 5:26

✡16:21 Apostolu sira nia Istoria (Atos, Kisah) 16:1

✡16:23 Apostolu sira nia Istoria (Atos, Kisah) 19:29; 1 Korintu 1:14; 2 Timóteo 4:20

†16:24 Surat Roma nee iha kopia barak. Kopia nebee antigu liu la hakerek versikulu 24 nee.

© 2016 UBB