- Lucas
- ←
- 6
- →

6
Nai Jesus mak loron Sabadu nia Nain
(Mateus 12:1-8; Marcos 2:23-28)
1 Iha loron Sabadu ida, Jesus ho Nia eskolante sira lao liu hosi ema nia toos. Nia eskolante sira korut dadauk trigu musan, i dulas halo moos hodi haan.✡ Deutoronómiu (Ulangan) 23:25 2 Iha ema hosi grupu relijiaun Farizeu haree, i sira hasee Jesus dehan, “Nusaa mak imi servisu iha loron Sabadu? Ida nee kontra ita nia lei relijiaun!”
3 Jesus hataan, “Imi lee tiha ona liurai David nia istoria. Nusaa mak imi la kompriende nafatin? Iha loron ida nia ho nia ema sira hamlaha atu-mate. 4 Nia tama ba tenda orasaun. Iha nebaa iha paun nebee nai lulik sira oferese ona ba Maromak. Tuir lo-loos, so nai lulik sira deit mak bele haan paun nee, ema seluk la bele. Maibee liurai David foti tiha paun nee hodi haan, i nia fahe mos ba nia ema sira haan.”✡ 1 Samuel 21:1-6; Levítiku (Imamat) 24:9
5 Jesus hatutan tan, “Hau, Mane Maksoin, mak loron Sabadu nia Nain. Hau mak iha direitu atu desidi, ema bele halo saida iha loron nee.”
Nai Jesus kura ema ida liman sorin mate
(Mateus 12:9-14; Marcos 3:1-6)
6 Iha loron Sabadu ida fali, Jesus baa hanorin iha uma kreda. Iha uma kreda laran, iha mane ida, nia liman sorin mate. 7 Iha mos ema Farizeu ho mestri relijiaun balu buka hela dalan atu foo sala ba Jesus. Entaun sira haree tu-tuir, Nia atu kura ema iha loron Sabadu ka lae. 8 Maibee Jesus hatene tiha ona sira nia hanoin. Nee mak Nia bolu ema liman sorin mate nee hodi dehan, “Mai hamriik iha oin.” I nia mos baa. 9 Depois Jesus husu ba ema sira nee, “Tuir ita nia lei relijiaun, ita bele halo saida iha loron Sabadu? Ita bele halo diak ka, aat? Ita bele salva ema ka, halakon ema nia moris?” 10 Jesus hateke ba sira ida-ida, depois Nia dehan ba ema liman sorin mate nee, “Lolo o nia liman mate nee mai!” Nia lolo ba, i nia liman diak kedas.
11 Haree nunee, ema Farizeu ho mestri relijiaun sira raan nakali. I sira komesa kombina oinsaa atu hamonu Jesus.
Nai Jesus hili Nia apostolu sanulu resin rua
(Mateus 10:1-4; Marcos 3:13-19)
12 Iha loron seluk, Jesus sae ba foho ida hodi halo orasaun ba Nai Maromak. Nia halo orasaun durante kalan tomak. 13 Iha dadeer-saan fali, Nia bolu ema sira nebee tuir Nia. I hosi sira nee, Nia hili ema nain sanulu resin rua hodi foti sira sai Nia apostolu. Sira nee mak tuir mai nee:
14 Simão (Jesus mos bolu nia Pedro),
André (Simão nia alin),
Tiago,
João,
Filipe,
Bartolomeu,
15 Mateus,
Tomé,
Tiago (Alfeu nia oan),
Simão (nia tuir partidu Patriota),* Partidu Partriota nee luta para ema Judeu sira bele sai hosi estadu Roma nia okos hodi ukun rasik aan. Partidu nee mos naran Zelote.
16 Judas (Tiago nia oan), ho
Judas Iscariotes (ikus mai nia mak faan Jesus).
Nai Jesus hanorin i kura ema barak
(Mateus 4:23-25)
17 Hotu tiha Jesus ho Nia apostolu sira tuun mai hosi foho nee. Too iha rai tetuk oan ida, sira para, tanba iha ema lubuk boot ida hein hela sira iha nebaa. Hosi ema sira nee, iha barak mak baibain tuir Nia. Iha mos ema bara-barak mai hosi sidade Jerusalém ho provinsia Judeia tomak, i hosi sidade Tiru ho Sidon besik tasi ibun. 18 Sira mai atu rona Jesus koalia i atu husu para Jesus kura sira nia moras. I Jesus kura duni. Ema nebee diabu tama iha sira nia laran mos, Jesus duni sai diabu hodi kura sira nia moras. 19 Ema hotu-hotu buka dalan atu kona Jesus, tanba iha kbiit sai hosi Nia hodi kura sira hotu.
Ema nebee sorti ho ema nebee terus
(Mateus 5:1-12)
20 Jesus hateke ba Nia eskolante sira hodi dehan,
“Imi nebee kiak, sorti boot,
tanba Nai Maromak mak imi nia Liurai.
21 Imi nebee agora hamlaha, sorti boot,
tanba Maromak sei halo imi bosu.
Imi nebee agora tanis, sorti boot,
tanba imi sei hamnasa.
22 Bainhira ema odi imi, lakohi simu imi, tarata imi i duun dehan imi aat,
tanba tuir Hau, Mane Maksoin,
imi sorti boot.✡ 1 Pedro 4:14
23 Kuandu ema halo imi terus nunee, haksolok deit ba, i haksoit ho kontenti, tanba Maromak sei foo premiu boot ba imi iha lalehan. Keta haluha katak, sira nia bei-ala sira uluk mos halo terus Maromak nia profeta hanesan nee.✡ 2 Krónikas (Tawarikh) 36:16; Apostolu sira nia Istoria (Atos, Kisah) 7:52
24 Maibee imi nebee agora riku, sei terus,
tanba imi goza tiha hotu ona.
25 Imi nebee agora hahaan iha hela deit, sei terus,
tanba imi sei hamlaha boot.
Imi nebee agora hamnasa, sei terus,
tanba imi sei tanis halerik.
26 Imi nebee mak ema hotu-hotu gaba, sei terus,
tanba ema nebee gaba imi, sira nia bei-ala sira mos uluk gaba profeta falsu sira.”
Hadomi o nia inimigu
(Mateus 5:38-48; 7:12)
27 Jesus hatutan tan dehan, “Imi nebee agora rona hela Hau, rona di-diak Hau nia liafuan nee: Hadomi o nia inimigu sira, i halo diak ba ema nebee odi o. 28 Harohan para Nai Maromak foo bensaun ba ema nebee foo malisan ba o. Husu para Nia tulun ema nebee halo aat ba o. 29 Se ema ruma basa o nia hasan sorin karik, foo tan hasan sorin ba. Se ema ruma hadau o nia faru manas, hasai tan o nia faru seluk foo ba nia. 30 Se ema husu o nia sasaan ruma, foo deit ba. Se ema hadau o nia sasaan ruma, husik deit ba, la bele baa husu fali. 31 Buat nebee mak o hakarak atu ema seluk halo ba o, o rasik mak tenki halo ba ema seluk.✡ Mateus 7:12
32 Se o hadomi deit ema nebee mak hadomi o, o atu manaan saida? Tanba ema aat sira mos hadomi ema nebee mak hadomi sira. 33 I se o halo diak deit ba ema nebee mak halo diak ba o, o atu manaan saida? Tanba ema aat sira mos halo nunee. 34 I se o foo empresta osan ba deit ema nebee bele selu fila fali, o atu manaan saida? Tanba ema aat sira mos foo empresta ba malu, naran katak selu fila fali.
35 Maibee tuir lo-loos hanesan nee: hadomi o nia inimigu sira, i halo diak ba sira. Foo empresta ba sira, i lalika hein atu sira selu fila fali. Ho nunee, o sei hetan premiu boot, i o sei hatudu katak, o Maromak Aas Liu nia oan. Tanba Maromak mos halo diak ba ema aat ho ema nebee la hatene foo obrigadu. 36 Nee duni, o tenki hadomi ema, hanesan mos o nia Aman iha lalehan hadomi sira.”
La bele kritika arbiru
(Mateus 7:1-5)
37 Jesus hanorin nafatin, dehan, “La bele ansi foo sala ba ema, para ema la bele ansi foo sala ba o. La bele hatudu liman ba ema, para ema la bele hatudu liman ba o. Foo perdaun ba ema, mak ema mos foo perdaun ba o. 38 Foo tulun ba ema, mak Maromak sei foo fila fali ba o barak liu too nakonu resin. Nee hanesan ema enxe sasaan nakonu, depois sena tan doko tan too fakar sai iha ita nia hitin. Se o foo uitoan, o simu fali mos uitoan. Maibee se o foo barak, o sei simu fali mos barak.”
39 Jesus mos halo komparasaun dehan, “Ema matan delek ida, nia la bele hatudu dalan ba ema matan delek seluk. Se lae sira nain rua monu hotu ba rai kuak.✡ Mateus 15:14 40 Estudante ida la bele boot liu nia mestri, maibee se nia estuda too remata, nia bele hanesan nia mestri.✡ Mateus 10:24-25; João 13:16; 15:20
41 Nusaa mak o haree ai uut iha ema seluk nia matan, maibee ai kabelak nebee taka o nia matan rasik, o la senti? 42 Oinsaa mak o brani dehan, ‘Belun, mai hau hasai tiha ai uut nee hosi o nia matan.’ Afinal iha ai kabelak ida taka hela o nia matan. Imi koalia oin seluk, hahalok oin seluk! Hasai tiha uluk ai kabelak iha o nia matan, mak foin o haree hetan para bele hasai ai uut hosi o nia maluk nia matan.”
Ema nia hahalok hatudu nia laran diak ka aat
(Mateus 7:16-20; 12:33-35)
43 Jesus halo tan komparasaun ida nunee: “Ai huun nebee diak, nunka foo fuan aat. Nunee mos ai huun nebee la diak, nunka foo fuan diak. 44 Ema hatene ai huun ida-idak liu hosi nia fuan. Ita la kuu uvas ka ai fuan figeira hosi ai tarak.✡ Mateus 12:33 45 Nunee mos ho ema. Ema nebee diak koalia buat diak, tanba nia laran mos diak. I ema nebee aat koalia buat aat, tanba nia laran mos aat. Tanba buat nebee nia koalia, sai hosi nia laran.”✡ Mateus 12:34
Ema matenek ho ema beik harii uma
(Mateus 7:24-27)
46 Jesus hatutan tan dehan, “Imi bolu beibeik Hau dehan, ‘Nai, Nai’. Maibee nusaa mak imi la halo tuir buat nebee Hau haruka? 47 Ema nebee rona Hau nia liafuan i halo tuir, nia hanesan 48 ema nebee harii uma forti ida. Nia kee rai halo klean hodi hatama uma riin ba, i tau tan fatuk hodi halo metin. Nunee kuandu mota boot tama i bee baku makaas mos, uma nee la nakdoko, tanba nia riin metin. 49 Maibee ema nebee rona Hau nia liafuan i la halo tuir, nia hanesan ema nebee harii uma, nia riin tidin deit iha rai leten. Bainhira mota boot tama, bee sobu rahun kedas.”

- Lucas
- ←
- 6
- →

✡6:1 Deutoronómiu (Ulangan) 23:25

✡6:4 1 Samuel 21:1-6; Levítiku (Imamat) 24:9

*6:15 Partidu Partriota nee luta para ema Judeu sira bele sai hosi estadu Roma nia okos hodi ukun rasik aan. Partidu nee mos naran Zelote.

✡6:22 1 Pedro 4:14

✡6:23 2 Krónikas (Tawarikh) 36:16; Apostolu sira nia Istoria (Atos, Kisah) 7:52

✡6:31 Mateus 7:12

✡6:39 Mateus 15:14

✡6:40 Mateus 10:24-25; João 13:16; 15:20

✡6:44 Mateus 12:33

✡6:45 Mateus 12:34

© 2016 UBB