- Galásia
- ←
- 3
- →

3
Nai Maromak simu ita tanba ita fiar ba Jesus Kristu
1 Imi ema Galásia, imi beik-teen liu! Keta ema lohi imi karik! Uluk hau foo hatene mo-moos tiha ona ba imi kona ba Jesus Kristu nia mate iha krus. 2 Agora hataan took mai. Tanba saa mak Nai Maromak foo Nia Espiritu Santu ba imi? Nia foo tanba imi tuir lei relijiaun ka? Laos! Nia Espiritu tuun ba iha imi tanba imi fiar Liafuan Diak nebee imi rona ona. 3 Entaun nusaa mak imi beik demais nunee?! Fo-foun imi moris tuir Espiritu Santu. Maibee agora imi hakarak lao too rohan ho imi nia kbiit rasik. 4 Imi hetan terus barak ona tanba imi fiar ba Kristu. Keta halo be imi nia terus nee hotu sai saugati deit. 5 Nai Maromak foo Nia Espiritu Santu ba imi, i halo milagre iha imi nia leet. Imi hanoin Nia halo nunee tanba imi halo tuir lei relijiaun ka? Lae! Nia halo nunee, tanba imi fiar ba Liafuan Diak nebee imi rona tiha ona.
6 Hanoin took ema Judeu sira nia bei-ala Abraão. Iha Livru Sagradu hakerek dehan, “Nia fiar ba Maromak, nee mak Maromak simu nia hodi deklara katak nia sala moos tiha ona.”✡ Hahuu (Jénesis, Kejadian) 15:6; Roma 4:3 7 Imi tenki kompriende di-diak buat nee: ema nebee fiar ba Maromak, nia mak sai hanesan Abraão nia oan. 8 Maromak nia liafuan foo hatene nanis ona dehan, Maromak sei simu mos ema nebee laos Judeu, naran katak sira fiar ba Nia. Tanba hori uluk kedas Nia hatete ona Liafuan Diak ba Abraão dehan, “Ema iha nasaun hotu-hotu iha mundu sei hetan bensaun tanba o.”✡ Hahuu (Jénesis, Kejadian) 12:3 9 Nee duni Maromak foo bensaun ba ema hotu nebee fiar ba Nia, hanesan mos Nia foo ba Abraão tanba nia fiar.
10 Ema nebee fiar aan katak Maromak sei simu nia tanba deit nia moris tuir lei relijiaun, ema nee hetan malisan. Tanba iha Livru Sagradu hakerek dehan, “Ema nebee mak la kumpri hotu lei relijiaun, nia hetan malisan.”✡ Deutoronómiu (Ulangan) 27:26 11 La iha ema ida mak bele kumpri lei nee tomak. Nunee la iha ema ida mak Nai Maromak simu tanba nia moris tuir lei relijiaun. Nee klaru! Tanba hakerek ona dehan, “Ema tenki fiar ba Nai Maromak mak foin Maromak simu nia i foo moris rohan-laek ba nia.”✡ Habakuk 2:4
12 Se ema depende ba lei relijiaun, nia la laran metin ba Maromak. Tanba iha Livru Sagradu hakerek dehan, “Ema nebee kaer metin lei relijiaun, nia moris preokupa deit ho lei nee.”✡ Levítiku (Imamat) 18:5
13 Maibee Jesus Kristu foo nia Aan hodi hasai ita hosi ita nia sala. Nunee Nia hasai ita hosi lei relijiaun nia okos, para lei nee la bele lori malisan mai ita. Hanesan nee Nia rasik simu fali ita nia malisan. Tanba iha Livru Sagradu hakerek dehan, “Ema nebee mate iha ai riin, nia hetan malisan.”✡ Deutoronómiu (Ulangan) 21:23 14 Bainhira Jesus Kristu foo liberdade mai ita, bensaun nebee Nai Maromak uluk foo ba Abraão, tuun mos ba ema nebee laos Judeu. Nunee se ita fiar ba Kristu Jesus, ita bele simu Nai Maromak nia Espiritu Santu nebee Nia promete tiha ona.
Nai Maromak kaer metin nia promesa
15 Maun-alin sira, agora hau hakarak foo ezemplu hosi ita nia moris loro-loron. Se ema nain rua hakerek surat akordu ida, depois sira asina tiha, surat nee vale ona. Ema ida la bele kansela, i la bele aumenta tan liafuan ruma ba iha surat nee. 16 Nunee mos bainhira Nai Maromak halo promesa ba Abraão ho nia jerasaun. Iha momentu nebaa, Nai Maromak laos dehan “Hau halo promesa nee ho o nia jerasaun sira”, tanba Nia la foo promesa nee ba ema barak. Maibee Nia foo ba Abraão nia jerasaun ida deit, nee mak Kristu.* Biblia ho lian Gregu hakerek dehan, Maromak halo promesa ho Abraão nia ‘fini’. Nee dehan katak, nia jerasaun. Haree mos iha Hahuu (Jénesis, Kejadian) 12:7. 17 Buat nebee hau hakarak hatete mak nee: Nai Maromak halo promesa uluk ho Abraão. Liu tiha tinan atus haat tolu-nulu, foin Nia hatuun lei relijiaun liu hosi Moisés. Maibee Maromak la kansela Nia promesa ida uluk nee.✡ Ézodu (Keluaran) 12:40 18 Se karik Maromak foo bensaun ba ita tanba ita tuir lei relijiaun, entaun ita la simu ona bensaun tuir Maromak nia promesa. Maibee laos hanesan nee! Maromak foo bensaun ba Abraão tanba Nia promete tiha ona atu foo.✡ Roma 4:14
19 Entaun, Maromak foo lei relijiaun atu halo saida? Nia foo lei relijiaun hodi hanorin katak, ita ema nee sala nain. Nia hakarak atu lei nee vale too deit Abraão nia Jerasaun ida nee too mai, Ida nebee temi tiha ona iha Maromak nia promesa nee.
Bainhira Maromak foo lei relijiaun ba ema Judeu sira, Nia foo ba Nia anju mak entrega fali ba Moisés para foo tutan ba povu. 20 Maibee bainhira Nia halo promesa ho Abraão, Nia foo laos liu hosi ema seluk. Maromak rasik mak koalia ba nia. Nee hatudu katak, Maromak nia promesa boot liu lei relijiaun.
Lei relijiaun hanorin kona ba ema nia sala
21 Karik imi hanoin katak, Maromak nia lei relijiaun kontra fali Nia promesa. Lae liu! Se karik ita ema bele kumpri hotu lei nee, maka Maromak bele simu ita i foo moris mai ita. Maibee la iha lei ida mak ita bele kumpri hotu. 22 Iha Livru Sagradu hakerek dehan, sala kesi metin ema hotu-hotu iha mundu. Nee duni, so ema nebee fiar ba Jesus Kristu deit mak bele simu buat nebee Nai Maromak promete tiha ona.
23 Uluk, Jesus Kristu seidauk mai, lei relijiaun kesi metin hela ami ema Judeu, halo ami hanesan ema dadur. Maibee bainhira Jesus mai, Maromak foo sai katak, se ami fiar ba Kristu mak ami hetan liberdade. 24 Nunee, lei relijiaun eduka ami too Kristu mai. Maibee bainhira Nia mai, ami fiar ba Nia hodi moris diak malu fali ho Maromak. 25 Nee mak agora, ita fiar ona ba Kristu, ita la presiza tan atu lei relijiaun eduka ita.
Ema nebee fiar ba Kristu sai Maromak nia oan
26 Agora imi hotu-hotu sai ona Nai Maromak nia oan, tanba imi fiar ba Kristu Jesus. 27 Imi sarani ona atu sai ida deit ho Kristu, i agora imi moris tuir Nia ezemplu, bele dehan hanesan imi falun aan ho Kristu nia hahalok. 28 Imi hotu-hotu nebee fiar ba Kristu Jesus sai ona ida. Nunee, atu imi ema Judeu ka laos ema Judeu, atan ka laos atan, mane ka feto, hanesan deit.
29 Imi Kristu nia ema. Nunee imi mos sai ona Abraão nia jerasaun, i imi sei simu bensaun nebee mak Nai Maromak promete ona ba nia.✡ Roma 4:13

- Galásia
- ←
- 3
- →

✡3:6 Hahuu (Jénesis, Kejadian) 15:6; Roma 4:3

✡3:8 Hahuu (Jénesis, Kejadian) 12:3

✡3:10 Deutoronómiu (Ulangan) 27:26

✡3:11 Habakuk 2:4

✡3:12 Levítiku (Imamat) 18:5

✡3:13 Deutoronómiu (Ulangan) 21:23

*3:16 Biblia ho lian Gregu hakerek dehan, Maromak halo promesa ho Abraão nia ‘fini’. Nee dehan katak, nia jerasaun. Haree mos iha Hahuu (Jénesis, Kejadian) 12:7.

✡3:17 Ézodu (Keluaran) 12:40

✡3:18 Roma 4:14

✡3:29 Roma 4:13

© 2016 UBB