- Marcos
- ←
- 8
- →

8
Nai Jesus foo hahaan ba ema rihun haat
(Mateus 15:32-39)
1-3 Iha loron ida, ema barak mai hamutuk hodi rona Nai Jesus nia koalia. Ema sira nee hamutuk ho Nia loron tolu kalan tolu ona, too sira nia bukae mos hotu ona. Tanba nee, Jesus bolu Nia eskolante sira, dehan, “Hau hadomi ema sira nee. Sira iha nee loron tolu kalan tolu ona, too sira la iha hahaan tan ona. Sira la bele fila ho kabun mamuk, tanba balu mai hosi rai dook. Keta halo be sira oin nakukun iha dalan, tanba hamlaha.”
4 Jesus nia eskolante sira hataan, “Senhor, fatin nee dook hosi aldeia. Halo nusaa mak ita bele foo hahaan ba ema barak ida nee?!”
5 Maibee Jesus husu ba sira, “Imi iha paun fuan hira?”
Sira hataan, “Senhor, ami iha paun fuan hitu deit.”
6 Depois Jesus haruka ema barak nee tuur tiha iha rai. Tuir mai Nia foti paun fuan hitu nee, foo agradese ba Nai Maromak. Nia silu fahe paun nee, depois Nia foo ba Nia eskolante sira hodi baa fahe ba ema barak nee. 7 Sira mos iha ikan uitoan. Jesus foo tan agradese ba Nai Maromak ba ikan nee, depois Nia haruka Nia eskolante sira fahe tan ikan ba ema barak nee. 8-9 Ema sira nee maizoumenus rihun haat. Sira hotu haan too bosu. Haan tiha, Nia eskolante sira baa aruma paun restu nee. Iha bote boot hitu kedan. Hotu tiha, Jesus haruka sira fila ona. 10 Sira fila tiha, Jesus ho Nia eskolante sira, baa sae bero, liu hosi tasi ba iha rai ida naran Dalmanuta.
Ema Farizeu sira husu ba Nai Jesus atu halo milagre, maibee sira husu ho intensaun aat
(Mateus 16:1-4)
11 Jesus foin too iha Dalmanuta, iha ema balu hosi grupu Farizeu mai hasoru Nia. Sira mai ho intensaun atu koko Nia. Sira husu ba Nia nunee, “Senhor, halo milagre ruma para hatudu katak O simu forsa hosi Nai Maromak.”✡ Mateus 12:38; Lucas 11:16
12 Jesus dada iis, hodi dehan, “Tanba saa mak imi husu milagre ba Hau?! Milagre iha duni, maibee Hau la halo ba imi.”✡ Mateus 12:39; Lucas 11:29
13 Hotu tiha, Jesus husik hela sira. Nia ho Nia eskolante sira sae fali bero, hodi baa iha tasi sorin.
Nai Jesus dehan, “Kuidadu di-diak ho ema Farizeu sira”
(Mateus 16:5-12)
14 Jesus ho Nia eskolante sira too tiha ona iha tasi klaran, foin Nia eskolante sira hanoin katak sira haluha tiha lori bukae. Sira lori deit paun fuan ida. 15 Rona sira koalia kona ba paun, Jesus dehan, “Imi tenki kuidadu ho liurai Herodes ho ema Farizeu sira. Imi la bele fiar liu sira! Tanba sira bele domina imi i halo imi konfundi tiha, hanesan mos fermentu domina halo trigu sae.”✡ Lucas 12:1
16 Rona Nia koalia kona ba fermentu, Nia eskolante sira mos laran rua-rua. Sira dehan ba malu, “Senhor dehan saida mak nee? Karik Nia dehan nunee, tanba ita la lori paun.”
17 Maibee Jesus hatene saida mak sira hanoin. Nia dehan, “Nusaa mak imi koalia deit kona ba paun?! Imi seidauk komprende ka? Imi nia laran toos tebe-tebes. 18 Imi haree ona ho imi nia matan rasik, maibee imi la komprende nee dehan saida. Imi rona ho imi nia tilun rasik, maibee imi la komprende buat ida. Imi haluha ona✡ Jeremias (Yeremia) 5:21; Ezekiel (Yehezkiel) 12:2; Marcos 4:12 19 paun fuan lima nebee Hau silu fahe hodi foo haan ema rihun lima nee, ka? Loron ida nee imi aruma paun restu bote hira?”
Sira hataan, “Senhor, resin bote sanulu resin rua.”
20 Jesus dehan tan, “Hanesan mos foin dadauk, Hau silu fahe paun hodi foo haan ema rihun haat. Imi haluha ka? Imi aruma paun restu bote boot hira?”
Sira hataan, “Senhor, resin bote boot hitu.”
21 Jesus dehan, “Nee loos duni! Imi haree ona ho matan rasik, maibee nusaa mak imi seidauk komprende Hau nia forsa nee?”
Nai Jesus kura mane matan aat ida iha Betsaida
22 Depois Jesus ho Nia eskolante sira too iha aldeia Betsaida. Iha fatin nee ema lori ema matan aat ida, hodi baa aprezenta ba Jesus. Sira husu ba Jesus para bele kura nia. 23 Nunee Jesus kaer ema matan aat nee nia liman i lori sai hosi aldeia. Nia tafui kabeen ba ema nee nia matan, i tau liman ba. Depois Nia husu, “Nusaa? O bele haree ona buat ruma?”
24 Ema nee foti oin hodi haree ba karuk-loos, i nia hataan, “Wei! Hau haree ema lao! Maibee hanesan ai huun mak lao.”
25 Depois Jesus tau tan nia liman ba ema nee. Nunee nia matan mos diak, i bele haree kedas buat hotu-hotu ho moos. 26 Hotu tiha, Jesus haruka ema nee fila ba nia uma, dehan, “O bele fila ona, maibee liu hosi dalan seluk. La bele baa fali Betsaida.”
Pedro foo sai dehan Jesus nee mak Kristu, nebee Nai Maromak hili kedan hori uluk ona
(Mateus 16:13-20; Lucas 9:18-21)
27 Jesus ho Nia eskolante sira baa iha aldeia-aldeia iha Sezareia Filipi. Iha dalan klaran, Nia husu ba sira: “Tuir ema konta, Hau nee see?”
28 Sira hataan, “Ema balu dehan, ‘João Sarani Nain’. Balu tan dehan, ‘Profeta Elias’. I seluk tan dehan, ‘Amu nee, Nai Maromak nia profeta ida seluk.’ ”✡ Marcos 6:14-15; Lucas 9:7-8
29 Depois Jesus husu tan ba sira, “Maibee tuir imi nia hanoin, see mak Hau?”
Pedro simu hodi hatete, “Ita Boot nee Kristu, nebee Nai Maromak hili hori uluk kedan.”✡ João 6:68-69
30 Maibee Jesus bandu sira, “Imi la bele konta ba ema seluk!”
Jesus foo hatene kona ba Nia terus ho Nia mate
(Mateus 16:21-28; Lucas 9:22-27)
31 Nee liu tiha, Jesus komesa foo hatene ba Nia eskolante sira dehan, “Hau Mane Maksoin. La kleur tan, Hau tenki hetan terus tebe-tebes, hosi nai ulun sira, nai lulik nia ulun sira, ho mestri relijiaun sira. Sira hotu sei lakohi simu Hau. Sira sei oho mate Hau, maibee iha loron tolu,* Liafuan Gregu (Yunani) antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu” nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta loron tolu, tuir sira nia dalan konta). Hau sei moris fali.”
32 Jesus hatete mo-moos deit, depois Pedro dada Jesus ba sorin hodi hirus, “Amu la bele koalia nunee! Hau la husik ema foti liman hasoru Amu.”
33 Jesus fila oin ba Nia eskolante sira hodi hirus Pedro. Tanba nia koalia nee, la tuir Nai Maromak nia hakarak. I Nia hatete ba Pedro, “Nee, diabu nia boot mak koalia. Satanás, sai hosi nee! O hanoin deit ema nia hakarak, laos Nai Maromak nia hakarak.”
34 Depois Jesus bolu Nia eskolante sira ho tan ema seluk, hodi hatete ba sira, “See mak hakarak tuir Hau, nia tenki tuir nafatin. Nia tenki husik tiha buat nebee mak nia hakarak, hodi tuir deit mak Nai Maromak nia hakarak. Bele ema atu oho nia, nia tenki tuir deit, hanesan ema nebee hasaan krus too mate.✡ Mateus 10:38; Lucas 9:23; 14:27 35 Ema nebee mak mate tanba tuir Hau ho foo sai Hau nia Liafuan, nia sei hetan moris nafatin ho Nai Maromak. Maibee ema nebee mak moris deit ba nia aan rasik, nia sei lakon nia moris.✡ Mateus 10:39; Lucas 17:33; João 12:25 36 Rona di-diak! Bele ema manaan buat hotu iha mundu nee, maibee se Nai Maromak soe nia, nia manaan saida loos? 37 La iha buat ida iha mundu nee, mak ema bele uza hodi troka nia klamar.
38 Agora nee, ema mesak aat deit. Sira la interese atu tuir Nai Maromak. Nee duni, see mak moe tanba Hau, i la brani foo sai Hau nia Liafuan, Hau mos sei la simu nia. Tanba Hau, Mane Maksoin sei mai fali ho Nai Maromak nia anju sira hosi lalehan. Ami sei tuun mai ho Nai Maromak nia forsa. Foin ema hatene see mak Hau.

- Marcos
- ←
- 8
- →

✡8:11 Mateus 12:38; Lucas 11:16

✡8:12 Mateus 12:39; Lucas 11:29

✡8:15 Lucas 12:1

✡8:18 Jeremias (Yeremia) 5:21; Ezekiel (Yehezkiel) 12:2; Marcos 4:12

✡8:28 Marcos 6:14-15; Lucas 9:7-8

✡8:29 João 6:68-69

*8:31 Liafuan Gregu (Yunani) antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu” nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta loron tolu, tuir sira nia dalan konta).

✡8:34 Mateus 10:38; Lucas 9:23; 14:27

✡8:35 Mateus 10:39; Lucas 17:33; João 12:25

© 2016 UBB