- Marcos
- ←
- 7
- →

7
Ema nia kostumi la bele halakon Nai Maromak nia hakarak
(Mateus 15:1-9)
1 Iha ema hosi grupu relijiaun Farizeu, ho mestri relijiaun balu mai hosi Jerusalém atu hasoru Jesus. 2-5 Ema Farizeu sira halo tuir lo-loos kostumi Judeu nian. Sira hanorin nunee: Kuandu atu haan, tenki fasi liman uluk tuir kostumi. I kuandu fila hosi merkadu, tenki hariis lai. I kuandu atu uza sasaan dapur nian, tenki fasi uluk. Hanesan bikan, kopu, buli, ou sanan. Nee hotu tenki halo tuir kostumi.
Se iha ema Judeu ruma mak la tuir kostumi nee, ema Farizeu sira hirus.
Tanba nee mak sira hirus kuandu sira haree Jesus nia eskolante sira haan la fasi liman tuir kostumi nia hanorin. Nee duni, sira foo sala ba Jesus, dehan, “Nusaa mak O nia eskolante sira haan la fasi liman uluk? Imi kontra ita nia kostumi hosi bei-ala sira!”
6-7 Maibee Jesus hataan, “Imi koalia oin seluk, hahalok oin seluk! Hori uluk Nai Maromak nia profeta Isaias hakerek ona dehan,
‘Ema sira nee adora Hau ho ibun deit,
maibee la ho laran.
Adora hanesan nee, la iha folin ida.
Sira la interese Hau nia hakarak.
Maibee sira hanorin deit mak ema nia lei.’✡ Isaias (Yesaya) 29:13
Imi mos nunee. 8-9 Imi husik tiha ona Nai Maromak nia orden, i imi tuir deit ema nia kostumi. Para atu halo tuir ema nia hakarak, imi matenek la halimar!
10 Hori uluk kedas, Moisés foo sai Nai Maromak nia orden dehan, ‘Respeita imi nia inan-aman.’ I Moisés hatete tan, ‘See mak tolok nia inan-aman, ema nee tenki mate.’✡ Ézodu (Keluaran) 20:12; 21:17; Levítiku (Imamat) 20:9; Deutoronómiu (Ulangan) 5:16 11-12 Nai Maromak hanorin nunee, maibee imi hanorin oin seluk fali. Kuandu ema promete atu foo nia sasaan ida ba Nai Maromak, maski nia inan-aman susar atu mate, imi dehan la bele foo nia sasaan nee ba sira, tanba nia promete tiha ona atu foo ba Nai Maromak. 13 Tanba nee mak ohin Hau hatete ona, imi la moris tuir Nai Maromak nia hakarak. Maibee imi troka tiha ona ho lei foun. Iha lei barak mak imi troka tiha ona hanesan nee.”
Hanoin aat mak sai hosi ema nia laran
(Mateus 15:10-20)
14 Liu tiha nee, Jesus bolu tan ema barak hodi hatete, “See tilun mai, para imi bele komprende. 15 Buat nebee mak tama ba ema nia laran la halo foer nia. Maibee buat nebee mak sai hosi ema nia laran, nee mak halo foer nia. 16 [See mak rona, hanoin di-diak ba!]”* Versikulu 16 nee la tama iha dokumentu Gregu antigu liu.
17 Depois Jesus ho Nia eskolante sira husik hela ema barak nee. I sira baa tama iha uma ida. I Nia eskolante sira husu ba Nia, “Komparasaun ohin nee dehan saida?”
18 Jesus hataan, “Imi beik ka? Komparasaun nee dehan nunee: Buat nebee mak ema haan, la halo foer ema. Maibee buat nebee sai hosi ema nia laran, nee mak halo foer nia. 19 Tanba buat saida mak ema haan, tama ba kabun, depois sai fila fali. (Nunee Nai Jesus hatete dehan ema bele haan hahaan hotu-hotu. La iha bandu.)
20 Buat nebee mak sai hosi ema nia laran, nee mak halo foer ema, too Nai Maromak mos hakribi i lakohi hamutuk ho nia. 21 Tanba buat aat barak mak sai hosi ema nia laran. Hanesan: hanoin aat; halo sala ho feto, halo sala ho mane; naok; oho ema; 22 halo sala ho ema nia kaben; kaan-teen, halo buat aat; han-matak ema; halo tuir deit nia hakarak rasik; laran moras ema; hatete aat Nai Maromak, hatete aat ema; foti aan; ukun la iha, i lakohi rona ema seluk.
23 Buat aat sira nee hotu sai hosi ema nia laran. Nee mak halo foer ema. I Nai Maromak mos hakribi.”
Jesus ajuda feto ida, maski nia laos ema Judeu
(Mateus 15:21-28)
24 Liu tiha nee, Jesus baa iha sidade ida, naran Tiru. Too iha nebaa, Nia tama liu ba iha uma ida, tanba Jesus lakohi atu ema hatene katak Nia iha fatin nee. Maibee Nia subar aan la bele.
25-26 Iha fatin nee, iha feto ida, maibee nia laos ema Judeu. Nia moris iha rai Fenísia iha provinsia Síria nebaa. Kuandu nia rona dehan Jesus mai, nia baa hasoru kedas, i nia husu ba Jesus atu duni sai diabu hosi nia oan feto.
27 Maibee Jesus soe lia deit hodi dehan, “Oan sira tenki haan uluk, foin nia restu foo ba asu.” [Nee katak, Jesus tenki ajuda uluk Nia ema Judeu sira, mak foin bele ajuda ema seluk.]
28 Maibee feto nee hataan fali dehan, “Nee loos, Amu! Maibee asu nee iha hela meza okos. Nia mos haan hahaan restu nebee mak monu hosi oan nia bikan.” [Nee katak, kuandu oan sira haan, asu mos bele haan. Jesus bele ajuda Nia ema, maibee Nia mos tenki ajuda ema seluk.]
29 Rona nunee, Jesus hataan feto nee dehan, “O dehan nee, loos duni! Tanba o hataan nunee, diabu nee sai tiha ona hosi o nia oan. O bele fila ona.”
30 I feto nee fila ona ba nia uma. Too iha uma, nia haree nia oan toba hela. Diabu nee sai tiha ona.
Jesus kura ema ida nebee tilun diuk ho monok
31 Liu tiha nee, Jesus sira husik tiha sidade Tiru, i baa fali iha sidade Sidon. Depois Nia lao too iha tasi Galileia. Depois Nia baa iha rai Dekápolis.† ‘Dekápolis’ nee katak ‘Sidade Sanulu’. 32 Iha fatin nee, iha ema ida monok ho tilun diuk. Nia maluk sira lori nia ba Jesus. I sira husu ba Nia, “Senhor, favor ida, ajuda lai. Tau liman ba nia, hodi kura nia.” 33 Nunee Jesus husik hela ema barak nee, i Nia sai ho ema monok nee mesak deit. Depois Jesus hatama nia liman fuan ba iha ema nee nia tilun rua. I Nia mos tau kabeen iha Nia liman, i tau ba ema nee nia nanaal. 34 Depois Jesus hateke ba leten. Nia dada iis, hodi hatete, “Efata!” (Nee katak, “Nakloke ona ba!”)
35 Nia hatete deit nunee, ema nee nia tilun mos rona. I nia nanaal toos nee mos sai mamar, i nia koalia diak kedan.
36 Nee tiha hotu, sira nain rua fila fali ba ema lubuk ida ohin nee. Jesus bandu ba sira dehan, “Rona mai! Imi la bele konta ba ema, dehan Hau mak kura ema nee.” Bele Jesus bandu makaas, maibee sira baa konta iha fatin hotu-hotu. 37 I ema sira nebee rona novidade nee, sira hakfodak tebe-tebes. Sira foo hatene ba malu dehan, “Ema nee laos halimar! Ema ida nee bele halo buat hotu-hotu sai diak. Ema tilun diuk bele rona. Ema monok mos bele koalia.”

- Marcos
- ←
- 7
- →

✡7:6-7 Isaias (Yesaya) 29:13

✡7:10 Ézodu (Keluaran) 20:12; 21:17; Levítiku (Imamat) 20:9; Deutoronómiu (Ulangan) 5:16

*7:16 Versikulu 16 nee la tama iha dokumentu Gregu antigu liu.

†7:31 ‘Dekápolis’ nee katak ‘Sidade Sanulu’.

© 2016 UBB