- Marcos
- ←
- 12
- →

12
Komparasaun kona ba ema servisu iha toos uvas nian
(Mateus 21:33-46; Lucas 20:9-19)
1 Jesus koalia nafatin ho nai lulik nia ulun, ho mestri relijiaun, ho nai ulun sira. Nia dehan, “Hau konta istoria ida nunee: Loron ida, iha ema ida baa lere nia rai hodi kuda ai uvas. I nia halo lutu haleu, ho tanki ida hodi sama uvas fuan para hasai nia been. I nia halo mos uma oan ida hodi hein. Depois nia foo toos nee ba ema aluga. Sira promete atu fahe uvas been ho toos nain. Depois toos nain nee baa tiha rai dook.✡ Isaias (Yesaya) 5:1-2
2 Kuandu too ona tempu kuu uvas, toos nain haruka nia ema ida baa husu ona nia uvas been. 3 Maibee nia foin too, ema aluga toos nee, kaer nia i baku nia. I sira haruka nia fila ho liman mamuk.
4 Tuir fali mai, toos nain nee haruka tan ema ida baa. Maibee ema aluga toos nee, kaer nia i baku nia ulun too kanek. Sira tarata nia, i duni sai hosi nebaa. 5 Tuir fali mai, toos nain haruka tan nia ema ida baa. Maibee sira oho tiha nia. Bele sira halo nusaa deit mos, toos nain haruka nafatin nia ema baa. Maibee ema aluga toos nee, baku balu, i oho balu. 6 Agora hela ema ida deit, toos nain nia oan mane. Nia oan mesak ida deit, i nia hadomi tebe-tebes. Tanba la iha tan dalan seluk, nee duni nia haruka nia oan rasik mak baa. Nia hanoin katak, ‘Hau nia oan rasik nee, sira tenki simu ho diak, i tenki rona nia.’
7 Nunee nia haruka nia oan rasik baa. Maibee kuandu ema aluga toos nee, haree nia oan nee mai, sira koalia ba malu dehan, ‘Haree lai! Aman katuas haruka nia oan rasik mak mai. Se aban-bainrua, aman katuas mate, nia oan nee mak hetan nia riku hotu. Mai ita oho tiha nia, para ita bele hetan nia riku nee!’ 8 Nunee sira rame-rame kaer tiha nia, i oho tiha nia. Depois sira soe sai tiha nia toos. Istoria nee too iha nee deit.”
9 Depois Jesus husu ba ema boot sira, “Tuir imi nia hanoin, toos nain nee atu halo saida ba ema aluga toos nee? Tuir Hau nia hanoin, toos nain sei baa iha toos nee, i sei oho tiha sira hotu. Depois nia foo fali nia toos nee ba ema seluk aluga.
10 Ita hotu lee tiha ona iha Livru Sagradu dehan,
‘Iha fatuk ida mak badaen sira soe tiha ona.
Maibee agora, fatuk nee sai fali fatuk nebee prinsipal liu.
11 Nai Maromak rasik mak hili fatuk nee.
Tanba nee, mak ita admira, “Nee diak tebe-tebes!” ’ ”✡ Salmus (Mazmur) 118:22-23
12 Rona nunee, ema boot sira komprende ona katak, Jesus koalia kona ba sira liu hosi komparasaun. Sira hanesan ho ema aluga toos nee. Tanba nee, sira buka dalan hodi kaer Nia. Maibee sira la brani, tanba ema barak mak gosta rona Nia. Nunee sira baa ona, husik hela Nia.
Ema mai atu kasa Jesus kona ba selu osan impostu
(Mateus 22:15-22; Lucas 20:20-26)
13 Liu tiha nee, nai lulik ho ema boot sira haruka ema Farizeu balu ho liurai Herodes nia ema balu, ba Jesus ho intensaun aat atu koko Nia. 14 Too ba Jesus, sira hatete, “Senhor, ami hotu hatene katak Senhor nia liafuan loos, i Senhor la fihir ba ema kiik ka boot, maibee haree deit ba ema nia laran. Ita la fila lia tuun-sae, maibee Ita hanorin Nai Maromak nia liafuan ho lo-loos deit. Ami atu husu liafuan ida. Tuir ita nia relijiaun, ita tenki selu osan impostu ba estadu Roma nia liurai boot,* Estadu Roma nia liurai boot, sira bolu ‘Sesar’. ka lae?”
15 Maibee Jesus hatene ona sira mai ho laran makerek, para halo Nia koalia kontra estadu Roma. Entaun Nia hataan ba sira, “Nusaa mak imi kasa Hau? Foo lai osan moeda ida mai Hau haree took.”
16 Depois sira foo osan moeda ida ba Jesus, i Nia husu ba sira, “Figura nee, see nia oin? Naran nee, see nian?”
Sira hataan, “Nee Sesar, estadu Roma nia liurai boot.”
17 Entaun Jesus dehan tan ba sira, “Se nunee, imi foo ba estadu buat nebee mak estadu nian. I foo ba Nai Maromak buat nebee mak Nai Maromak nian.”
Rona Nia hataan nunee, sira hotu admira, tanba Nia koalia nee loos. Nunee sira kasa Jesus mos, la hetan.
Ema mate bele moris fali? Iha lalehan, ema kaben ka lae?
(Mateus 22:23-33; Lucas 20:27-40)
18 Nee hotu tiha, iha ema hosi grupu relijiaun seluk baa koko tan Jesus. Sira hosi grupu Saduseu. Sira hanorin katak, ema mate la bele moris fali.✡ Apostolu sira nia Istoria (Atos, Kisah) 23:8 19 Sira koalia ho Jesus, dehan, “Senhor, Moisés hakerek hela liafuan nee ba ita: ‘Se mane ida mate husik hela nia kaben feto, maibee la iha oan, mane nia alin tenki kaben fali ho feto faluk nee, para bele foo jerasaun ba nia maun.’✡ Deutoronómiu (Ulangan) 25:5 20 Agora ami konta istoria ida ba Senhor. Iha maun-alin mane nain hitu. Maun boot kaben uluk, depois nia mate, la iha oan. 21 Depois nia alin ida tuir nia nee, kaben fali ho feto faluk nee. La kleur nia mos mate, la iha oan. Nunee mos ho alin ida terseiru. Nia kaben ho feto faluk nee, maibee nia mos mate, la iha oan. 22 Nunee nafatin, too nain hitu nee mate hotu, la iha oan. Tuir mai feto nee mos mate tan.
23 Agora ami husu nunee: Feto nee kaben ho mane nain hitu. Kuandu Nai Maromak halo moris fali ema mate sira, feto nee kaben loos ho mane ida nebee?”
24 Jesus hataan, “Se imi husu nunee, nee hatudu katak imi la komprende Nai Maromak nia liafuan iha Livru Sagradu. I imi mos la komprende Nia forsa. Nunee imi sala duni.
25 Rona di-diak! Nai Maromak nia anju sira iha lalehan la kaben. Bainhira Nai Maromak halo ema mate moris fali, sira mos la kaben ona.
26 Agora, Hau koalia fali kona ba ema mate bele moris fali ka lae. Iha Moisés nia liafuan, iha istoria ida kona ba ahi lakan iha ai huun badak ida, maibee ahi la haan. Imi hatene ka? Tempu nee, Nai Maromak foo hatene ba Moisés katak, ‘Hau mak Nai Maromak, nebee o nia bei-ala sira adora. Avoo Abraão, avoo Isac ho avoo Jacó. Sira hotu adora nafatin Hau too agora.’✡ Ézodu (Keluaran) 3:6 27 Se ita lee nunee, ita hatene avoo sira uluk nee moris hela. Tanba Nai Maromak hatete sira adora Nia too agora. Ema mate la bele adora Nai Maromak, maibee ema moris deit mak bele. Nunee, se imi fiar katak ema mate la bele moris fali, imi sala duni.”
Hadomi Nai Maromak ho ema seluk
(Mateus 22:34-40; Lucas 10:25-28)
28 Iha loron nee, mestri relijiaun ida rona Jesus diskuti hela ho ema hosi grupu relijiaun Saduseu sira. Nia rona Jesus hataan loos duni sira nia liafuan. Nunee nia husu ba Jesus, “Senhor, hau atu husu liafuan ida. Tuir ita nia relijiaun, iha orden barak tebe-tebes hosi Moisés. Orden ida nebee mak prinsipal liu?”
29 Jesus hataan, “Orden prinsipal liu mak ida nee:
‘Ema hotu-hotu iha rai Israel, rona di-diak!
Nai Maromak nee, ita nia Maromak, i ita nia Liurai Boot.
La iha tan seluk,
Nia mesak deit!
30 Nunee ita tenki hadomi Nai Maromak ho neon ho laran tomak.
Ita tenki hanoin nafatin Nia.
Ita tenki rona nafatin Nia Liafuan,
i hakaas aan hodi tuir Nia hakarak.’✡ Deutoronómiu (Ulangan) 6:4-5
31 I orden segundu mak ida nee:
‘Ita tenki hadomi ema seluk,
hanesan ita hadomi ita nia aan rasik.’
Orden rua nee mak boot liu orden hotu-hotu.”✡ Levítiku (Imamat) 19:18
32 Depois mestri relijiaun nee dehan tan ba Jesus, “Nee loos duni, Senhor! Nai Maromak nee ida deit. La iha tan Maromak seluk.✡ Deutoronómiu (Ulangan) 4:35 33 Tanba nee, ita tenki hadomi Nia liu buat hotu-hotu. Ita tenki hanoin nafatin Nia. Ita tenki rona nafatin Nia Liafuan, i hakaas aan hodi tuir Nia hakarak. I ita mos tenki hadomi ema seluk hanesan ita hadomi ita nia aan rasik. Nee mak Nai Maromak hakarak, duke ita tuir deit relijiaun nia hanorin. Hadomi nunee diak liu, duke ita oho animal hodi halo sakrifisiu i foo oferta ba Nia.”✡ Hoseia 6:6
34 Rona nia hataan nunee, Jesus hanoin katak, mestri relijiaun nee komprende duni Nai Maromak nia liafuan. Nunee Nia dehan, “O besik ona atu sai Nai Maromak nia ema.”
Hotu tiha, la iha ema mak brani atu koko tan Jesus.✡ Lucas 10:25-28
Kristu nee liurai David nia jerasaun, maibee Nia mos liurai David nia Liurai
(Mateus 22:41-46; Lucas 20:41-44)
35 Jesus sei hanorin hela ema sira iha Nai Maromak nia uma kreda boot. Nia husu ba sira, “Oinsaa? Mestri relijiaun sira hanorin kona ba Kristu nebee Nai Maromak hili ona hori uluk kedan. Sira hanorin dehan, Kristu nee liurai David nia jerasaun deit. Maibee nee seidauk too. 36 Tanba hori uluk Nai Maromak nia Espiritu Santu uza liurai David hodi hakerek nunee:
‘Nai Maromak hatete ona ba hau nia Liurai dehan,
“Mai tuur iha Hau nia sorin loos, fatin ema boot nian.
Hau sei halo o nia inimigu sira, hakruuk ba o.’ ”✡ Salmus (Mazmur) 110:1
37 Nunee liurai David rasik bolu Kristu, ‘hau nia Liurai’. Nee duni, se ema dehan Kristu nee, liurai David nia jerasaun deit, nee seidauk too. Tanba Nia mos liurai David nia Liurai!”
Jesus dehan kuidadu ho mestri relijiaun sira, tanba sira gosta fila lia tuun-sae
(Mateus 23:1-36; Lucas 20:45-47)
Ema barak nebee rona Jesus nia hanorin nee, sira gosta loos. 38 Depois Jesus hatete tan ba sira nunee, “Imi tenki kuidadu di-diak ho mestri relijiaun sira. Sira gosta pasiar ho batina naruk, para ema haree sira, i komprimenta sira hanesan ema boot. 39 Kuandu sira baa iha uma kreda ka, baa iha festa, sira sempre buka tuur iha fatin ida diak liu, para ema hotu bele gaba sira, i hodi dehan sira, ema boot. 40 Maibee imi tenki kuidadu! Tanba sira fila lia hodi han-matak feto faluk sira, too hadau sira nia uma hotu. Maibee iha ema barak nia oin, sira finji harohan nar-naruk, hodi taka falta sira nia hahalok aat nee. Para ema bele dehan, sira ema moos. Maibee Nai Maromak sei foo kastigu todan liu ba sira.”
Feto faluk kiak ida foo oferta boot liu ema riku sira
(Lucas 21:1-4)
41 Liu tiha nee, Jesus tuur hela besik kaixa oferta iha uma kreda boot laran, hodi haree ema baa tau osan oferta ba kaixa. Iha ema riku barak baa tau osan boot ba kaixa nee. 42 Iha mos feto faluk kiak ida mai harohan. Nia baa tau doit rua ba iha kaixa laran. Osan nee folin kiik liu.
43 Depois Jesus bolu Nia eskolante sira hodi hatete, “Imi haree took feto faluk kiak nee. Nia foo osan doit rua deit, maibee nia foo boot liu ema hotu-hotu. 44 Ema sira seluk foo oferta hosi sira nia osan resin. Maibee feto faluk kiak nee, foo tiha nia osan hotu ba Nai Maromak. Hodi hola hahaan mos, la iha ona.”

- Marcos
- ←
- 12
- →

✡12:1 Isaias (Yesaya) 5:1-2

✡12:11 Salmus (Mazmur) 118:22-23

*12:14 Estadu Roma nia liurai boot, sira bolu ‘Sesar’.

✡12:18 Apostolu sira nia Istoria (Atos, Kisah) 23:8

✡12:19 Deutoronómiu (Ulangan) 25:5

✡12:26 Ézodu (Keluaran) 3:6

✡12:30 Deutoronómiu (Ulangan) 6:4-5

✡12:31 Levítiku (Imamat) 19:18

✡12:32 Deutoronómiu (Ulangan) 4:35

✡12:33 Hoseia 6:6

✡12:34 Lucas 10:25-28

✡12:36 Salmus (Mazmur) 110:1

© 2016 UBB