- 1 Korintu
- ←
- 3
- →

3
Sarani sira iha Korintu haksesuk malu
1 Maun-alin sira, uluk hau hamutuk ho imi, hau koalia ba imi hanesan fali hau koalia ba ema nebee moris tuir mundu nia hakarak, ka ema nebee mak foin fiar ba Kristu. Hau la bele koalia ba imi hanesan hau koalia ba ema nebee moris tuir Espiritu Santu nia hakarak. 2 Iha tempu nebaa, hau tenki hanorin imi buat kamaan deit. Imi seidauk bele simu buat todan, tanba imi hanesan bebee nebee sei susu deit, seidauk bele haan. Too agora mos imi seidauk bele.✡ Ebreu (Ibrani) 5:12-13 3 Imi sei hanoin hanesan fali ema mundu nian. Imi laran moras ba malu, i haksesuk malu. Nee hatudu katak imi tuir nafatin mundu nia hakarak. Nunee imi nia hahalok hanesan fali ema mundu nian. 4 Imi balu dehan, “Hau tuir Paulo.” Balu dehan, “Hau tuir Apolo.” Hahalok nee hatudu katak imi nafatin hanesan ema mundu nian.✡ 1 Korintu 1:12
5 Apolo nee see loos? I hau, Paulo nee see? Ami nee hanesan atan deit. Ami hatudu dalan ba imi atu imi bele fiar ba Kristu. Ami ida-idak halao knaar nebee ita nia Nai foo tiha ona ba ami. 6 Hau mak kuda Liafuan Diak iha imi, Apolo mak rega, maibee Maromak mak halo buras.✡ Apostolu sira nia Istoria (Atos, Kisah) 18:4-11, 24-28 7 Entaun ema nebee kuda fini ho mos ida nebee rega, rua-rua la importante hotu. Importante mak Maromak, tanba Nia mak halo fini nee moris too sai buras. 8 Ema nebee kuda ho mos ema nebee rega, iha objetivu nebee hanesan, i Maromak sei selu ida-idak nia kolen. 9 Ami nain rua nee halao Maromak nia servisu. I imi nee hanesan Maromak nia toos.
Paulo hahuu Maromak nia servisu iha Korintu, ema seluk kontinua
Imi mos hanesan uma ida nebee Maromak harii dadauk. 10 Maromak hatudu ona Nia laran diak mai hau hodi halo hau sai ema primeiru nebee hanorin imi kona ba Kristu. Hau hanesan badaen matenek ida nebee kee rai hodi hada fatuk para sai uma nia alsesu. Agora ema seluk hanorin tan imi. Sira nee hanesan badaen nebee harii uma iha alsesu nee nia leten. Maibee badaen ida-idak tenki kuidadu, oinsaa mak nia halo uma nee. 11 Tanba Maromak tau tiha ona uma nee nia alsesu, nee mak Jesus Kristu. Ita la bele tau tan seluk.
12 Badaen sira bele harii uma iha alsesu nee nia leten, uza buat folin oi-oin, hanesan osan mean, osan mutin, fatuk murak, ai, duut manlain ho duut sel-seluk. 13 Maibee iha loron ikus bainhira Maromak tesi ema hotu-hotu nia lia, Nia sei tau ahi hodi koko badaen sira nia servisu. Ahi nee sei hatudu mo-moos, badaen ida-idak nia servisu dura ka lae. 14 Se uma nee dura nafatin, entaun Maromak sei selu badaen nee nia kolen. 15 Se uma nee motuk tiha, entaun badaen nee lakon leet deit. Nia rasik mos atu motuk sal-sala, maibee too ikus nia hetan salvasaun.
Sarani sira mak Maromak nia uma kreda
16 Imi hatene katak, imi Maromak nia uma kreda, i Maromak nia Espiritu hela iha imi.✡ 1 Korintu 6:19; 2 Korintu 6:16 17 Se karik ema ruma sobu rahun Maromak nia uma, Maromak mos sei halo rahun nia. Tanba Maromak nia uma nee santu, i Nia uma mak imi sira nee.
18 Keta bosok imi nia aan. Se iha ema ida iha imi nia klaran hanoin dehan nia matenek tuir mundu nian, entaun diak liu nia husik tiha matenek nee, atu nia bele sai matenek iha Maromak nia oin. 19 Tanba Maromak konsidera matenek mundu nian buat beik ida. Nee hanesan hakerek tiha ona iha Livru Sagradu dehan, “Maromak sei hamonu matenek nain sira ho sira nia matenek rasik.”✡ Jó (Ayub) 5:13 20 Iha Livru Sagradu hakerek mos dehan, “Nai Maromak hatene katak, ema matenek sira nia hanoin la iha folin.”✡ Salmus (Mazmur) 94:11
21 Nee duni, la bele foti aan tan dehan imi tuir ema ida nee ka ema ida nebaa, tanba Maromak foo tiha ona buat hotu-hotu ba imi. 22 Atu hau Paulo ka, Apolo ka, Pedro,* Iha nee Paulo hakerek “Cefas”. Cefas nee Pedro nia naran seluk. atu mundu nee ka, atu moris ka mate, atu buat nebee agora iha ka buat nebee aban-bainrua sei mai, buat sira nee imi nian hotu. 23 Imi nee Kristu nian. I Kristu nee Maromak nian.

- 1 Korintu
- ←
- 3
- →

✡3:2 Ebreu (Ibrani) 5:12-13

✡3:4 1 Korintu 1:12

✡3:6 Apostolu sira nia Istoria (Atos, Kisah) 18:4-11, 24-28

✡3:16 1 Korintu 6:19; 2 Korintu 6:16

✡3:19 Jó (Ayub) 5:13

✡3:20 Salmus (Mazmur) 94:11

*3:22 Iha nee Paulo hakerek “Cefas”. Cefas nee Pedro nia naran seluk.

© 2016 UBB