- Marcos
- ←
- 4
- →

4
Nai Jesus halo komparasaun kona ba fini iha rai oi-oin
(Mateus 13:1-9; Lucas 8:4-8)
1 Iha loron ida, Jesus baa fali tan iha tasi Galileia. Ema barak mai hobur Nia. Iha fatin nee, bero ida para hela iha bee laran. Depois Jesus sae tiha ba bero leten, i Nia tuur, hodi komesa hanorin. Ema iha bee ibun nee, rona hotu Nia koalia.✡ Lucas 5:1-3 2 Jesus hanorin sira buat barak liu hosi komparasaun, dehan,
3 “Rona di-diak! Iha ema ida baa kari fini iha nia toos. 4 Momentu nia kari fini nee, iha fini balu monu iha dalan klaran. I manu fuik mai hili tiha hotu. 5-6 Iha fini balu tan, monu iha rai fatuk. Fini nee tubun lailais. Maibee, tanba rai uitoan deit, abut la tama too laran. Kuandu loron manas ona, tubun nebee foin moris nee, namlaik too maran tiha hotu.
7 Iha fini balu tan, monu iha duut tarak laran. Fini nee moris duni. Maibee duut tarak habit hela deit, too nia la foo isin. 8 Maibee iha fini balu tan, monu iha rai bokur. Fini nee moris diak, buras, too foo isin barak. Iha fini balu, bote ida bele foo fali too bote tolu-nulu, i balu foo too bote neen-nulu, i balu tan foo too bote atus ida.
9 See mak rona, hanoin di-diak ba.”
Tanba saa mak Nai Jesus hanorin uza komparasaun?
(Mateus 13:10-17; Lucas 8:9-10)
10 Bainhira Jesus mesak hela, Nia eskolante nain sanulu resin rua, ho ema balu nebee rona ona Jesus nia hanorin nee, sira mai husu hatene kona ba saida mak komparasaun nee. 11 Depois Jesus hataan fali ba sira, “Tanba imi hakarak duni atu hatene Nai Maromak nia Dalan, Hau sei foo sai ba imi. Maibee, ba ema seluk, Hau hanorin deit hosi komparasaun. 12 Nai Maromak nia profeta ida hakerek ona hori uluk, kona ba ema hanesan sira nee, dehan,
‘Sira haree ona, maibee lakohi hatene.
Sira rona ona, maibee lakohi komprende.
Se sira lakohi nunee, diak liu sira lalika fiar Nai Maromak!
Para Nai Maromak mos lalika hamoos sira nia sala.’ ”✡ Isaias (Yesaya) 6:9-10
Nai Jesus foo hatene komparasaun kona ba fini nee
(Mateus 13:18-23; Lucas 8:11-15)
13 Depois Jesus dehan, “Se imi la komprende komparasaun ida nee, halo nusaa mak imi bele komprende komparasaun sira seluk? 14 Komparasaun nee nunee: Ema ida nebee kari fini nee, hanesan ema nebee mak foo sai Nai Maromak nia liafuan. 15 I fini nebee monu iha dalan klaran, too manu fuik mai hili tiha hotu, hanesan ema nebee rona Nai Maromak nia liafuan. Maibee diabu sira nia boot mai hadau tiha Liafuan nee hosi ema nia laran. 16 I fini nebee monu iha rai fatuk, hanesan ema nebeel rona ona Nai Maromak nia liafuan, i simu liafuan nee ho laran kontenti. 17 Maibee Liafuan nee la hela metin iha nia laran. Tanba nia simu Liafuan nee, ema seluk ameasa nia, i nia husik tiha kedan. 18 I fini nebee monu iha duut tarak laran, hanesan mos ema nebee rona ona Nai Maromak nia liafuan. 19 Maibee nia fadigadu demais ho nia servisu oi-oin, hanesan nia buka riku, nia buka sai ema boot, ho nia goza tuun-sae. Too nia la interese Nai Maromak. Nunee nia husik tiha Nai Maromak nia liafuan. 20 Maibee fini nebee monu iha rai bokur, hanesan ema nebee rona ona Nai Maromak nia liafuan, i halo tuir Nai Maromak nia hakarak. Tanba nee, nia sempre halo buat diak deit, hanesan fini nebee foo isin barak.”
La bele doku ahi-oan ho bote
(Lucas 8:16-18)
21 Jesus koalia nafatin iha bero leten. Nia aumenta tan komparasaun ida, nunee, “Nusaa? Kuandu ema sunu ahi-oan, sira doku tiha ho bote ka? Ou sira tau iha kama okos ka? Lae! Se tau iha fatin hanesan nee, ahi-oan nee la foo tan naroman. Ema tenki tau ahi-oan nee iha fatin nebee aas, atu bele naroman ba hotu-hotu.✡ Mateus 5:15; Lucas 11:33 22 Buat nebee mak agora subar hela, aban-bainrua sei bele hetan. Buat nebee mak agora ita la hatene, aban-bainrua sei bele hatene.✡ Mateus 10:26; Lucas 12:2 23 See mak rona, hanoin di-diak ba.”
24 Depois Jesus kontinua hanorin, dehan, “Hanoin di-diak ba Hau nia Liafuan. Se imi la hanoin di-diak, imi sei laduun komprende. Maibee se imi hanoin di-diak, imi sei komprende barak, i Hau sei hanorin imi barak liu tan.* Versikulu ida nee, ita bele komprende mos hanesan nee: “Depois Jesus kontinua hanorin, dehan, ‘Hanoin di-diak! Se imi tetu ema seluk nia hahalok, ema mos sei tetu imi nia hahalok. Nai Maromak mos sei tetu fali imi nunee, i Nia sei tetu imi liu fali ida nee!’ ” ✡ Mateus 7:2; Lucas 6:38
25 Ema nebee buka tebe-tebes Nai Maromak nia hakarak, nia sei hatene liu tan. Maibee ema nebee la interese Nai Maromak nia hakarak, nia sei beik liu tan.”✡ Mateus 13:12; 25:29; Lucas 19:26
Komparasaun kona ba fini nebee mesak moris
26 Depois Jesus dehan nunee, “Nai Maromak nia reinu aumenta barak ba beibeik, hanesan mos fini nebee ema kari iha nia toos laran. 27 Bele ema nee fila tiha ba uma, halo fali buat selu-seluk, i la hanoin tan nia toos. Maibee fini nee buras i boot ba beibeik. 28 Fini nee mesak tubun. Depois komesa iha sanak, funan, too nia iha isin. 29 Kuandu tasak ona, toos nain hatene mai koa deit. Nunee mos, Nai Maromak mak halo Nia reinu aumenta barak liu tan.”✡ Joel (Yoel) 3:13
Komparasaun kona ba ai musan nebee kiik-oan liu
(Mateus 13:31-32, 34; Lucas 13:18-19)
30 Liu tiha nee, Jesus dehan tan, “Hau foo sai tan komparasaun ida. Imi bele hanoin Nai Maromak nia reinu sira hanesan nee: Sira komesa hosi uitoan liu, maibee kleur-kleur tan, sira aumenta ba beibeik too barak tebe-tebes. 31 Nee hanesan ai musan ida kiik-oan liu. 32 Kuandu ai musan nee ita kuda ona, nia moris sai ai huun boot la halimar. Too manu fuik sira mos mai hamahon, i halo knuuk iha ai leten nee.”
33 Jesus nia hanorin hanesan nee, tuir buat nebee sira bele komprende. 34 Nia baibain hanorin ema barak ho komparasaun. Maibee ba Nia eskolante sira, Nia foo hatene komparasaun sira nee nia signifikadu, para sira bele komprende di-diak.
Nai Jesus halo hakmatek anin boot
(Mateus 8:23-27; Lucas 8:22-25)
35 Too loro tuun ona, Jesus sei iha bero leten nafatin, hodi hanorin ema sira nee. Depois Nia hatete ba Nia eskolante sira, “Mai ita baa tasi nia sorin ba.”
36 Entaun sira sae tan baa hamutuk ho Jesus. I sira husik hela ema barak iha bee ninin nee. Maibee iha ema balu sae bero seluk hodi tuir Jesus. 37-38 Jesus tau ulun iha sumasu, i Nia toba dukur loos iha bero laran. La kleur, anin boot mosu.† Tasi Galileia nia naruk kilometru 19, i nia luan kilometru 12. Kuandu anin boot huu, laloran mos boot. Laloran baku bero baa-mai, i bee tama bero laran nebee Jesus sae nee, too bee besik nakonu. Nunee Jesus nia eskolante sira tauk atu mate. Depois sira mai fanu Nia, hodi dehan, “Mestri, hadeer lai! Ita atu mate ona! Maibee Mestri la interese.”
39 Rona nunee, Jesus mos hadeer, hodi hatete ba anin ho laloran nee nunee, “Para ona!” Anin mos para, i bee mos hakmatek kedan. 40 Depois Jesus hatete makaas ba Nia eskolante sira, “Nusaa mak imi tauk demais hanesan nee? Imi la fiar Hau ka?”
41 Sira hotu tauk ho admira. Depois sira koalia ba malu, dehan, “Ema nee see loos? Nia koalia deit mos, anin ho laloran rona ona!”

- Marcos
- ←
- 4
- →

✡4:1 Lucas 5:1-3

✡4:12 Isaias (Yesaya) 6:9-10

✡4:21 Mateus 5:15; Lucas 11:33

✡4:22 Mateus 10:26; Lucas 12:2

*4:24 Versikulu ida nee, ita bele komprende mos hanesan nee: “Depois Jesus kontinua hanorin, dehan, ‘Hanoin di-diak! Se imi tetu ema seluk nia hahalok, ema mos sei tetu imi nia hahalok. Nai Maromak mos sei tetu fali imi nunee, i Nia sei tetu imi liu fali ida nee!’ ”

✡4:24 Mateus 7:2; Lucas 6:38

✡4:25 Mateus 13:12; 25:29; Lucas 19:26

✡4:29 Joel (Yoel) 3:13

†4:37-38 Tasi Galileia nia naruk kilometru 19, i nia luan kilometru 12. Kuandu anin boot huu, laloran mos boot.

© 2016 UBB