- Lucas
- ←
- 3
- →

3
João Sarani Nain prepara dalan ba Nai Jesus
(Mateus 3:1-12; Marcos 1:1-8; João 1:19-28)
1 Bainhira liurai boot Tibério ukun besik tinan sanulu resin lima ona iha Roma, Pónsiu Pilatus mak governador iha provinsia Judeia, Herodes ukun iha Galileia, Herodes nia maun Filipe ukun iha Itureia ho Trakonitis, i Lisánias ukun iha Abilene. 2 Anás ho Kaifás mak nai lulik boot.
Iha tinan ida nee, Zakarias nia oan João hela iha rai fuik maran, i Nai Maromak hatoo lia menon ba nia iha nebaa. 3 Entaun João baa iha fatin-fatin besik mota Jordaun hodi foo hatene ba povu dehan, “Hakribi ona imi nia sala hodi mai sarani, para Nai Maromak hamoos imi nia sala.”
4 Uluk liu Maromak nia profeta Isaias hakerek ona kona ba João dehan,
“Iha ema ida foo sai ho lian makaas iha rai fuik maran, dehan,
‘Imi tenki hadia dalan para simu imi nia Nai mai.
Halo loos dalan para Nia lao tuir.
5 Tate rai iha foho-foho nia leet halo tetuk,
kee foho hotu-hotu halo tetuk hanesan.
Halo loos dalan nebee kleuk,
halo kabeer dalan nebee aat,
6 para ema hotu-hotu iha mundu bele haree,
Ema nebee Maromak haruka mai atu salva sira.’ ”✡ Isaias (Yesaya) 40:3-5
7 Ema barak mai hosi fatin-fatin hodi husu para João foo sarani sira. Maibee nia siak sira dehan, “He! Samea nia oan! Maromak sei kastigu imi tanba imi nia hahalok aat. Karik ema bosok imi dehan, imi bele sarani para sees aan hosi kastigu nee.✡ Mateus 12:34; 23:33 8 Imi tenki muda imi nia hahalok tenki diak hodi hatudu katak imi husik duni imi nia sala. I lalika hanoin dehan, imi loos ona, tanba deit imi Abraão nia jerasaun. Lae! Hau hatete ba imi: fatuk sira nee mos, Maromak bele halo sai Abraão nia jerasaun.✡ João 8:33 9 Maromak hanesan toos nain nebee kaer hela baliu atu tesi ona ai huun. Ai huun hotu-hotu nebee la foo fuan diak, Nia sei tesi tiha hodi soe ba ahi laran.”✡ Mateus 7:19
10 Rona nunee, sira husu, “Entaun, ami tenki halo saida?”
11 Nia hataan, “Se o iha faru tahan rua, foo ida ba ema nebee la iha. Se o iha hahaan, fahe mos ba ema nebee la iha.”
12 Iha mos kobrador impostu balu mai atu sarani. Sira husu, “Mestri, ami tenki halo saida?”✡ Lucas 7:29
13 Nia hataan, “La bele husu impostu liu fali governu haruka.”
14 Iha mos militar balu husu ba João, “Ami tenki halo saida?”
Nia hataan, “La bele obriga ema foo osan ba imi. La bele duun matak ema. Salariu nebee imi simu, natoon ona.”
15 Ema hotu-hotu iha nebaa laran metin katak buat diak ruma atu mosu. Sira hanoin dehan, “Keta halo be João nee mak Kristu, Ida nebee Maromak promete atu haruka mai!”
16 Maibee João hatete ba sira hotu, “Hau foo sarani imi hodi bee deit. Maibee la kleur tan, Ema ida boot liu hau sei mai. Atu kore deit Nia sandalias talin mos, hau la serve. Ema nee laos foo sarani imi hodi bee, maibee Nia sei foo Espiritu Santu ba imi, nee hanesan Nia sarani imi hodi ahi para hamoos imi. 17 Nia hanesan natar nain nebee prontu ona atu haketak hare isin ho hare kulit sira nee. Hotu tiha, hare isin nia sei rai di-diak iha nia armazen, maibee kulit nia soe tiha ba ahi ida nebee nunka mate.”
18 Hanesan nee, João foo hanoin ba ema ho dalan oi-oin hodi foo sai Maromak nia Liafuan Diak ba sira.
19 Ikus mai João kritika liurai Herodes, tanba nia hadau nia alin rasik nia feen Herodias hodi kaben fali ho nia. João mos foo sala ba nia hahalok aat selu-seluk tan. 20 Maibee Herodes halo buat aat liu tan, nia haruka kaer João hatama ba komarka.✡ Mateus 14:3-4; Marcos 6:17-18
João foo sarani Nai Jesus
(Mateus 3:13-17; Marcos 1:9-11)
21 Molok João tama komarka, iha loron ida, nia foo sarani ema barak, nia mos foo sarani Jesus. Sarani tiha, Jesus halo hela orasaun, lalehan nakloke, 22 i Maromak nia Espiritu Santu tuun ba Nia, haree ba hanesan manu pombu ida. Depois lian ida hosi lalehan hatete,
“O mak Hau nia Oan doben.
O halo Hau nia laran haksolok teb-tebes.”✡ Hahuu (Jénesis, Kejadian) 22:2; Salmus (Mazmur) 2:7; Isaias (Yesaya) 42:1; Mateus 3:17; Marcos 1:11; Lucas 9:35
Nai Jesus nia bei-ala sira
(Mateus 1:1-17)
23 Bainhira Jesus komesa halao Nai Maromak nia servisu, Nia tinan maizoumenus tolu-nulu. Ema konhese Nia nudar José nia Oan. José nia bei-ala sira mak hanesan tuir mai nee:
José nia aman Eli.
24 Eli nia aman Matat.
Matat nia aman Levi.
Levi nia aman Melki.
Melki nia aman Janai.
Janai nia aman José.
25 José nia aman Matatias.
Matatias nia aman Amos.
Amos nia aman Nahum.
Nahum nia aman Esli.
Esli nia aman Nagai.
26 Nagai nia aman Maat.
Maat nia aman Matatias.
Matatias nia aman Semei.
Semei nia aman Josek.
Josek nia aman Jodá.
27 Jodá nia aman Joanan.
Joanan nia aman Resa.
Resa nia aman Zorobabel.
Zorobabel nia aman Salatiel.
Salatiel nia aman Neri.
28 Neri nia aman Melki.
Melki nia aman Adi.
Adi nia aman Kosam.
Kosam nia aman Elmadam.
Elmadam nia aman Er.
29 Er nia aman Josué.
Josue nia aman Eliezer.
Eliezer nia aman Jorim.
Jorim nia aman Matat.
Matat nia aman Levi.
30 Levi nia aman Simeão.
Simeão nia aman Judá.
Judá nia aman José.
José nia aman Jonam.
Jonam nia aman Eliakim.
31 Eliakim nia aman Melea.
Melea nia aman Mená.
Mená nia aman Matatá.
Matatá nia aman Natan.
Natan nia aman David.
32 David nia aman Jessé.
Jessé nia aman Obed.
Obed nia aman Boaz.
Boaz nia aman Salmon.
Salmon nia aman Nahason.
33 Nahason nia aman Aminadab.
Aminadab nia aman Admin.
Admin nia aman Arni.
Arni nia aman Hesron.
Hesron nia aman Perez.
Perez nia aman Judá.
34 Judá nia aman Jacó.
Jacó nia aman Isac.
Isac nia aman Abraão.
Abraão nia aman Tera.
Tera nia aman Naor.
35 Naor nia aman Serug.
Serug nia aman Reú.
Reú nia aman Peleg.
Peleg nia aman Eber.
Eber nia aman Xela.
36 Xela nia aman Kenan.
Kenan nia aman Arpaxad.
Arpaxad nia aman Sem.
Sem nia aman Noé.
Noé nia aman Lamek.
37 Lamek nia aman Matusalém.
Matusalém nia aman Enok.
Enok nia aman Jared
Jared nia aman Malaliel.
Malaliel nia aman Kenan.
38 Kenan nia aman Enos.
Enos nia aman Set.
Set nia aman Adão.
Adão, Aman Maromak mak halo.

- Lucas
- ←
- 3
- →

✡3:6 Isaias (Yesaya) 40:3-5

✡3:7 Mateus 12:34; 23:33

✡3:8 João 8:33

✡3:9 Mateus 7:19

✡3:12 Lucas 7:29

✡3:20 Mateus 14:3-4; Marcos 6:17-18

✡3:22 Hahuu (Jénesis, Kejadian) 22:2; Salmus (Mazmur) 2:7; Isaias (Yesaya) 42:1; Mateus 3:17; Marcos 1:11; Lucas 9:35

© 2016 UBB