- Éfezu
- ←
- 6
- →

6
Oan ho inan-aman
1 Oan sira, nudar ema nebee tuir Nai Jesus, imi tenki rona imi nia inan-aman, tanba hahalok ida nee mak loos.✡ Kolose 3:20 2-3 Nai Maromak nia ukun fuan ida dehan, “O tenki respeita o nia inan-aman.” Maromak mos foo promesa dehan, “Se o halo nunee, o sei moris diak i hetan vida naruk.” Hosi ukun fuan sanulu, too ida nee mak Maromak foin foo promesa ba ema nebee halo tuir.✡ Ézodu (Keluaran) 20:12; Deutoronómiu (Ulangan) 5:16
4 Inan-aman sira, la bele hanehan imi nia oan sira halo sira hirus. Maibee tau matan di-diak ba sira, i hanorin sira desde kiik kedas para tuir Nai Maromak nia dalan. Se sira halo sala, hatudu dalan loos ba sira.✡ Kolose 3:21
Atan ho patraun
5 Atan sira, imi tenki halo tuir orden nebee imi nia patraun iha mundu nee foo ba imi. Imi tenki respeita sira, rona sira, i servisu ba sira ho laran, hanesan imi serbi ba Kristu rasik. 6 La bele servisu hodi buka oin deit. Maibee bainhira patraun la haree tu-tuir mos, imi tenki servisu ho laran, tanba ida nee mak Nai Maromak nia hakarak. 7 Halo imi nia servisu ho haksolok, hanesan imi serbi ba Nai Jesus, laos ba ema deit. 8 Keta haluha katak, atu atan ka laos atan, aban-bainrua Nai Maromak sei selu ema nebee halo buat diak.✡ Kolose 3:22-25
9 Patraun sira, imi mos tenki haree imi nia atan sira ho diak, i la bele ameasa sira. Tanba imi hatene katak, sira ho imi iha Patraun ida deit iha lalehan, i Patraun nee la fihir oin.✡ Deutoronómiu (Ulangan) 10:17; Kolose 3:25; 4:1; Tiago (Yakobus) 5:4
Uza ekipamentu funu tomak nebee Nai Maromak foo
10 Hau nia liafuan ikus mak nee: sai forti ba! Tanba imi laran ida ho ita nia Nai, i Nia kbiit makaas teb-tebes foo forsa mai ita. 11 Imi tenki uza ekipamentu funu nian kompletu nebee Maromak foo ba imi, para imi bele hamriik metin hodi hasoru diabu nia manobra. 12 Tanba ita funu, laos hasoru ema. Maibee ita funu hasoru diabu bo-boot nebee ita la haree ho matan, hasoru espiritu aat oi-oin nebee ukun iha nakukun laran. 13 Nee duni, imi tenki uza ekipamentu funu nian tomak nebee Maromak foo. Nunee bainhira loron aat nee too mai, imi bele tuba rai metin. I kuandu imi funu hotu ona, imi sei hamriik metin nafatin.
14 Entaun, hamriik metin ba. Kaer metin lia loos; nee hanesan imi kesi sintu iha imi nia kanotak.* Kuandu tropas Roma sira atu baa funu, sira kesi sintu para sira nia hena luan nee la bele atrapalha sira. Moris loos; nee hanesan imi hatais besi iha hirus matan para defende aan.✡ Isaias (Yesaya) 11:5; 59:17 15 Imi tenki prontu foo sai Liafuan Diak kona ba oinsaa bele dame malu ho Nai Maromak; nee hanesan imi tau sapatu tropas nian.✡ Isaias (Yesaya) 52:7 16 Kaer metin nafatin imi nia fiar ba Nai Jesus; nee hanesan imi kaer besi kabelak hodi defende imi nia aan. Se imi fiar nafatin, entaun Satanás hana rama ahi ba imi, la borus, i ahi nee mate kedas. 17 Laran metin ba, katak Nai Maromak salva tiha ona imi; nee hanesan imi taka kapaseti besi. Kaer metin Nai Maromak nia liafuan, hanesan surik ida nebee Espiritu Santu foo ba imi.✡ Isaias (Yesaya) 59:17
18 Halo orasaun loron-kalan ho Espiritu Santu nia tulun. Iha situasaun saida deit, husu Maromak nia tulun. Matan moris neon moris nafatin, husu Maromak nia tulun, i sempre halo orasaun ba Maromak nia povu hotu-hotu. 19 Keta haluha halo orasaun mos mai hau, para bainhira hau loke hau nia ibun, Nai Maromak foo liafuan mai hau, atu hau bele foo sai segredu Liafuan Diak nian ho brani.✡ Kolose 4:4 20 Nai Jesus foti hau sai Nia embaixador para foo sai Liafuan Diak nee. Tanba nee mak agora hau dadur hela iha kadeia. Nee duni harohan mai hau, atu hau bele foo sai Nia Liafuan ho brani, tanba ida nee mak hau nia obrigasaun duni.
Paulo taka nia surat
21 Hau haruka irmaun Tíkiku ba imi, para konta buat hotu-hotu kona ba hau, atu imi bele hatene kona ba hau nia situasaun ho hau nia servisu. Tíkiku nee ita nia irmaun doben, i nia badinas halao Nai Jesus nia servisu.✡ Apostolu sira nia Istoria (Atos, Kisah) 20:4; 2 Timóteo 4:12 22 Hau haruka nia ba imi, atu nia bele konta kona ba ami nia moris iha nee, i bele hametin imi nia laran.✡ Kolose 4:7-8
23 Maun-alin sira, hau harohan ba ita nia Aman Maromak ho Jesus Kristu ita nia Nai, para Sira foo paz ho hakmatek ba imi, i tulun imi atu hadomi malu i fiar nafatin ba Kristu. 24 Hau mos harohan atu Maromak hatudu Nia laran diak ba ema hotu-hotu nebee hadomi ita nia Nai Jesus Kristu ho domin ida nebee la iha rohan.

- Éfezu
- ←
- 6
- →

✡6:1 Kolose 3:20

✡6:2-3 Ézodu (Keluaran) 20:12; Deutoronómiu (Ulangan) 5:16

✡6:4 Kolose 3:21

✡6:8 Kolose 3:22-25

✡6:9 Deutoronómiu (Ulangan) 10:17; Kolose 3:25; 4:1; Tiago (Yakobus) 5:4

*6:14 Kuandu tropas Roma sira atu baa funu, sira kesi sintu para sira nia hena luan nee la bele atrapalha sira.

✡6:14 Isaias (Yesaya) 11:5; 59:17

✡6:15 Isaias (Yesaya) 52:7

✡6:17 Isaias (Yesaya) 59:17

✡6:19 Kolose 4:4

✡6:21 Apostolu sira nia Istoria (Atos, Kisah) 20:4; 2 Timóteo 4:12

✡6:22 Kolose 4:7-8

© 2016 UBB