- Hahuu (Jénesis)
- ←
- 21
- →

21
Sara nia oan Isac moris
1-7 Bainhira Abraão tinan atus ida ona, NAI Maromak foo bensaun ba Sara, tuir Nia promesa uluk. Nunee Sara mos isin rua, i nia tuur ahi, oan mane ida. Labarik nee moris iha loos tempu nebee Maromak promete ona. I Abraão tau naran ba labarik nee, Isac. (Nee dehan katak ‘nia hamnasa’.)
Sara hatete, “Nai Maromak halo hau hamnasa, i kontente loos. Ema hanoin, hau ferik ona nunee, la bele hetan oan. Maski hau nia lain katuas liu ona, maibee hau sei foo oan ba nia. Nunee, see deit mak rona buat ida nee, sira sei hamnasa hamutuk ho hau.”
Bainhira Isac halo loron walu, Abraão sunat nia, tuir Nai Maromak nia orden.
Abraão duni sai Hagar ho Ismael
8 Isac boot baa dadauk. Too loron haketak nia hosi susu, Abraão halo festa boot.
9-10 Iha loron ida, Sara haree Abraão nia kaben kiik Hagar nia oan Ismael, goza fali Isac. Haree nunee, Sara hatete ba nia lain, “Duni sai tiha atan Ejitu nee ho nia oan. Hau lakohi labarik atan nee hetan rikusoin ida. So hau nia oan Isac deit, mak tenki hetan hotu.”
11 Rona Sara nia koalia nee, Abraão laran susar teb-tebes, tanba Ismael mos nia oan hotu. 12 Maibee Nai Maromak hatete, “Abraão! O lalika laran susar ba labarik nee ho o nia atan Hagar. Tuir deit Sara nia hakarak ba, tanba liu hosi Isac mak o sei hetan jerasaun nebee Hau promete ona. 13 Maibee Hau mos foo bensaun ba o nia kaben kiik nia oan, tanba nia o nia oan hotu. Nia jerasaun mos sei sai nasaun ida.”
14 Aban dadeer-saan, Abraão halo bukae foo ba Hagar, ho bee botir ida ba nia lori. I nia haruka feto nee ho nia oan Ismael baa ona.* Tempu nee, Ismael tinan l4 resin ona. Haree iha Hahuu (Jénesis) 16:16; 21:5, 8. Sira lao baa-mai iha rai fuik maran besik Berseba.
15 Kuandu sira nia bee hotu ona, Hagar husik hela Ismael iha ai huun kiik-oan ida nia mahon. 16 Nia hanoin dehan, “Hau la aguenta tan, haree hau nia oan mate.” Entaun nia baa tuur tiha kala metru lima-nulu hosi labarik nee, komesa tanis.
17 Nai Maromak rona Ismael tanis, i Nia anju bolu ba Hagar hosi lalehan dehan, “Hagar, nusaa mak o nia laran susar nunee? Keta tauk, tanba Maromak rona ona labarik nee nia tanis. 18 Agora o hamriik baa hiit sae labarik nee. Hamaus nia, tanba Hau sei halo nia jerasaun sai nasaun boot ida.”
19 Depois Nai Maromak halo nia matan moos, too nia bele haree bee matan ida iha nebaa. I nia baa kuru bee iha botir, lori baa foo labarik nee hemu.
20 Nee liu tiha, Ismael boot ba dadauk, i Nai Maromak hamutuk ho nia. Nia ho nia inan hela iha rai fuik maran Paran. Too nia klosan ona, nia sai hanador diak ida. 21 Depois nia inan foo kaben nia ho feto Ejitu ida.
Abraão ho Abimelek halo akordu
22 Iha tempu nee, liurai Abimelek, ho nia komandante funu, naran Fikól, mai hasoru Abraão. Liurai hatete, “Abraão! Ami hatene ona katak Nai Maromak hamutuk ho ita. Nee mak ita halo saida deit, sempre iha rezultadu. 23 Nee duni agora, hau husu ita jura hodi Nai Maromak nia naran katak, ita sei la bosok hau, ho hau nia oan ho bei oan sira. Hanesan hau halo diak ba ita, ita mos tenki diak ba hau ho rai nee.”
24 Abraão hataan, “Diak! Hau jura.”
25 Depois Abraão kesar ba liurai dehan, “Amu liurai nia ema sira hadau tiha hau nia bee posu ida.”
26 Liurai hataan, “Hau foin rona buat ida nee. Nusaa mak ita la foo hatene antes? Hau la hatene see mak halo.”
27-28 Tuir mai, Abraão ho Abimelek halo akordu. Abraão lori karau ho bibi malae foo ba liurai. Depois nia tau ketak bibi malae inan hitu nebee sei kiik. 29 Liurai husu ba Abraão, “Nusaa mak o haketak bibi oan hitu nee?”
30 Depois Abraão foo hatene, “Amu liurai simu bibi oan hitu nee ba, hodi hatudu katak amu liurai rekonhese katak hau mak kee bee posu nee.”
31 Tanba sira nain rua halo ona juramentu iha nebaa, maka fatin nee ema tau naran, Berseba. Nee dehan katak, ‘bee posu juramentu’.† Iha lian Ebreu, Berseba nia signifikadu bele oi-oin. Bele ‘posu dame’, ‘posu destinu diak’, ‘posu hitu’ ka ‘posu juramentu’.
32 Sira halo tiha juramentu hotu, liurai Abimelek ho nia komandante Fikól fila ba sira nia rain Filistin. 33 Liu tiha nee, Abraão kuda ai tamaresta huun ida iha Berseba.‡ Ai tamaresta iha Timor la iha. Ai nee moris iha rai fuik maran, maibee nia tahan buras beibeik. Nia abut tama naruk ba rai. Bibi haan nia tahan. I nia adora NAI Maromak Moris Rohan La Iha. 34 Nia hela kleur iha ema Filistin sira nia rain.

- Hahuu (Jénesis)
- ←
- 21
- →

*21:14 Tempu nee, Ismael tinan l4 resin ona. Haree iha Hahuu (Jénesis) 16:16; 21:5, 8.

†21:31 Iha lian Ebreu, Berseba nia signifikadu bele oi-oin. Bele ‘posu dame’, ‘posu destinu diak’, ‘posu hitu’ ka ‘posu juramentu’.

‡21:33 Ai tamaresta iha Timor la iha. Ai nee moris iha rai fuik maran, maibee nia tahan buras beibeik. Nia abut tama naruk ba rai. Bibi haan nia tahan.

© 2016 UBB