- 1 João
- ←
- 2
- →

2
1 Hau nia oan doben sira, hau hakerek buat sira nee ba imi, para imi la bele halo sala. Maibee se ita halo sala, iha ona Ema ida mak koalia ba Aman Maromak para simu ita nafatin. Ema nee mak Jesus Kristu, Ida nebee sempre moris loos. 2 Nia foo Aan ba mate atu nunee Maromak bele hamoos ita nia sala, i laos deit ita nia sala maibee ema hotu-hotu nian.
Ita tenki halo tuir Nai Maromak nia liafuan
3 Oinsaa mak ita bele hatene lo-loos katak ita konhese Nai Maromak? Ita hatene tanba ita halo tuir Nia liafuan. 4 Se karik ema ruma dehan, “Hau konhese Nai Maromak,” maibee la halo tuir Maromak nia liafuan, ema nee bosok-teen, i la moris tuir lia loos. 5 Maibee ema nebee moris tuir Nai Maromak nia liafuan, ema nee hadomi tebes Nai Maromak. Oinsaa mak ita bele hatene katak ita laran ida ho Nai Maromak? 6 Ita hatene tanba ita laos koalia ho ibun tutun deit, maibee ita mos halo tuir Jesus nia hahalok.
7 Maluk doben sira, hau foo hanoin ba imi kona ba ukun fuan ida nee: Imi tenki hadomi malu. Ukun fuan nee laos buat foun ida, maibee tuan ona, i imi mos rona kleur ona.✡ João 13:34 8 Maski nunee, maibee ukun fuan nebee hau hakerek nee, sei foun hela, tanba ita foin hatene lo-loos ukun fuan nee nia lalaok liu hosi Jesus Kristu nia moris. I ema mos sei haree domin nee iha imi, tanba iha imi nia moris, nakukun lakon dadauk i naroman mosu ona.
9 Ema nebee dehan nia moris iha naroman laran maibee sei odi nia maluk, afinal ema nee sei moris nafatin iha nakukun laran. 10 Maibee ema nebee hadomi nia maluk, nia moris iha naroman laran, i la iha buat ida mak bele halo nia monu ba sala. 11 Ema nebee sei odi nia maluk, nia moris nafatin iha nakukun laran. Nia la hatene atu baa loos nebee, tanba nakukun taka metin nia matan. 12 Hau nia oan doben sira, hau hakerek liafuan nee ba imi tanba Nai Maromak hamoos tiha ona imi nia sala liu hosi Jesus Kristu nia mate.
13 Inan-aman sira, hau hakerek ba imi tanba imi konhese Ema ida nebee iha ona hori uluk kedas.
Joven sira, hau hakerek ba imi tanba imi halo lakon tiha aat nia nain.
14 Hau nia oan doben sira, hau hakerek ba imi tanba imi konhese ita nia Aman Maromak.
Inan-aman sira, hau hakerek ba imi tanba imi konhese ona Ema ida nebee iha ona hori uluk kedas.
Joven sira, hau hakerek ba imi tanba imi forti, moris tuir Nai Maromak nia liafuan, i halo lakon tiha aat nia nain.
La bele hadomi buat mundu nian
15 La bele hadomi buat mundu nian. See mak hadomi buat mundu nian, nia la hadomi Aman Maromak. 16 Tanba hahalok mundu nian hanesan nee: hakarak moris goza deit, kaan sasaan oi-oin, foti aan kona ba sira nia rikusoin. Buat sira nee hotu laos mai hosi Aman Maromak maibee mai hosi mundu. 17 Mundu ho buat hotu-hotu nebee ema baibain buka nee aban-bainrua sei mohu. Maibee ema nebee tuir Nai Maromak nia hakarak, nia sei moris tinan ba tinan nafatin.
Kuidadu ho Jesus Kristu nia inimigu
18 * Kristu nia inimigu boot nee ema ida nebee aat liu. Aban-bainrua nia sei mosu, i simu forsa hosi diabu nia boot hodi kontra Nai Jesus. Nia mak ꞌema aatꞌ iha 2 Tesalónika 2:3-4, ho ꞌanimal siakꞌ iha Apokalipse 13. Oan doben sira, mundu nee besik remata ona. Uluk ami hatete tiha ona ba imi katak Kristu nia inimigu ida nebee boot sei mai. Agora dadauk mos Kristu nia inimigu barak mosu tiha ona. Tanba nee mak ita hatene katak mundu besik remata ona.✡ 2 Tesalónika 2:1-12 19 Kristu nia inimigu balu uluk hamutuk ho ita sarani sira, maibee agora sees ona hosi ita. Maski sira uluk iha ita nia klaran, maibee sira laos ita nia maluk sarani lo-loos, nee mak sira lakohi hamutuk ona ho ita. Sira husik tiha ita, nee hatudu katak, sira nee laos ita nia maluk sarani.
20 Maibee imi la hanesan ho sira. Jesus Kristu haraik ona Nia Espiritu Santu ba imi, i nunee imi hotu hatene ona lia loos. 21 Entaun hau hakerek surat nee ba imi laos tanba imi la hatene lia loos, lae. Hau hakerek ba imi tanba imi hatene duni i imi mos hatene katak, Maromak nia liafuan nunka bosok 22 Entaun see mak bosok? Ida nebee hatete katak Jesus laos Kristu, nee dehan katak Jesus laos Ema ida nebee Maromak promete ona hori uluk atu haruka mai salva ema. See mak koalia nunee, nia sai Kristu nia inimigu. Nia nega Maromak nia Oan i nega mos Aman Maromak. 23 Ema nebee nega Maromak nia Oan, nia la bele sai laran ida ho Aman Maromak. Maibee see mak rekonhese Maromak nia Oan, nia sai laran ida ho Nia Aman.
24 Tanba nee, kaer metin nafatin lia loos nebee imi rona ona hori uluk. Se imi halo nunee, imi neon ida laran ida nafatin ho Aman Maromak ho mos nia Oan. 25 I Maromak promete ba ita katak ita sei hetan moris rohan-laek.
26 Hau hakerek buat sira nee para foo hanoin ba imi kona ba ema nebee hakarak lohi imi lao sala dalan. 27 Maibee imi simu ona Nai Maromak nia Espiritu, i Nia Espiritu hela nafatin ho imi. Nunee imi la presiza mestri seluk atu hanorin imi, tanba Nia Espiritu rasik mak hanorin imi kona ba buat hotu-hotu, i saida mak Nia hanorin nee loos hotu, ida mos la sala. Entaun imi tenki moris laran ida nafatin ho Jesus Kristu tuir Nia Espiritu hanorin ona ba imi.
28 Nee duni, oan doben sira, imi tenki moris laran ida ho Jesus Kristu nafatin, para aban-bainrua Jesus fila fali mai hosi lalehan, ita la tauk i la moe hamriik iha Nia oin.
29 Imi hatene ona katak, Nai Maromak sempre halo buat nebee mak loos. Nunee bainhira ema halo beibeik buat nebee mak loos, imi konhese katak, ema nee Nai Maromak nia oan.

- 1 João
- ←
- 2
- →

✡2:7 João 13:34

*2:18 Kristu nia inimigu boot nee ema ida nebee aat liu. Aban-bainrua nia sei mosu, i simu forsa hosi diabu nia boot hodi kontra Nai Jesus. Nia mak ꞌema aatꞌ iha 2 Tesalónika 2:3-4, ho ꞌanimal siakꞌ iha Apokalipse 13.

✡2:18 2 Tesalónika 2:1-12

© 2016 UBB