- Ebreu
- ←
- 10
- →

10
Jesus Kristu mate dala ida deit halo ema livre hosi sala too tinan ba tinan
1 Lei Moisés nian la hatudu sai mo-moos buat diak nebee mak Maromak atu foo mai ita aban-bainrua. Lei nee so hatudu buat sira nee nia lalatak deit. Tuir lei nee dehan, ema nebee hakarak adora Nai Maromak, tin-tinan tenki oho animal hodi halo sakrifisiu. Maski ema barak badinas halo tuir, maibee sira nia laran la moos nafatin, tanba lei nee lalatak deit. 2 Se lei nee bele hamoos sira nia laran karik, entaun sira la presiza lori tan animal hodi halo sakrifisiu, tanba sakrifisiu nee bele hamoos ona sira nia sala hotu dala ida hodi halo sira senti kamaan fali. Maibee laos nunee. 3 Sakrifisiu nebee sira halo tin-tinan nee, so foo hanoin beibeik ba sira kona ba sira nia sala. 4 Tanba karau nia raan ka bibi nia raan nunka bele hamoos ema nia sala.
5 Tanba nee, bainhira Jesus Kristu mai iha mundu, Nia hatete ba Nai Maromak nunee:
“Ita Boot lakohi para ema lori oferta i oho animal sai sakrifisiu ba Ita Boot.
Nee mak Ita Boot foo isin lolon mai Hau atu Hau mak sai sakrifisiu.
6 Ita Boot nia laran la haksolok ho animal nebee ema tunu halo sakrifisiu,
Ita Boot la kontenti ho sakrifisiu nebee ema foo hodi husu perdaun.
7 Entaun Hau dehan,
‘Maromak, Hau mak nee.
Hau mai atu halo tuir Ita Boot nia hakarak,
hanesan hakerek ona kona ba Hau iha Livru Sagradu.’ ”✡ Salmus (Mazmur) 40:7-9
8 Primeiru Kristu dehan, “Ita Boot lakohi para ema lori oferta i oho animal sai sakrifisiu. Ita Boot lakohi simu animal nebee ema tunu halo sakrifisiu ka sakrifisiu nebee ema foo hodi husu perdaun. Buat sira nee hotu la halo Ita Boot nia laran haksolok.” Kristu dehan nunee maski lei Moisés nian haruka ema lori sakrifisiu sira nee hotu. 9 Depois Nia hatutan tan, “Hau mak nee, Hau mai atu halo tuir Ita Boot nia hakarak.” Nee dehan katak, Maromak halakon tiha lei tuan kona ba sakrifisiu hodi troka fali ho Kristu nia sakrifisiu. 10 Tanba Nai Maromak nia hakarak mak nee: Jesus Kristu tenki mate hanesan sakrifisiu dala ida deit, i liu hosi Nia sakrifisiu nee, Nia hamoos tiha ona ita nia laran too tinan ba tinan.
11 Loro-loron, nai lulik sira hamriik halao sira nia knaar hodi oho beibeik animal halo sakrifisiu. Afinal sakrifisiu sira nee nunka bele hamoos ema nia sala.✡ Ézodu (Keluaran) 29:38 12 Maibee Kristu foo Nia Aan sai sakrifisiu dala ida deit. Nee too ona hodi hamoos ita nia sala too tinan ba tinan. Hotu tiha, Nia baa tuur iha Nai Maromak nia sorin loos. 13 Iha nebaa, Nia hein hela too Nai Maromak halo Nia inimigu sira taka rabat iha Nia ain okos.✡ Salmus (Mazmur) 110:1 14 Tanba liu hosi Nia sakrifisiu dala ida deit, Kristu hamoos Nia ema sira nia laran, halo sira sai livre hosi sala too tinan ba tinan.
15 Espiritu Santu mos foo hatene mai ita kona ba buat nee. Primeiru Nia dehan,
16 “Agora Hau, Nai Maromak, dehan,
promesa nebee Hau sei halo ho sira mak nee:
Hau sei tau Hau nia lei iha sira nia laran,
i sei hakerek Hau nia ukun fuan iha sira nia neon.”✡ Jeremias (Yeremia) 31:33
17 Depois Nia dehan tan,
“Hau sei la hanoin tan sira nia sala
ho sira nia hahalok aat hotu-hotu.”✡ Jeremias (Yeremia) 31:34
18 Se Nai Maromak hamoos tiha ona ita nia sala, entaun ita la presiza foo tan sakrifisiu para hamoos ita nia sala.
Mai ita hakbesik aan ba Nai Maromak
19 Maun-alin sira, ita brani tama ba iha Maromak nia prezensa iha Fatin nebee Lulik Liu, tanba Jesus nia raan fakar too mate mai ita. 20 Ho Jesus nia mate nee, Nia loke ona dalan foun liu hosi kortina nebee uluk taka hela Fatin nebee Lulik Liu nee, para ita bele tama liu ba laran hodi simu moris. 21 Ita iha nai lulik ida nebee diak teb-tebes hodi toma konta Nai Maromak nia uma laran tomak. 22 Tanba nee mai ita hakbesik aan ba Nai Maromak ho laran moos i fiar metin ba Nia. Tanba Jesus hamoos tiha ona ita nia laran, too ita la hanoin tan sala nebee uluk ita halo. Nee hanesan Nia fasi ita nia isin lolon hodi bee nebee moos.✡ Levítiku (Imamat) 8:30; 16:4; Ezekiel (Yehezkiel) 36:25 23 Mai ita hein ho laran metin nafatin atu simu buat nebee Maromak promete ona atu foo mai ita, hanesan mos ita foo sai tiha ona ba ema seluk. Lalika duvida, tanba Maromak sempre halo tuir Nia promesa. 24 Mai ita foo hanoin ba malu ho dalan oi-oin atu ita hotu hatudu domin ba ita nia maluk hodi halo diak ba sira. 25 I mai ita badinas halibur hamutuk ho maluk sarani sira seluk. La bele halo tuir ema sira nebee mak lakohi halibur hamutuk ona. Maibee ita tenki foo hanoin ba malu para ita nia fiar sai metin liu tan, liu-liu tanba ita hatene katak loron besik ona atu Nai Jesus fila fali mai hosi lalehan.
Kaer metin imi nia fiar
26 Ita hatene ona lia loos kona ba Jesus Kristu. Maibee se karik ita rasik desidi fila kotuk ba Nia hodi moris nafatin iha sala laran, entaun la iha tan sakrifisiu seluk mak bele hamoos ita nia sala. 27 Se ita fila kotuk ba Nia, ita so hein deit ho laran tauk atu Nai Maromak kastigu ita i ahi lakan boot haan motuk tiha ema hotu nebee kontra Maromak.✡ Isaias (Yesaya) 26:11 28 Uluk, se ema ruma kontra lei nebee Nai Maromak foo ba Moisés, i ema nain rua ka tolu sai sasin, ema nee la hetan perdaun, nia tenki mate.✡ Deutoronómiu (Ulangan) 17:6; 19:15 29 Saa tan ema nebee sama Nai Maromak nia Oan ba rai! Ema nee dehan katak Jesus nia raan la vale liu, maski Jesus nia raan nee sai sinal katak Maromak halo ona promesa foun ho ita, i raan nee mak hamoos tiha ona ema nee nia sala. Nia mos hatete aat Maromak nia Espiritu, afinal Nia Espiritu nee hatudu Maromak nia laran diak mai ita. Hanoin di-diak! Ema hanesan nee sei simu kastigu todan liu fali ema nebee kontra Moisés nia lei.✡ Ézodu (Keluaran) 24:8 30 Tanba ita hatene Nai Maromak rasik dehan nunee: “Hau mak iha direitu foo kastigu ba ema nebee halo aat. Hau sei halo aat ba sira tuir sira nia hahalok.” Nia mos dehan, “Hau, Nai Maromak sei foo justisa ba Hau Nia ema.”✡ Deutoronómiu (Ulangan) 32:35, 36 31 Maromak nee moris tinan ba tinan. Atu monu ba Maromak nia kastigu nunee, todan teb-tebes.
32 Keta haluha tempu uluk, bainhira imi foin sai hosi nakukun hodi moris fali iha naroman nia laran. Iha tempu nebaa, imi hamriik metin maski imi hetan terus ho susar oi-oin. 33 Momentu nebaa ema koalia aat imi, i halo aat imi iha ema barak nia oin. Bainhira ema halo aat imi nia maluk sarani sira seluk, imi mos prontu terus hamutuk ho sira. 34 Imi hatudu imi nia laran diak ba ema dadur sira iha kadeia laran. I bainhira ema hadau imi nia sasaan, imi simu ho laran kontenti, tanba imi hatene katak, imi sei simu fali rikusoin nebee diak liu, i rikusoin nee sei dura too tinan ba tinan.
35 Entaun la bele husik imi nia fiar. Tanba se imi laran metin nafatin, Maromak sei foo premiu boot ba imi. 36 Aguenta ho pasiensia deit ba, atu nunee imi halo tuir nafatin Nai Maromak nia hakarak, i too ikus imi simu buat hotu-hotu nebee Nia promete ona ba imi. 37 Tanba iha Livru Sagradu hakerek ona dehan,
“La kleur tan, Ema ida nebee atu mai nee, sei too,
Nia sei la demora.
38 Hau nia ema sira nebee moris loos,
sira fiar mai Hau iha sira nia moris tomak.
Maibee ema nebee mak husik hela Hau,
Hau nia laran la gosta sira.”✡ Habakuk 2:3-4
39 Sira nebee husik hela Maromak, too ikus sei rahun. Maibee ita lae. Ita nee ema nebee fiar, i hetan salvasaun.

- Ebreu
- ←
- 10
- →

✡10:7 Salmus (Mazmur) 40:7-9

✡10:11 Ézodu (Keluaran) 29:38

✡10:13 Salmus (Mazmur) 110:1

✡10:16 Jeremias (Yeremia) 31:33

✡10:17 Jeremias (Yeremia) 31:34

✡10:22 Levítiku (Imamat) 8:30; 16:4; Ezekiel (Yehezkiel) 36:25

✡10:27 Isaias (Yesaya) 26:11

✡10:28 Deutoronómiu (Ulangan) 17:6; 19:15

✡10:29 Ézodu (Keluaran) 24:8

✡10:30 Deutoronómiu (Ulangan) 32:35, 36

✡10:38 Habakuk 2:3-4

© 2016 UBB