- 2 Tesalónika
- ←
- 1
- →

2 Tesalónika
Paulo nia surat segundu
ba sarani sira iha Tesalónika

1
Paulo hahuu nia surat
1 Surat nee hosi hau, Paulo, ho hau nia kolega Silas* Lian Gregu orijinal dehan ‘Silvano’. Nee Silas nia naran seluk. Haree Apostolu sira nia Istoria (Atus, Kisah) 15:22. ho Timóteo.
Ami hatoo kumprimentus ba sarani sira iha sidade Tesalónika. Imi laran ida ho ita nia Aman Maromak ho Nai Jesus Kristu.✡ Apostolu sira nia Istoria (Atos, Kisah) 17:1 2 Ami husu para Sira hatudu Sira nia laran diak ba imi, i foo paz ba imi.
Jesus sei fila mai hodi tesi lia ba ema hotu
3 Maun-alin sira, ami sempre agradese ba Nai Maromak dehan, “Nai, obrigadu ba sarani sira iha Tesalónika!” Tenki nunee duni, tanba imi nia fiar ba Kristu aumenta ba beibeik, i imi mos hadomi malu liu tan. 4 Nee mak ami konta ba sarani sira iha nebee-nebee kona ba imi. Ami konta ho haksolok dehan, maski ema hanehan i halo terus imi, maibee imi pasiensia i fiar metin nafatin ba Nai Jesus.
5 Nee hotu hatudu katak, Nai Maromak sei tesi lia ho loos. Nunee, Maromak nudar Liurai Boot sei konsidera imi serve duni atu sai Nia reinu. Tanba imi serbi Liurai nee mak imi terus nunee. 6 La bele tauk, Maromak sempre tesi lia ho loos. Loron ida Nia sei halo terus fali ema nebee halo terus imi. 7 Nia sei foo kamaan ba imi nebee terus, ho mos ba ami.
Buat sira nee sei sai duni bainhira Nai Jesus mosu mai hosi lalehan ho Nia anju sira mesak forsa-forsa deit. 8 Sira sei tuun mai ho ahi lakan boot. I Jesus sei foo kastigu ba ema sira nebee lakohi hatene Nai Maromak i lakohi halo tuir Nai Jesus Kristu nia Novidade Diak. 9 Nia sei foo kastigu todan ba sira too tinan ba tinan hodi soe sira dook hosi Nai Jesus nia oin. Nunee sira la haree tan ona buat furak nebee Jesus halo ho Nia poder.✡ Isaias (Yesaya) 2:10 10 Buat sira nee sei akontese bainhira Jesus fila mai. Nia povu sei foti aas Nia naran, i ema hotu-hotu nebee fiar ba Nia sei adora Nia. Imi mos sei halo parte, tanba imi simu ona Nai Maromak nia Novidade Diak, nebee uluk ami foo sai ona ba imi.
11 Nee mak ami harohan ba imi loron-kalan, atu Nai Maromak, nebee bolu imi sai Nia ema, bele konsidera imi serve duni atu tuir Nia. Imi nia fiar ba Jesus halo imi hakarak halo buat nebee diak. Ami husu atu Nai Maromak foo kbiit ba imi atu bele halo duni buat diak sira nee hotu. 12 Nunee, ema sei foti aas Nai Jesus nia naran tanba imi. I Nia mos sei foti aas imi nia naran. Buat sira nee hotu sei sai nunee, tanba ita nia Maromak ho ita nia Nai Jesus Kristu sira nia laran diak.

- 2 Tesalónika
- ←
- 1
- →

*1:1 Lian Gregu orijinal dehan ‘Silvano’. Nee Silas nia naran seluk. Haree Apostolu sira nia Istoria (Atus, Kisah) 15:22.

✡1:1 Apostolu sira nia Istoria (Atos, Kisah) 17:1

✡1:9 Isaias (Yesaya) 2:10

© 2016 UBB