- 1 Tesalónika
- ←
- 5
- →

5
Ita tenki prontu simu Nai Jesus fila fali mai
1 Maun-alin sira, ami la presiza hakerek ba imi, saa loron mak Nai Jesus sei fila. 2 Tanba imi hotu hatene mo-moos katak, Nia mai derepenti deit, hanesan naok-teen mai iha kalan boot.✡ Mateus 24:43; Lucas 12:39; 2 Pedro 3:10 3 Bainhira ema dehan, “Buat hotu diak i hakmatek hela,” maka iha tempu nee duni sira hetan dezastre, hanesan mos feto isin rua nebee derepenti deit kanotak moras atu tuur ahi. Kuandu buat sira nee mosu ona, ema atu sees mos la biban.
4 Maun-alin sira, imi la moris iha nakukun laran. Nunee, imi sei la hakfodak bainhira Nai Jesus fila fali mai derepenti deit hanesan naok-teen tama uma iha tempu nebee ita la hatene. 5 Ita nebee fiar ba Jesus hanesan ema loron nian, nebee moris iha naroman. Ita laos hanesan ema kalan nian, nebee moris iha nakukun laran. 6 Nunee, ita la bele hanesan ema seluk nebee toba dukur hela. Maibee ita tenki matan moos i domina aan. 7 See mak atu toba, kalan mak toba. I see mak atu lanu, kalan mak lanu. 8 Maibee ita la bele nunee. Ita moris iha naroman laran, nee duni, ita tenki matan moos, fiar nafatin ba Jesus i hadomi malu. Fiar ho domin nee hanesan besi belar nebee tropas sira uza hodi taka sira nia hirus matan iha funu laran. Ita mos tenki laran metin nafatin katak Nai Jesus salva ita. Nee hanesan kapaseti nebee tropas sira taka ba ulun.✡ Isaias (Yesaya) 59:17; Éfezu 6:13-17
9 Nai Maromak hili ita laos atu kastigu, maibee atu salva ita, liu hosi Jesus Kristu ita nia Nai. 10 Tan Nia mate ona hodi troka ita. Nunee bainhira Nia fila mai, bele ita mate tiha ona ka sei moris hela mos, ita sei moris hamutuk ho Nia.✡ 1 Tesalónika 4:13-18 11 Tanba nee, tulun malu atu fiar liu tan, ho hametin nafatin imi ida-idak nia laran, hanesan agora imi halo dadauk.
Paulo nia lia menon ba sarani sira
12 Maun-alin sira, ami husu boot atu imi respeita responsavel sarani sira, nebee servisu makaas iha imi nia leet. Sira mos foo hanoin beibeik ba imi para la bele monu ba sala. 13 Respeita ho hadomi teb-tebes sira, tan sira servisu makaas ba imi. Haree malu di-diak.
14 Maun-alin sira, ami husu para imi foo hanoin ba ema baruk-teen sira tenki servisu. Foo aten brani ba sira nebee tauk. Ajuda sira nebee fraku. I pasiensia ba ema hotu-hotu.
15 La bele selu aat ho aat. Maibee sempre hakaas aan atu halo diak ba ema sarani sira ho mos ba ema hotu.
16 Haksolok beibeik ba. 17 Sempre halo orasaun. 18 Iha situasaun saida deit, agradese ba Nai Maromak. Tan Maromak hakarak ema hotu nebee tuir Nai Kristu Jesus halo nunee.
19 La bele hamate Espiritu Santu nia servisu. 20 Se iha maluk sarani ida dehan, nia simu lia tatoli hosi Nai Maromak, la bele dehan, “Nee la vale!” 21 Imi tenki tetu di-diak liafuan nee hotu hodi hatene, mai hosi Nai Maromak ka lae. Se loos duni, tenki simu. 22 Maibee hadook aan hosi buat aat hotu.
Paulo taka nia surat
23 Hau husu Maromak nebee foo paz, atu halo imi moris ho laran moos iha imi nia vida tomak. Hau husu para Nia halo imi nia isin ho klamar tomak livre hosi sala, too Nai Jesus fila fali mai. 24 Nai Maromak nebee bolu ona imi sai Nia ema, sei halo imi hamriik iha Nia oin ho laran moos, tanba Nia sempre halo tuir Nia promesa.
25 Maun-alin sira, halo orasaun mai ami.
26 Rei malu hanesan maun-alin sarani.
27 Hodi Nai Jesus nia naran, hau haruka imi lee surat nee ba maluk sarani sira hotu.
28 Ami husu ita nia Nai Jesus Kristu hatudu Nia laran diak ba imi hotu.
Hau nia liafuan too iha nee deit.
Hosi hau,
Paulo

- 1 Tesalónika
- ←
- 5
- →

✡5:2 Mateus 24:43; Lucas 12:39; 2 Pedro 3:10

✡5:8 Isaias (Yesaya) 59:17; Éfezu 6:13-17

✡5:10 1 Tesalónika 4:13-18

© 2016 UBB