- Marcos
- ←
- 6
- →

6
Ema Nazaré sira la simu Nai Jesus
(Mateus 13:53-58; Lucas 4:16-30)
1 Hotu tiha, Jesus ho Nia eskolante sira fila fali ba iha Nia aldeia Nazaré. 2 Too ona loron Sabadu, ema Judeu sira nia loron hodi harohan. I Jesus tama ba iha uma kreda laran hodi hanorin. Iha loron nee, ema barak mak baa harohan. Bainhira sira rona Jesus nia hanorin, sira hotu admira loos, i dehan, “Ema nee matenek tebes. Nia mos iha forsa! Nusaa mak Nia bele hanesan nee? 3 Afinal Nia badaen ai ida. Ita hotu konhese Nia inan Maria ho Nia alin sira: Tiago, José, Judas ho Simão. Ita konhese mos Nia alin feto sira. Ita hotu hela iha aldeia nee.” Tanba nee, sira laran moras, too lakohi rona tan Nia.
4 Rona nunee, Jesus hatete, “Nee loos duni! Ema respeita liu Nai Maromak nia ema nebee mai hosi fatin seluk, duke sira rona ema hosi sira nia aldeia rasik.”✡ João 4:44
5-6 Maibee ema sira nee ulun toos liu, too lakohi fiar tan Jesus. Tanba nee, Jesus hakfodak, i doko ulun. I Nia la uza tan Nia forsa iha aldeia nee, so kura ema uitoan deit.
Nai Jesus haruka Nia eskolante nain sanulu resin rua
(Mateus 10:5-15; Lucas 9:1-6)
Liu tiha nee, Jesus lao tama-sai ba aldeia-aldeia nebee besik, hodi hanorin kona ba Nai Maromak nia hakarak. 7 Nia bolu Nia eskolante nain sanulu resin rua nee, i haruka sira lao nain rua-rua baa foo sai Nai Maromak nia Liafuan Diak ba ema hotu. Nia mos foo forsa para bele duni sai espiritu aat. 8-9 Nia haruka sira nunee, “Imi la bele lori buat ida iha dalan. La bele lori bukae, osan, ou pasta. Tau deit xinelus iha ain, ho hena tahan ida iha isin. I kaer deit ai tonka ida. 10 Se iha ema ruma simu imi iha sira nia uma, imi tenki hela nafatin iha uma nee, too imi sai fali ba fatin seluk. 11 Maibee se ema lakohi simu imi, i lakohi rona buat nebee mak imi hanorin ba sira, imi tenki sai kedas hosi fatin nee. I baku rai rahun hosi imi nia ain okos, hanesan sinal ida katak, ‘Tanba imi lakohi rona Nai Maromak nia liafuan, nee duni, imi rasik mak lori todan nee.’ ”✡ Lucas 10:4-11; Apostolu sira nia Istoria (Atos, Kisah) 13:51
12 Nunee sira lao baa hatoo Nai Maromak nia Liafuan Diak, hodi hanorin, “Imi tenki husik imi nia sala ona, i tuir Nai Maromak nia dalan.” 13 I sira duni sai espiritu aat hosi ema. Sira mos tau mina ba ema moras sira nia ulun, hodi halo orasaun, i sira mos diak.✡ Tiago (Yakobus) 5:14
Ema tesi tiha João Sarani Nain nia kakorok
(Mateus 14:1-12; Lucas 9:7-9)
14 Iha tempu nee, ema iha fatin hotu-hotu hatene ona kona ba Jesus. I liurai Herodes mos rona kona ba Jesus nia forsa. Iha ema balu dehan, “Jesus nee João Sarani Nain. Nia moris fali iha Jesus nia Aan. Tanba nee mak Nia bele halo milagre barak.”
15 Iha ema seluk hatete, “Laos! Jesus nee Nai Maromak nia profeta Elias mak moris fali ona.” Iha ema balu tan dehan, “Jesus nee profeta ida, hanesan Nai Maromak nia profeta sira uluk.”✡ Mateus 16:14; Marcos 8:28; Lucas 9:19
16 Bainhira liurai Herodes rona sira koalia hanesan nee, nia dehan, “Loos duni! Jesus nee João Sarani Nain. Foin dadauk nee, hau haruka tesi tiha nia kakorok. Agora nia moris fali ona!”
17-18 Liurai Herodes hatete nunee, tanba iha problema boot ho João. Nia istoria hanesan nee: Liurai Herodes kaben fali ho nia alin Filipe nia kaben, naran Herodias, maski Filipe ho Herodias seidauk soe malu. Nunee João kritika liurai Herodes dehan, “Liurai, tuir loos Ita boot la bele kaben fali ho Ita nia alin nia feen. Nee bandu makaas!” Maibee liurai Herodes la interese, i haruka ema baa kaer João baa hatama iha kadeia.✡ Lucas 3:19-20
19 Tanba João kritika beibeik hanesan nee, feto nee odi João, i buka dalan atu oho nia. Maibee seidauk bele, tanba liurai Herodes lakohi. 20 Bainhira nia hatama João ba iha kadeia, nia haruka soldadu sira hein halo di-diak. Liurai Herodes sei laran susar hela ba João. Tanba nia hatene João nee, Nai Maromak mak haruka mai, i nia mos laran diak. Liurai Herodes gosta rona João nia koalia. Maibee dalaruma, kuandu nia rona João nia koalia, nia laran la hakmatek.
21 Too iha loron ida, feto Herodias hetan tempu diak hodi halo lakon João. Iha loron nee, ema halo liurai Herodes nia tinan. Sira konvida ema bo-boot mai iha festa nee. Konvidadu sira nee, balu hosi estadu nian, balu komandante tropas sira, ho mos nai ulun sira hosi rai Galileia. 22 Iha festa klaran, senhora Herodias nia oan feto tama baa dansa. I nia dansa kapaas tebe-tebes, halo liurai Herodes ho konvidadu sira laran haksolok. Depois liurai Herodes bolu menina nee, hodi promete ba nia, “O hakarak husu saida ba hau, husu deit! Hau sei foo duni. 23 Bele o husu hau nia riku balu mos, hau foo. Hau jura hodi Aman Maromak nia naran!”
24 Depois menina nee baa husu ba nia inan, “Amaa! Amaa hakarak hau husu saida mak diak liu?”
Nia inan hataan, “O baa husu deit João nia ulun fatuk.”
25 I menina nee baa iha liurai Herodes hodi husu, “Amu, hau husu deit João nia ulun, tau iha bandeja ida ba hau. Agora kedas!”
26 Rona nunee, liurai Herodes laran lakon kedan. Maibee nia tenki halo tuir deit, tanba nia jura tiha ona, i ema barak mos rona. 27 Depois nia foo orden ba komandante ida baa lori João nia ulun hosi kadeia mai. 28 Nunee sira tesi tiha João nia kakorok, i depois tau nia ulun iha bandeja ida, hodi mai foo ba menina nee. Nia simu tiha bandeja nee, nia kous hodi baa foo nia inan. 29 Kuandu João nia eskolante sira rona dehan ema mai lori tiha João nia ulun, sira mos baa foti tiha João nia isin baa hakoi.
Nunee mak João nia mate.
Nai Jesus foo hahaan ba ema rihun lima resin
(Mateus 14:13-21; Lucas 9:10-17; João 6:1-14)
30 Iha loron ida, Jesus nia eskolante sira nebee Nia haruka baa nee, sira fila fali mai hamutuk ho Nia. I sira konta ba Jesus buat hotu-hotu nebee mak sira halo ona, ho mos buat nebee mak sira hanorin ona ba ema. 31 Maibee momentu nee, ema barak mai buka Jesus. Too Nia ho Nia eskolante sira mos la konsege haan. Nee duni, Jesus hatete ba Nia eskolante sira, “Mai ita baa buka fatin ida nebee dook hosi ema, para ita bele deskansa uitoan.”
32 Nunee sira hotu sae bero hodi baa dook tiha hosi aldeia laran.
33 Maibee ema barak haree sira nia bero liu hosi tasi ibun. Entaun ema hosi aldeia-aldeia halai liu hosi rai maran, i sira too uluk Jesus. 34 Jesus foin too ho bero, Nia haree ema barak nee hein hela ona Nia. Nunee Nia mos hadomi sira, tanba sira la hatene atu halo saida, hanesan bibi malae nebee la iha atan. I Jesus hanorin Nai Maromak nia liafuan ba sira,✡ Númerus (Bilangan) 27:17; 1 Liurai sira (Reis, Raja-raja) 22:17; 2 Krónikas (Tawarikh) 18:16; Ezekiel (Yehezkiel) 34:5; Zacarias 10:2; Mateus 9:36 35-36 komesa meiu-dia too lokraik. Depois Nia eskolante sira hatete ba Nia, “Senhor, diak liu Senhor haruka ema sira nee baa sosa hahaan iha aldeia nebee bes-besik iha nee. Tanba lokraik ona, i la iha hahaan iha nee.”
37 Maibee Jesus hataan, “Lalikan! Imi deit mak foo hahaan ba sira.”
Maibee sira hataan fali, “Se ita foo hahaan ba ema barak nunee, ita tenki hasai osan barak tebe-tebes, hanesan ema badaen simu osan iha tinan ida nian. Halo nusaa ita bele hetan osan barak ida nee?!”* Dokumentu Gregu antigu nian hakerek “osan mutin denari atus rua”. Denari ida hanesan badaen ida simu nia osan iha loron ida nian.
38 Maibee Jesus hataan, “Imi baa husu took, see mak lori bukae iha nee.”
Nunee sira baa buka hatene, depois sira mai dehan fali, “Iha paun fuan lima ho ikan rua deit.”
39 Depois Jesus haruka ema sira tuur tiha ba rai.
40 I sira tuur tiha hotu tuir grupu-grupu. Grupu balu iha ema nain atus ida, i balu iha nain lima-nulu.
41 Depois Jesus foti paun fuan lima ho ikan rua nee. I Nia hateke ba leten hodi foo agradese ba Nai Maromak. Tuir mai Nia silu fahe paun sira nee, halo rohan-rohan, i Nia foo ba Nia eskolante sira, hodi fahe ba ema barak nee hotu. Sira lori mos ikan rua nee baa fahe. 42 I sira hotu haan too bosu. 43 Haan hotu tiha, Nia eskolante sira baa aruma paun restu nee, tau iha bote, too bote sanulu resin rua nakonu.
44 Ema sira nee maizoumenus rihun lima. Nee mane deit. Feto ho labarik seidauk sura.
Nai Jesus lao iha bee leten
(Mateus 14:22-33; João 6:16-21)
45 Nee liu tiha, Jesus haruka Nia eskolante sira baa sae bero hodi baa uluk iha aldeia Betsaida, iha tasi sorin. Maibee Nia sei hela iha fatin nee, hodi haruka ema barak nee fila ba ida-idak nia uma. 46 Ema sira fila hotu ona, Jesus sae ba foho ida hodi harohan ba Nai Maromak.
47-50 Rai atu besik kalan ona, Jesus haree Nia eskolante sira ho bero too ona iha tasi klaran. Sira hean bero nee ho forsa tebe-tebes, tanba anin boot. Atu besik loron ona, Jesus tuir ba sira, lao deit iha bee leten. Nia atu foin lao liu bero nee, sira mos haree Nia. Sira hakfodak, ho tauk atu mate. I sira husu ba malu, “Saida mak nee? Klamar ka, saida?”
Maibee Jesus bolu ba sira, “Imi la bele tauk! Hau nee Jesus!”
51 Jesus foin sae ba bero laran, anin boot nee mos para kedas. Nia eskolante sira admira tebe-tebes. 52 Sira foin haree Jesus uza Nia forsa hodi foo hahaan ba ema rihun lima resin. Maibee sira seidauk komprende di-diak Nia forsa, tanba sira nia ulun toos.
Jesus kura ema moras sira iha Genesaré
(Mateus 14:34-36)
53 Sira too iha tasi sorin, sira para iha aldeia ida naran Genesaré. 54 Sira foin tuun hosi bero, ema barak haree kedan sira. I ema hotu nee haklalak, “Jesus mai ona!” 55-56 Sira baa foo hatene ba ema hotu. I ema lori moras sira mai Jesus.
Depois Jesus lao hosi fatin ba fatin. Kuandu ema hatene ona katak Jesus iha fatin ida, sira rame-rame hulan ema moras hodi baa hatoba iha nebaa. Tanba sira hanoin: “Naran katak ema moras nee kona kois Jesus nia hena, sira diak kedas.” Nee loos duni. See mak kona deit Nia hena, diak kedas.

- Marcos
- ←
- 6
- →

✡6:4 João 4:44

✡6:11 Lucas 10:4-11; Apostolu sira nia Istoria (Atos, Kisah) 13:51

✡6:13 Tiago (Yakobus) 5:14

✡6:15 Mateus 16:14; Marcos 8:28; Lucas 9:19

✡6:17-18 Lucas 3:19-20

✡6:34 Númerus (Bilangan) 27:17; 1 Liurai sira (Reis, Raja-raja) 22:17; 2 Krónikas (Tawarikh) 18:16; Ezekiel (Yehezkiel) 34:5; Zacarias 10:2; Mateus 9:36

*6:37 Dokumentu Gregu antigu nian hakerek “osan mutin denari atus rua”. Denari ida hanesan badaen ida simu nia osan iha loron ida nian.

© 2016 UBB