- Hahuu (Jénesis)
- ←
- 18
- →

18
Bainaka nain tolu mai hasoru Abraão
1 Iha loron ida, NAI Maromak hatudu Aan ba Abraão besik ai huun boot sira iha Manre. Loro manas, Abraão tuur hela iha tenda oin. 2 Bainhira nia foti oin, nia haree ema nain tolu hamriik hela iha nebaa. Nia halai lalais baa simu sira. Nia hakruuk too rai, 3 hodi dehan, “Senhor sira! Se bele karik, senhor sira mai tuur lai. Para hau serbi lai senhor sira. 4 Senhor sira mai deskansa lai iha ai mahon nee. Orsida hau nia atan sira lori bee mai fasi senhor sira nia ain. 5 Hau baa prepara hahaan ba senhor sira haan, para bele foo forsa, foin senhor sira lao baa. Hau kontente tanba hau bele serbi senhor sira.”
I sira hataan, “Diak. Obrigadu.”
6 I Abraão halai ba tenda laran, hatete ba Sara dehan, “Lalais! Foti trigu uut saka ida mai,* Lian Ebreu dehan ‘foti trigu seah tolu’. Seah tolu nee hanesan saku ida (kilu 20 too 25). hodi halo paun.”
7 I nia halai baa haree tan nia karau vaka sira. Nia hili karau oan bokur ida, i nia haruka nia atan oho karau oan nee baa tein. 8 Tuir mai, Abraão baa foti susu been, keiju, ho naan nebee foin tein nee, i nia lori baa foo ba bainaka sira nee. Kuandu sira haan, nia hamriik iha ai huun hodi serbi sira.
9 I bainaka sira husu ba nia, “Abraão! O nia kaben Sara iha nebee?”
Nia hataan, “Iha tenda laran.”
10 Depois ema ida hosi sira nain tolu nee, dehan, “Tinan oin mai, Hau sei mai fali. Iha tempu nee, o nia kaben Sara iha ona oan mane ida.”
Momentu sira koalia nunee, Sara rona hela hosi odamatan nia kotuk. 11 Tempu nee Abraão ho Sara katuas ho ferik liu ona, i Sara nia fulan mos para tiha ona. 12 Rona sira koalia nunee, Sara hamnasa iha nia laran. Nia hanoin dehan, “Hau ferik namkurut nunee, i hau nia lain mos katuas tiha ona. Halo oinsaa mak hau bele hetan fali oan?”
13 NAI Maromak husu ba Abraão, “Nusaa mak Sara hamnasa? Nia hanoin katak buat nebee Hau koalia nee, la bele sai, tanba nia ferik ona? 14 Hau nee NAI Maromak! La iha buat ida mak Hau la bele halo. Hanoin di-diak. Tinan oin Hau mai fali iha nee, Sara iha ona oan mane ida.”
15 Rona nunee, Sara tauk. I nia nega dehan, “Hau la hamnasa ida!”
Maibee Maromak hataan, “Ohin o hamnasa duni.”
Abraão husu boot ba Maromak atu salva Sodoma
16 Depois bainaka nain tolu nee lao liu ba sidade Sodoma. Abraão akompanha sira too iha dalan klaran. Iha fatin nee, sira bele haree sidade Sodoma. 17 I NAI Maromak koalia iha laran dehan, “Diak liu Hau foo hatene ba Abraão katak, Hau sei halo rahun sidade Sodoma. 18 Tan Abraão nia jerasaun sei aumenta barak, i sai nasaun boot ho forti. Hosi nia, nasaun hotu-hotu iha mundu sei hetan bensaun. 19 Hau hili ona nia, hodi hanorin nia oan sira ho ema seluk atu tuir nafatin NAI Maromak nia dalan, para sira bele moris loos. Se sira tuir nunee, maka Hau sei kumpri Hau nia promesa ho Abraão.”
20 Entaun NAI Maromak foo hatene ba Abraão dehan nunee, “Hau rona ona ema barak reklama kona ba ema iha sidade Sodoma ho Gomora, tanba ema sira nee aat demais liu ona. 21 Nee mak Hau tuun baa revista rasik, atu hatene buat hotu Hau rona ona nee, loos ka lae.”
22 NAI Maromak sei koalia hela ho Abraão, bainaka nain rua seluk nee kontinua lao ba sidade Sodoma. 23 Abraão besik ba Nai Maromak, hodi hatete, “Senhor! Ita Boot atu halo rahun ema nebee moris loos ho ema aat hamutuk ka? 24 Se iha ema nain 50 nebee moris loos iha sidade nee, Ita Boot sei halo rahun sira hotu ka? Ita Boot sei la salva sidade nee ka? 25 Ita Boot keta halo nunee! Keta halo be ema nebee moris loos mos mate, tanba Senhor atu harahun ema aat sira. Ita Boot mak juis iha mundu ho iha lalehan. Ita Boot rasik hatene katak nee la loos.”
26 NAI Maromak hataan, “Se Hau hetan ema nain 50 nebee moris loos iha sidade Sodoma, Hau la kastigu sidade nee, tanba sira.”
27 Abraão husu tan, “Nai, hau husu deskulpa, hau bele koalia tan uitoan, maski hau ema beik, la hatene buat ida. 28 Se la iha ema nain 50 mak moris loos, maibee iha deit 45, oinsaa? Se menus ema nain lima deit, Ita Boot sei hakarak halo rahun sidade nee ka lae?”
Maromak hataan, “Se Hau hetan nain 45, Hau la halo rahun sidade nee.”
29 I Abraão hamaus tan, “Se iha deit ema nain 40 mak moris loos, oinsaa, Nai?”
Nai Maromak hataan, “Se Hau hetan deit nain 40, Hau la kastigu sira.”
30 Abraão hamaus nafatin, “Ita Boot keta hirus, maibee se iha deit ema nain 30 mak moris loos, oinsaa?”
Nia hataan, “Se Hau hetan deit nain 30, Hau la kastigu sira.”
31 I Abraão husu tan, “Ita Boot keta hirus, hau husu tan uitoan. Se iha deit ema nain 20 mak moris loos, oinsaa?”
Nia hataan, “Se Hau hetan deit nain 20, Hau sei la halo rahun sidade nee.”
32 Abraão hataan, “Senhor! Hau koalia dala ida tan, maibee Ita Boot keta hirus. Oinsaa se hetan deit ema nain sanulu mak moris loos?”
Nai Maromak hataan, “Se iha deit ema nain sanulu mak moris loos mos, Hau la kastigu sidade nee.”
33 Koalia hotu ona nunee, NAI Maromak lao baa liu, i Abraão mos fila ba nia hela fatin.

- Hahuu (Jénesis)
- ←
- 18
- →

*18:6 Lian Ebreu dehan ‘foti trigu seah tolu’. Seah tolu nee hanesan saku ida (kilu 20 too 25).

© 2016 UBB