- Hahuu (Jénesis)
- ←
- 39
- →

39
José ho Potifar nia kaben
1-2 Depois, José, ema Ismael sira lori tiha ona ba iha Ejitu. Iha nebaa iha ema boot ida naran Potifar. Nia liurai nia xefi seguransa iha palasiu. Potifar nee mak sosa José hosi ema kontratu nain sira, para sai atan iha nia uma. NAI Maromak tulun José iha nebaa, too nia servisu hotu lao ho diak. 3 Nia xefi haree José nia servisu hotu-hotu lao ho diak, i nia hatene katak NAI Maromak mak tulun. 4 Nee mak nia xefi gosta José, i konfia ba nia. I nia mos foti José sai nia mandór hodi toma konta nia uma ho nia sasaan sira hotu. 5 Tanba José hela iha uma nee, mak Nai Maromak foo bensaun ba nia xefi ema Ejitu nee. Nunee xefi nia uma laran, nia rikusoin, nia toos i nia servisu hotu-hotu lao ho diak. 6 Bainhira Potifar haree José halo servisu hotu ho diak, nia la hanoin tan buat ida; nia so hatene mak haan deit.
José nee mane bonitu ida. 7 Nia hela iha nebaa seidauk kleur, Potifar nia kaben gosta fali nia. Nia sempre hamaus José atu toba hamutuk ho nia.
8 Maibee José lakohi. Nia hataan dehan, “Keta halo nunee, senhora! Tanba hau nia xefi Potifar foo ona responsabilidade mai hau hodi toma konta buat hotu-hotu iha nee. 9 Iha uma nee, la iha tan ema seluk boot liu hau. Tanba xefi konfia ona hau toma konta buat hotu-hotu. So senhora deit mak lae. Nusaa mak hau bele halo fali buat aat ida nunee! Nee kontra Nai Maromak nia hakarak!”
10 Maibee bele nunee mos, xefi nia kaben nee loro-loron hamaus beibeik José, para atu toba hamutuk ho nia. Maibee José la interese ba nia.
11 Iha loron ida, José tama ba uma laran, atu halo nia servisu. Iha loron nee, la iha ema seluk iha uma. 12 Nia xefi nia kaben mai kaer José nia faru i dada nia hodi dehan, “Mai ona! Agora ita nain rua mesak deit. Mai ita baa toba ona.”
Maibee José lakohi. Nia dada aan halai sai ba liur, husik feto nee kaer nafatin nia faru iha uma laran.
13 Bainhira Potifar nia kaben haree José halai sai tiha ba liur husik hela nia faru, 14-15 nia bolu ema nebee servisu ho sira, hodi foo hatene, “Imi mai haree lai! Ohin ema Ebreu nee tama iha hau nia kuartu. Nia obriga atu toba hamutuk ho hau, maibee hau hakilar makaas. Nunee maka nia halai sai ba liur, husik hela nia faru nee. Hau nia kaben lori ema malkriadu nee mai, para halo moe deit ita.”
16 Potifar nia kaben mos kaer hela faru nee too nia lain fila. 17 Bainhira Potifar fila, nia kaben konta kedas, dehan “Ema Ebreu ita lori mai nee, ohin tama hau nia kuartu atu viola hau. 18 Hau hakilar makaas hodi bolu ema mai, mak nia foin halai sai ba liur, husik hela nia faru nee.”
19 Rona nia kaben konta nunee, Potifar hirus para-mate. 20 Nia haruka ema kaer José lori baa hatama iha kadeia, hamutuk ho liurai nia ema dadur sira seluk.
21 Maibee NAI Maromak la haluha José, i tulun nia nafatin, too xefi iha kadeia gosta teb-tebes José, 22 i konfia ba nia. Nee mak nia entrega ema hotu iha kadeia ba José nia liman, i foti nia hodi toma konta servisu tomak iha nebaa. 23 Tanba nee, xefi kadeia la ulun moras tan ho servisu iha kadeia. NAI Maromak tulun nafatin José, too servisu hotu-hotu iha kadeia lao diak.

- Hahuu (Jénesis)
- ←
- 39
- →

© 2016 UBB