- Hahuu (Jénesis)
- ←
- 15
- →

15
Nai Maromak promete ba Abrão
1 Nee liu tiha, Nai Maromak hatudu Aan ba Abrão. Nia hatete, “Abrão! O keta tauk. Hau mak o nia defeza ba o nia inimigu. I Hau foo ba o premiu boot.”
2-3 Maibee Abrão hataan, “Nai Maromak. Bele Ita Boot foo mai hau sasaan barak mos, la iha folin ida, tan hau la iha oan. Nunee, riku sira nee hotu hau nia atan Eliezer hosi Damasku mak sei hetan.”
4 Maibee Nai Maromak hataan, “Laos nunee! O nia oan rasik mak sei hetan rikusoin nee, laos atan nee.”
5 Nia lori Abrão sai ba liur hodi dehan, “Agora o haree ba lalehan. O haree took fitun sira nee, bele sura ka lae? O nia jerasaun sei sai barak hanesan fitun sira nee.”
6 Abrão fiar NAI Maromak nia liafuan, nee mak NAI Maromak simu nia hodi deklara katak nia sala moos tiha ona.
7 NAI Maromak hatutan tan, dehan, “Hau nee Nai Maromak. Hau mak lori o sai hosi sidade Ur iha ema Kasdim sira nia rain, hodi foo rai nee ba o, sai o nia rikusoin.”
8 Abrão husu, “Maibee, Nai, halo nusaa mak hau bele hatene lo-loos katak rai nee sei sai hau nia rikusoin?”
9 Nia hataan dehan, “Nunee! Mai ita halo serimonia ida, hodi hametin Hau nia promesa. Agora o baa lori animal sira nee mai Hau: karau inan ida, bibi inan ida, ho bibi malae aman ida. Animal sira nee tenki tinan tolu. Lori tan manu lakateu ida, ho manu pombu ida mai.”
10 Entaun Abrão baa lori animal sira nee hotu mai. I nia fera fahe ba rua karau, bibi, ho bibi malae nee. Nia fahe naan sira nee ba rua tau iha rai, iha linha rua, hateke ba malu. Maibee manu sira nee nia la fera fahe ba rua. 11 Depois manu fuik sira nebee baibain haan naan dodok sira nee semo tuun mai atu haan naan nee, maibee Abrão duni tiha sira.
12 Kuandu loro monu dadauk, Abrão toba dukur tiha. Nia mehi dehan, nakukun mai falun metin tiha nia, halo nia tauk atu-mate.
13-15 I Nai Maromak foo hatene ba nia dehan, “Abrão! O sei moris too katuas liu, i mate ho hakmatek, foin sira hakoi o ho diak.
Maibee o nia jerasaun sira sei baa hela iha ema nia rain. Ema rai nain sei halo sira hanesan atan i hanehan sira too tinan atus haat. Maibee ikus mai, Hau sei kastigu nasaun nee. I Hau sei lori o nia jerasaun sira ho sira nia rikusoin bara-barak sai hosi nebaa.✡ Apostolu sira nia Istoria (Atos, Kisah) 7:6-7 16 Too iha jerasaun lima foin sira fila fali mai iha fatin nee. Agora, ema Amori sira hela iha rai nee. Sira nee hahalok aat, maibee sira nia aat nee seidauk todan liu. Aban-bainrua, bainhira ema Amori sira nia hahalok nee aat demais liu ona, mak foin Hau uza o nia bei oan sira hodi halo rahun sira.”
17 Kuandu kalan ona, derepenti mosu fornu ida nebee suar hela, ho ahi lakan, liu hosi naan linha rua nee nia klaran. 18 Momentu nee, NAI Maromak mos hametin Nia promesa ho Abrão. Nia foo hatene dehan, “Hau promete, Hau sei foo rai nee ba o nia jerasaun sira, komesa hosi mota Ejitu too iha mota Eufrates, 19 ho ema Kene sira nia rain, ho Kenas, Kadmon, 20 Ete, Feris, Refaim, 21 Amori, Kanaán, Girgasi, ho Jebus.”

- Hahuu (Jénesis)
- ←
- 15
- →

✡15:13-15 Apostolu sira nia Istoria (Atos, Kisah) 7:6-7

© 2016 UBB