- 1 Tesalónika
- ←
- 2
- →

2
Paulo nia servisu iha Tesalónika
1 Maun-alin sira, imi hotu hatene, uluk ami hamutuk ho imi iha Tesalónika, ami nia servisu la saugati. 2 Imi mos hatene, bainhira ami seidauk baa iha nebaa, ema iha sidade Filipi halo terus ho hatete aat ami. Maibee Maromak foo brani mai ami para bele foo sai Nia Novidade Diak ba imi, maski ema barak kontra makaas.✡ Apostolu sira nia Istoria (Atos, Kisah) 16:19-24; 17:1-9 3 Ami foo sai Novidade Diak nee, laos lori doutrina nebee sala ka ho intensaun aat, i laos para bosok ema. Lae! 4 Nai Maromak foo ona fiar mai ami para hatoo Novidade Diak ba imi. Ami laos atu halo kontenti ema nia laran, maibee atu halo kontenti Nai Maromak, tan Nia mak hatene ami nia laran.
5 Imi mos hatene katak, ami nunka kos-kose imi, saa tan hakfodak ba osan hanesan ema balu nebee matan naklosu ba osan maibee finji lae. Tebes. Nai Maromak mak ami nia sasin katak ami nunka halo hanesan nee. 6 Ami servisu laos atu imi ka see-see deit gaba ami. 7 Tuir lo-loos ami, nudar Kristu nia apostolu, iha direitu hanesan ema boot. Maibee ami hatudu ami nia laran maus iha imi nia leet, hanesan inan ida tau matan ba nia oan nurak. 8 Tanba ami hadomi teb-tebes imi, ami prontu hatoo Nai Maromak nia Novidade Diak ba imi. Laos nee deit, maibee ami nia moris mos entrega tomak ba imi.
9 Maun-alin sira, imi hatene, bainhira ami foo sai Novidade Diak ba imi, ami servisu makaas atu bele sustenta ami nia aan rasik. Tan ami lakohi foo todan ba imi. 10 Imi hotu sai sasin, nunee mos Maromak, katak kuandu ami sei hamutuk ho imi nebee fiar ba Jesus, ami laran moos, moris loos, i livre hosi sala. 11 Imi hatene katak ami tau matan ba imi ida-idak, hanesan aman ida tau matan ba nia oan rasik. 12 Ami hametin imi nia laran, i husu beibeik ho laran tomak ba imi atu moris loos hodi halo haksolok Nai Maromak nia laran. Tan Nia mak liurai boot, nebee bolu imi sai Nia reinu hodi simu respeitu hamutuk ho Nia.
13 Iha tan buat ida nebee halo ami sempre foo agradese ba Nai Maromak. Nee mak bainhira ami foo sai Novidade Diak ba imi, imi rona i simu liafuan nee, laos nudar ema nia liafuan, maibee nudar Nai Maromak nian. Liafuan nee mos ajuda imi sarani sira moris tuir Maromak nia hakarak.
14 Maun-alin sira, imi nia maluk iha imi nia rain rasik halo terus imi tanba imi tuir Jesus. Nunee imi sai hanesan sarani sira iha provinsia Judeia nebee fiar ba Kristu Jesus. Sira nia maluk Judeu sira iha nebaa mos halo terus sira tanba sira fiar ba Kristu Jesus.✡ Apostolu sira nia Istoria (Atos, Kisah) 17:5
15 Ema Judeu balu uluk oho tiha Nai Maromak nia profeta balu nebee foo tutan Nia Lia Tatoli. Sira mos oho Nai Jesus. Agora sira buka dalan atu duni sai tan ami. Sira sai inimigu ba ema hotu, i Nai Maromak la gosta liu sira nia hahalok.✡ Apostolu sira nia Istoria (Atos, Kisah) 9:23, 29; 13:45, 50; 14:2, 5, 19; 17:5, 13; 18:12 16 Sira buka taka dalan, atu ami la bele foo sai tan Maromak nia Novidade Diak ba ema nebee laos Judeu. Ema Judeu sira nee lakohi atu Maromak salva ema seluk. Nunee sira nia sala aumenta ba beibeik too demais liu ona. Ikus liu Nai Maromak mos hirus, i atu kastigu ona sira.
Paulo hakarak hasoru tan sarani sira iha Tesalónika
17 Maun-alin sira, uluk ami tenki sees aan hosi imi, maibee lalais deit. Maski ita dook malu, ami hanoin imi nafatin. Tanba ami hanoin loos imi, ami buka dalan oi-oin atu baa haree fali imi. 18 Ami hakarak fila ba imi, i hau koko ona dala ida-rua, maibee Satanás sempre taka dalan. 19 Ami hakarak haree fali imi, tanba bainhira Nai Jesus fila fali mai hosi lalehan, imi mak sei halo ami haksolok ho laran metin iha Nia oin. Tanba imi sai hanesan premiu nebee hatudu katak ami manaan tiha ona. 20 Loos duni! Ami haksolok liu tanba imi hatudu katak ami nia servisu iha folin.

- 1 Tesalónika
- ←
- 2
- →

✡2:2 Apostolu sira nia Istoria (Atos, Kisah) 16:19-24; 17:1-9

✡2:14 Apostolu sira nia Istoria (Atos, Kisah) 17:5

✡2:15 Apostolu sira nia Istoria (Atos, Kisah) 9:23, 29; 13:45, 50; 14:2, 5, 19; 17:5, 13; 18:12

© 2016 UBB