- Tito
- ←
- 3
- →

3
Moris nudar kristaun
1 Foo hanoin fali ba sarani sira atu hakruuk ba nai ulun sira. Sira tenki tuir lei, i sempre prontu atu halo buat diak. 2 La bele hatete aat ema i la bele istori malu. Hatudu laran maus ho laran diak ba ema hotu.
3 Tan uluk, bainhira ita seidauk konhese Nai Jesus, ita beik-teen hela, i fasil atu ema bosok ita. Ita lakohi rona Nai Maromak, i ita hakarak aat saida deit, ita halo ona. Ita nia moris nakonu ho hanoin aat, laran moras ema, i odi malu.
4 Maski ita nia hahalok aat nunee mos, Nai Maromak ita nia Salvador hatudu Nia laran diak ho domin mai ita. 5 Nia salva ita laos tanba ita halo buat diak ruma, maibee tanba Nia hadomi ita. Liu hosi nia Espiritu Santu, Nia hamoos tiha ona ita nia sala i halo foun ita nia moris, hanesan ita foin moris fila fali. 6 Tanba Jesus Kristu salva ona ita, Nai Maromak foo Nia Espiritu Santu mai ita hanesan bee ida fakar too nakonu resin. 7 Tanba Jesus nia laran diak, mak Nia dehan, “Ema nee nia sala la iha tiha ona.” Nunee ita sai Nia oan, i laran metin katak aban-bainrua ita sei moris hamutuk ho Nia tinan ba tinan nafatin. Ida nee mak ita nia rikusoin. 8 Hau nia liafuan sira nee loos duni.
Buat nebee hau hanorin nee diak, i iha folin ba ema hotu. Nee duni hau husu atu o hatete fila-fila buat sira nee ba ema sira nebee fiar ba Maromak, atu sira hotu-hotu hakaas aan halo diak ba ema. 9 Hadook aan hosi diskusaun sira nebee la huun la dikin. Lalikan dada lia kona ba ida-idak nia huun, ka istori malu kona ba lei relijiaun Judeu nian. Buat sira nee hotu la iha folin ida, so halo lakon tempu deit. 10 Se iha ema ruma fahe sarani sira, foo hanoin makaas ba nia too dala rua. Se nia halo nafatin nunee, lalika liga tan nia. 11 Ema hanesan nee hanoin aat ona, i nia hahalok rasik hatudu katak nia sala.
Paulo taka nia surat
12 Hau atu haruka Artemas ka Tíkiku baa hasoru o iha rai Kreta. Bainhira nia too iha nebaa, hakaas aan baa lalais hasoru hau iha sidade Nikópolis. Tan hau desidi ona atu hela iha nebaa durante tempu rai malirin.✡ Apostolu sira nia Istoria (Atos, Kisah) 20:4; Éfezu 6:21-22; Kolose 4:7-8; 2 Timóteo 4:12 13 Hakaas aan atu ajuda advogadu Zenas ho nia kolega Apolo, nebee atu baa rai dook, para sira la bele falta buat ida iha dalan.✡ Apostolu sira nia Istoria (Atos, Kisah) 18:24; 1 Korintu 16:12 14 Ita nia maluk sarani sira tenki aprende hakaas aan halo diak ba ema, hodi ajuda ema nebee susar. Ho nunee sarani sira nia moris sei la saugati.
15 Tito, ami hotu iha nee hatoo ami nia kumprimentus ba o. Hatoo mos kumprimentus ba ita nia maluk sarani sira nebee hadomi ami.
Hau harohan ba Maromak atu hatudu Nia laran diak ba imi hotu.
Hau nia liafuan too iha nee deit.
Hosi hau,
Paulo

- Tito
- ←
- 3
- →

✡3:12 Apostolu sira nia Istoria (Atos, Kisah) 20:4; Éfezu 6:21-22; Kolose 4:7-8; 2 Timóteo 4:12

✡3:13 Apostolu sira nia Istoria (Atos, Kisah) 18:24; 1 Korintu 16:12

© 2016 UBB