- Tito
- ←
- 2
- →

2
Hanorin loos para ema bele moris loos
1 Maibee Tito, o la bele hanesan mestri falsu sira. O tenki foo tutan hanorin nebee loos. 2 Hanorin katuas sira atu domina aan, i hatene aan, para ema bele respeita. Sira tenki fiar metin ba Maromak, hadomi ema seluk ho laran tomak, i pasiensia iha terus nia laran.
3 Nunee mos ho ferik sira. Hatete ba sira para moris nudar ema nebee respeita Nai Maromak. Sira la bele konta aat ema nia vida, i la bele buka deit atu hemu tua. Maibee sira tenki hanorin buat nebee diak. 4 Nunee sira hanorin ho hatudu ezemplu diak ba alin feto maluk sira atu hadomi sira nia laen ho sira nia oan, 5 domina aan, moris loos, badinas kaer servisu uma laran nian, laran diak, i hakruuk ba sira nia laen. Se sira moris nunee, maka la iha ema ida atu hatete aat Maromak nia liafuan.
6 Nunee mos, hatete beibeik ba mane foin-sae sira atu domina sira nia aan.
7 Tito, o tenki halo diak ba ema iha buat hotu-hotu, hodi sai ezemplu diak ba foin-sae sira. Hanorin ho laran; la bele hanorin oin ida, halo oin seluk. Keta halimar ho o nia servisu nee. 8 Kuandu o hanorin, o tenki uza liafuan nebee loos, para ema la bele foo sala ba o. Nunee ema sira nebee kontra o, sei moe, tanba sira la iha razaun atu hatete aat ita.
9 Hanorin atan sira atu hakruuk ba sira nia patraun. Sira tenki hakaas aan halo haksolok patraun nia laran, la bele koalia hasoru nia, 10 i la bele naok nia sasaan. Maibee sira tenki hatudu katak, patraun bele foo fiar tomak ba sira. Ho nunee ema seluk nebee haree atan sira nia moris nee, sei foo valór ba ita nia hanorin kona ba Nai Maromak, ita nia Salvador.
11 Agora Maromak hatudu ona Nia laran diak ba ema hotu-hotu hodi loke dalan ba salvasaun. 12 Tanba Nai Maromak nia laran diak, Nia hanorin ita tenki soe tiha hahalok aat ho mundu nia hakarak aat hotu. Durante ita sei moris iha mundu, ita tenki domina aan, moris loos, i halo tuir Nai Maromak nia hakarak. 13 Agora ita hein hela ho laran metin Jesus Kristu sei fila fali mai ho naroman nabilan. Jesus mak ita nia Maromak Boot tebe-tebes, nebee salva ita. 14 Nia foo aan ba mate hodi hasai ita hosi sala hotu-hotu, i halo ita laran moos, para sai Nia povu rasik, nebee sempre hakarak halo buat diak.✡ Salmus (Mazmur) 130:8; Ézodu (Keluaran) 19:5; Deutoronómiu (Ulangan) 4:20; 7:6; 14:2; 1 Pedro 2:9
15 Nee duni hanorin buat sira nee hotu ba sarani sira, i hatete beibeik ba sira para halo tuir. See mak halo sala, o tenki hatete dehan, “Nee sala”. Keta husik ema la respeita o, tanba o iha direitu atu koriji sira.

- Tito
- ←
- 2
- →

✡2:14 Salmus (Mazmur) 130:8; Ézodu (Keluaran) 19:5; Deutoronómiu (Ulangan) 4:20; 7:6; 14:2; 1 Pedro 2:9

© 2016 UBB