- Filipi
- ←
- 2
- →

2
Ita tenki haraik aan hanesan Jesus Kristu
1 Imi laran metin tanba imi sai ona ida ho Kristu. Imi nia laran hakmatek tanba Kristu hadomi imi. Imi lao hamutuk ho Maromak nia Espiritu. Imi laran diak ba malu, i hadomi malu. 2 Imi moris nunee, halo hau nia laran haksolok. Agora hau husu atu imi hanoin ida deit, i hadomi malu ho neon ida laran ida atu nunee hau bele haksolok liu tan. 3 La bele halo saida deit hodi buka naran. La bele foti aan, maibee tenki haraik aan hodi konsidera ema seluk diak liu fali imi. 4 La bele servisu deit ba imi nia interese privadu, maibee imi ida-idak mos tenki haree ba ema seluk nia interese.
5 Imi nia haraik aan hanesan Kristu Jesus.
6 Nia Maromak.
Maski nunee Nia prontu husik Nia pozisaun nudar Maromak.
7 Nia husik tiha buat hotu-hotu
hodi sai ema
i moris hanesan atan.
8 Nia sai tiha ema,
Nia haraik Aan
hodi moris tuir Nai Maromak nia hakarak too mate.
Maski ema oho Nia iha krus hanesan fali ema aat ida mos,
Nia simu.
9 Tanba nee, Nai Maromak foti aas Nia liu buat hotu-hotu,
i foo ba Nia, naran ida nebee boot liu naran hotu-hotu.
10 Maromak halo nunee
atu kriatura hotu-hotu iha lalehan ho iha rai,
ema moris ho ema mate,
hakneak hodi adora Jesus.
11 Hotu-hotu sei hatete, “Jesus Kristu mak Nai!”
Ho nunee sira foti aas Aman Maromak nia naran.✡ Isaias (Yesaya) 45:23
Ita tenki moris tuir Maromak nia hakarak
12 Maluk doben sira, uluk hau sei hamutuk ho imi, imi sempre rona hau hodi halo tuir Maromak nia hakarak. Agora hau dook hosi imi mos, imi tenki hakaas aan liu tan atu moris nunee. Maromak salva tiha ona imi. Nee duni, esforsa aan ho tauk ho respeitu para tuir Nia hakarak, atu imi nia salvasaun bele too iha rohan. 13 Tanba Nai Maromak rasik servisu iha imi nia laran. Nia halo imi prontu atu tuir Nia hakarak, i foo mos kbiit ba imi atu bele halo tuir.
14 Imi halo saida deit, la bele murmura, i la bele istori malu. 15 Nunee, nudar Maromak nia oan, imi bele moris ho laran moos, livre hosi sala, buat aat ida mos la iha. Imi moris iha ema aat sira nia leet. Entaun imi tenki sai hanesan naroman hodi leno dalan ba sira, hanesan fitun iha lalehan.✡ Deutoronómiu (Ulangan) 32:5 16 Hatoo ba sira, Maromak nia liafuan nebee foo moris. Se imi halo nunee, entaun aban-bainrua bainhira Jesus Kristu fila fali mai, hau nia laran sei haksolok, tanba hau nia servisu ho hau nia kolen la saugati.
17 Tanba imi fiar ba Kristu, imi mos serbi Maromak hodi entrega imi nia aan tomak sai hanesan sakrifisiu ba Nia. Se aban-bainrua ema oho hau tanba hau nia fiar karik, mak hau nia mate mos sai hanesan sakrifisiu ida hodi foo ba Nai Maromak.✡ Númerus (Bilangan) 28:7 Bele nunee mos, hau nia laran haksolok hamutuk ho imi. 18 Imi mos tenki haksolok hamutuk ho hau.
Paulo hakarak haruka Timóteo ba Filipi
19 Hau hein katak, la kleur tan Nai Jesus foo dalan atu hau haruka Timóteo baa iha imi. Bainhira fila fali mai, nia bele konta mai hau kona ba imi, hodi halo hau nia laran haksolok. 20 Iha nee la iha ema seluk hanesan Timóteo. So nia deit mak iha interese teb-tebes ho imi. 21 Sira seluk so hanoin deit sira nia aan. Buat nebee Jesus Kristu hakarak, sira la interese. 22 Maibee imi rasik hatene, Timóteo servisu makaas hodi foo sai Nai Jesus nia Liafuan Diak. Nia servisu hamutuk ho hau, hanesan oan ida servisu ho nia aman. 23 Nee duni hau hakarak hein too hau rona buat nebee mak atu akontese mai hau, depois mak hau haruka kedas nia ba imi. 24 I Nai Jesus halo hau laran metin katak, la kleur tan, hau mos bele baa vizita imi.
Paulo hakarak haruka Epafroditu ba Filipi
25 Uluk imi hili Epafroditu para mai tau matan ba hau. Durante nee nia sai hanesan hau nia alin ida hodi halao Maromak nia servisu hamutuk ho hau, i nia luta hamutuk ho hau hanesan funu nain ida. Maibee agora, hau hanoin hau tenki haruka nia fila fali ba imi. 26 Tanba nia hanoin teb-tebes imi hotu-hotu, i nia mos preokupa hela ho imi tanba imi rona dehan nia moras. 27 Loos duni, momentu nebaa, nia moras todan besik atu mate, maibee Nai Maromak hatudu Nia laran diak ba nia, i kura tiha nia moras. Hanesan nee Maromak mos hatudu Nia laran diak mai hau, para hau la bele tristi liu tan. 28 Tanba nee mak hau hakarak liu tan haruka Epafroditu fila fali ba imi, para imi haree nia, imi sei haksolok, i hau mos laran hakmatek. 29 Imi tenki simu nia ho haksolok teb-tebes, nudar imi nia maluk sarani. I imi mos tenki respeita ema hotu nebee hahalok hanesan nia. 30 Tanba nia halao Kristu nia servisu too nia besik atu mate. Nia foo aan ba mate, para bele ajuda hau hodi imi nia fatin.

- Filipi
- ←
- 2
- →

✡2:11 Isaias (Yesaya) 45:23

✡2:15 Deutoronómiu (Ulangan) 32:5

✡2:17 Númerus (Bilangan) 28:7

© 2016 UBB