- Hahuu (Jénesis)
- ←
- 11
- →

11
Uma aas Babél
1 Hori uluk, ema hotu iha mundu nee koalia lian ida deit. 2 Sira balu muda fatin ba iha loro-sae. Too iha rai tetuk ida iha Sinear, sira hela iha nebaa.* ‘Ba iha loro-sae’ iha lian Ebreu bele dehan mos ‘hosi loro-sae’. Sinear nia naran seluk ‘Babél’.
3-4 Sira hotu koalia ba malu dehan, “Maun-alin sira! Mai ita harii sidade boot ida. Ita tenki halo tijolu, i sunu halo forti. Ita hada tijolu sira nee, halo metin ho alkatraun. Depois ita harii uma ida aas too iha lalehan, para ita bele hetan naran boot. Nunee ita sei sai nasaun boot ida, para ita la bele namkari ba rai bara-barak.”
5 Depois NAI Maromak tuun mai haree sidade ho uma aas nebee sira halo nee. 6 I Nia hatete, “Ema sira nee hotu rai ida, i uza lian ida. Saida mak sira halo dadauk nee, foin komesa hakat ida. Aban-bainrua, se sira hotu hamutuk hanesan agora nee, sira hakarak halo buat saida deit, bele. 7 Diak liu Ita tuun baa halo sira nia lian sai keta-ketak tiha, para sira la bele kompriende malu tan.”
8 Entaun Nai Maromak tuun para halo rungu-ranga sira nia lian. Ho nunee, Nia halo ema sira nee namkari ba iha fatin hotu-hotu iha mundu nee. I sira la halo tan sidade nee ona. 9 Nee mak sira tau naran ba sidade nee, Babél. (Iha lian Ebreu, nee rona atu hanesan liafuan ida nebee dehan ‘konfuzaun’). Tanba NAI Maromak halo konfuzaun tiha sira nia lian, i halo sira namkari ba iha fatin-fatin iha mundu nee.
Hosi Sem too Abrão
10 Nee Sem nia jerasaun. Bainhira rai nabeen liu tiha ona tinan rua, natoon Sem tinan 100, nia hetan oan mane ida, naran Arpaxad. 11 Depois nia sei moris tan tinan 500, i nia hetan tan oan mane ho oan feto.
12 Kuandu Arpaxad tinan 35, nia hetan oan mane ida, naran Xela. 13 Tuir mai, Arpaxad sei moris tan tinan 403, i nia hetan tan oan mane ho oan feto.
14 Kuandu Xela tinan 30, nia hetan oan mane ida naran Eber. 15 Tuir mai, Xela sei moris tan tinan 403, i nia hetan tan oan mane ho oan feto.
16 Kuandu Eber tinan 34, nia hetan oan mane ida, naran Peleg. 17 Tuir mai, Eber sei moris tan tinan 430, i nia hetan tan oan mane ho oan feto.
18 Kuandu Peleg tinan 30, nia hetan oan mane ida, naran Reú. 19 Tuir mai, Peleg sei moris tan tinan 209, i nia hetan tan oan mane ho oan feto.
20 Kuandu Reú tinan 32, nia hetan oan mane ida, naran Seruge. 21 Tuir mai, Reú sei moris tan tinan 207, i nia hetan tan oan mane ho oan feto.
22 Kuandu Seruge tinan 30, nia hetan oan mane ida, naran Naor. 23 Tuir mai, Seruge sei moris tan tinan 200, i nia hetan tan oan mane ho oan feto.
24 Kuandu Naor tinan 29, nia hetan oan mane ida, naran Tera. 25 Tuir mai, Naor sei moris tan tinan 119, i nia hetan tan oan mane ho oan feto.
26 Komesa Tera tinan 70, nia hetan oan mane nain tolu mak, Abrão, Naor ho Haran.
Tera nia jerasaun
27 Nee Tera nia jerasaun sira. Tera nia oan mak Abrão, Naor ho Haran. Haran hetan oan mane ida, naran Lo. 28 Haran mate iha nia moris fatin, naran Ur, iha ema Kasdim sira nia rain. Bainhira nia mate, nia aman Tera sei moris. 29 Abrão kaben ho Sarai. Naor kaben ho Haran nia oan feto, naran Milka. Haran mos hetan oan mane ida, naran Iská. 30 Maibee Sarai oan la iha.
31 Iha loron ida, Tera lori nia oan Abrão, nia feto foun Sarai, ho nia bei oan Lo, sira sai husik hela rai Ur, atu baa rai Kanaán. Maibee too iha rai Haran sira hela deit iha nebaa. 32 Iha fatin nee, Tera mate, ho tinan 205.

- Hahuu (Jénesis)
- ←
- 11
- →

*11:2 ‘Ba iha loro-sae’ iha lian Ebreu bele dehan mos ‘hosi loro-sae’. Sinear nia naran seluk ‘Babél’.

© 2016 UBB