- Hahuu (Jénesis)
- ←
- 32
- →

32
Jacó tauk hasoru malu ho nia maun Esaú
1 Liu tiha nee, Jacó kontinua nia viajen. I Maromak nia anju sira mai hasoru nia. 2 Kuandu Jacó haree sira, nia hatete, “Nee Maromak nia para fatin.” Nee mak nia tau fatin nee naran, Maanaim (nee dehan katak ‘para fatin rua’).
3 Liu tiha nee, Jacó haruka nia ema balu baa uluk iha rai Edom (mak Seir), para foo hatene ba nia maun Esaú katak, Jacó atu mai. 4 Jacó hatete ba nia ema sira, “Imi baa foo hatene ba hau nia maun Esaú nunee: ‘Amu Esaú! Amu nia atan, alin Jacó, foo kumprimentus ba ita boot. Dezde hau sai hosi nee too agora, hau hela iha tiu Labão nia uma. 5 Agora, ita boot nia atan iha ona karau, kuda, bibi, bibi malae, ho atan mane ho atan feto. Hau haruka ema sira nee baa uluk, foo hatene ba ita boot katak, hau atu mai. Hau hein katak, amu hakarak simu ami ho liman rua.’ ” Entaun ema sira nee baa ona.
6 Bainhira sira fila fali ba Jacó, sira foo hatene dehan, “Ami hasoru malu ona ho senhor nia maun Esaú. Agora, nia mai ho mane atus haat, atu hasoru malu ho ita.”
7 Rona nunee, Jacó nia laran tuk-tuku, i nia tauk atu-mate. Nunee nia fahe nia ema sira ho nia animal sira ba grupu rua. 8 Nia hanoin dehan, “Se Esaú mai asalta grupu ida, grupu ida seluk sei bele salva aan.”
9 Depois Jacó halo orasaun dehan, “Nai Maromak! Ita Boot mak hau nia avoo Abraão ho hau nia aman Isac adora. Rona hau lai! Uluk Maromak mak haruka hau fila ba hau nia familia sira iha rai nee. Maromak mak promete dehan, Ita Boot mak sei prepara buat hotu halo diak mai hau. 10 Ita Boot sempre hatudu Ita nia laran diak mai hau, i hanoin Ita nia promesa ho hau. Hau la serve atu simu nee. Uluk kuandu hau hakur liu hosi mota Jordaun, hau lori ai tonka deit. Maibee agora, hau mai fali lori ema barak ho animal barak fahe ba grupu rua. 11 Hau tauk, keta halo be maun Esaú mai oho ami hotu. Nee duni hau husu, Maromak salva hau, ho hau nia kaben ho hau nia oan sira, hosi maun Esaú. 12 Maromak mak promete atu foo bensaun barak mai hau i halo hau nia jerasaun aumenta barak, hanesan rai henek iha tasi ibun, nebee ema sura la hatene.”
13 Iha kalan, Jacó toba iha fatin nee. Aban fali, nia prepara nia animal balu atu foo ba nia maun. 14 Nia hili bibi inan 200, bibi aman 20, bibi malae inan 200, bibi malae aman 20, 15 kuda kamelu inan 30 ho sira nia oan, karau inan 40, karau aman 10, kuda buru inan 20, ho kuda buru aman 10. 16 I nia fahe animal sira nee, ida-idak ho nia grupu. Nia hili atan ida hodi lori grupu ida-idak. Nia foo hatene ba sira, “Imi lao uluk, hau tuir hosi kotuk. Maibee imi tenki haree atu grupu ida dook uitoan hosi grupu seluk.”
17 I Jacó foo orden ba bibi atan hosi grupu primeiru dehan, “Se hau nia maun Esaú hasoru o, i nia husu, ‘O atu baa nebee? O see nia atan? Animal sira nee see nian?’ 18 Maka, imi tenki hataan dehan, ‘Animal sira nee amu nia atan Jacó nian. Nia haruka foo ba nia maun, amu Esaú. I nia rasik sei tuir.’ ” 19-20 Nia mos foo orden ba bibi atan hotu hosi grupu sira seluk dehan, “Se imi hasoru maun Esaú, imi foo animal sira nee ba nia. Depois imi foo hatene katak hau sei tuir iha kotuk.” Jacó hanoin, se nia foo animal sira nee hotu ba Esaú, maka Esaú nia laran sei malirin ba nia. 21 Nunee nia haruka animal sira nee baa uluk. Maibee iha kalan nee, nia sei hela iha nia akampamentu.
Jacó deut malu ho Maromak
22 Iha kalan nee kedan, Jacó hadeer, haruka nia kaben rua, nia kaben kiik rua, ho nia oan nain 11, baa hakur liu mota Jabok nia sorin ba. 23 Sira too hotu iha sorin balu ona, nia haruka nia rikusoin hotu ba iha nebaa.
24 Maibee Jacó hela mesak iha nebaa. Depois mane ida mai deut malu ho nia too rai huun mutin. 25 Kuandu mane nee senti nia atu lakon ona, nia baku iha Jacó nia kidan, too nia kidan ruin naksalak tiha. 26 Depois mane nee hatete, “Husik ona hau, tan rai huun mutin ona.”
Maibee Jacó hataan, “O foo bensaun lai mai hau, foin hau husik o!”
27 Mane nee husu, “O naran saa?”
Nia hataan, “Jacó.”
28 I mane nee koalia dehan, “O nia naran laos Jacó tan ona. Maibee komesa agora, ema bolu o Israel.* Israel dehan katak ‘deut malu ho Maromak’. Tanba o hakaas aan ona kontra Nai Maromak, i kontra ema, i o manaan.”
29 Depois Jacó husu, “O nia naran saa?”
Maibee mane nee hataan, “O husu hau nia naran, hodi halo saida?” Depois nia foo bensaun ba Jacó iha fatin nee.
30 Jacó koalia ba nia aan rasik, “Hau haree ona Nai Maromak oin ho oin, maibee hau sei moris.” Tanba nee, nia tau naran ba fatin nee, Peniel, nee dehan katak, ‘Maromak nia oin’.
31 Bainhira Jacó lao husik hela fatin nee, loro matan sae dadauk. Maibee nia lao kudeik tanba nia kidan naksalak. 32 Nee mak too agora, ema Israel sira la haan animal nia kidan uat, tanba Maromak baku halo naksalak tiha sira nia avoo Jacó nia kidan ruin.

- Hahuu (Jénesis)
- ←
- 32
- →

*32:28 Israel dehan katak ‘deut malu ho Maromak’.

© 2016 UBB