- Marcos
- ←
- 3
- →

3
Nai Jesus kura ema ida, iha loron la bele servisu
(Mateus 12:9-14; Lucas 6:6-11)
1 Iha loron Sabadu ida, Jesus fila fali ba iha uma kreda laran. Iha nebaa, Nia haree ema ida, nia liman sorin mate tiha. 2 Iha mos ema balu buka hela dalan atu foo sala ba Jesus. Sira sempre haree tu-tuir Nia, hodi buka hatene Nia atu kura ema iha loron la bele servisu, ka lae.
3 Nunee Jesus bolu ema liman sorin mate nee, dehan, “O mai hamriik iha nee.”
4 Nia husu ba ema sira hotu, dehan, “Tuir ita nia lei relijiaun nian, ita bele halo saida iha loron deskansa? Ita bele halo buat diak ka, buat aat? Ita bele ajuda ema ka, oho ema?” Maibee sira hotu nonook hela.
5 I Jesus nia laran susar tebe-tebes, tanba sira interese mak sira nia lei deit, i la hanoin ema liman sorin mate nee. Depois Nia fihir sira ho hirus. I Nia haruka ema nee, “Lolo liman mai!” Ema nee foo nia liman ba, i derepenti deit nia liman nee mos diak kedan.
6 Liu tiha nee, ema Farizeu sira sai hosi uma kreda laran. Depois sira baa kombina ho ema partidu Herodes sira, atu buka dalan hodi oho Jesus.
Nai Jesus kura ema barak iha tasi ibun
7-8 Iha loron ida, Jesus ho Nia eskolante sira baa fali iha tasi ibun Galileia. Ema barak rona ona buat nebee mak Nia halo. Tanba nee, sira hotu mai hosi aldeia-aldeia hodi tuir Nia. Sira mai hosi provinsia Galileia, Judeia, ho Idumeia. Balu mai hosi sidade Jerusalém, Sidon, ho Tiru. Ho mos hosi mota Jordaun nia sorin. 9 Tanba ema barak tebes, nunee Jesus haruka Nia eskolante sira baa buka bero ida, atu Nia bele sae iha bero leten, para ema la bele sena malu ho Nia.
10 Tanba uluk Nia kura ema barak nia moras, nunee agora ema moras hotu hadau malu atu kona Nia.✡ Marcos 4:1; Lucas 5:1-3 11 Iha fatin nee mos, iha ema sira nebee espiritu aat tama iha sira nia laran. Momentu sira hetan Jesus, sira monu iha Nia oin. I sira hakilar, dehan, “O Nai Maromak nia Oan duni!”
12 Maibee Nia bandu makaas sira, dehan, “Imi keta foo hatene ba ema kona ba see mak Hau.”
Nai Jesus hili Nia apostolu nain sanulu resin rua
(Mateus 10:1-4; Lucas 6:12-16)
13 Depois Jesus sae ba iha foho leten ida. Nia bolu ema nebee Nia hakarak. I sira mai ba Nia. 14 Nunee Nia hili ema nain sanulu resin rua. I Nia dehan ba sira, “Hau hili ona imi atu imi tuir Hau. Hau sei haruka imi baa foo sai Nai Maromak nia Liafuan Diak ba ema hotu. 15 I Hau sei foo poder ba imi, para imi bele duni sai espiritu aat hosi ema nia laran.”
16-19 Ema nain sanulu resin rua nee, sira nia naran mak nee:
Simão (nebee Jesus foo tan naran Pedro),
Tiago,
João (Tiago nia alin. Sira nain rua, Zebedeu nia oan. Jesus tau sira nia naran ‘Boanerjes’, nee katak ‘hanesan rai tarutu’.)* a: Lian Gregu dehan, ‘rai tarutu nia oan’, nee katak, ‘maneira hanesan rai tarutu’. Matenek nain Biblia nian balu, hanoin dehan, Tiago ho João sira nia lian makaas hanesan rai tarutu, ou sira gosta koalia ho hirus hanesan rai tarutu.
André,
Filipe,
Bartolomeu,
Mateus,
Tomé,
Tiago (Alfeu nia oan),
Tadeu,
Simão (nia tuir partidu Zelote),† b: Partidu Zelote nee buka dalan para ema Judeu sira sai hosi estadu Roma hodi ukun aan. Partidu nee mos naran ‘Patriota’.
ho Judas Iscariotes (nia mak traidór, i faan Jesus).
Mestri relijiaun sira foo sala ba Nai Jesus, dehan, diabu sira nia boot mak foo forsa ba Nia hodi duni sai diabu
(Mateus 12:22-32; Lucas 11:14-23; 12:10)
20 Nee liu tiha, Jesus ho Nia eskolante sira tuun fila fali hosi foho mai, i sira tama ba uma laran. Ema barak mak mai hobur Nia, too Jesus mos la iha tempu atu haan. 21 Haree nunee, ema dehan, “Haree took Jesus! Nia la interese tiha Nia aan deit.” Nia familia sira rona ema konta nunee. Nee duni, sira mai atu lori tiha Nia.
22 Iha tempu nee, mestri relijiaun balu mai hosi sidade Jerusalém. Sira dehan ba ema nebee rona Jesus, “Rona mai! Imi la bele tuir Jesus nee. Tanba diabu sira nia boot, nebee ema bolu Belzebu, tama ona iha Nia laran. I nia mak foo forsa ba Jesus para duni sai diabu sira.”✡ Mateus 9:34; 10:25
23 Jesus rona nunee, Nia bolu sira mai, dehan, “Nee la tama Hau nia laran! Halo nusaa diabu nia boot bele duni sai nia aan rasik?!” I Nia foo komparasaun nunee, 24 “Se iha estadu ida, ninia povu sira haan malu, estadu nee la bele dura. 25 I se iha familia ida mak sobu malu, familia nee la iha tan futuru. 26 Nunee mos diabu sira, kuandu sira kontra malu, sira namkari, i rahun.
27 Kuandu ema atu mai naok sasaan iha ema forti ida nia uma, nia tenki kesi metin ema nee uluk lai. Depois foin bele foti nia sasaan.‡ Nunee Jesus hatete dehan, Nia mak forsa liu diabu nia boot, ida nebee sira bolu ‘Belzebu’.
28 Tanba nee, mak Hau dehan kedan ba imi: Nai Maromak sempre prontu atu hamoos ema nia sala. Se ema koalia aat ema seluk, Nai Maromak bele hamoos nia sala. 29 Maibee kuandu ema koalia aat Espiritu Santu, Nai Maromak la hamoos tan nia sala nee ona, too tinan ba tinan.”✡ Lucas 12:10
30 Jesus hatete nunee, tanba ema balu dehan, “Ema nee, espiritu aat tama ona iha Nia laran.”
See mak Nai Jesus nia familia lo-loos?
(Mateus 12:46-50; Lucas 8:19-21)
31 Nee liu tiha, Jesus nia inan ho alin sira mai iha uma nee, atu hasoru Nia. Too iha uma, sira hamriik deit iha liur, i haruka bolu Jesus atu sai mai. 32 Momentu nee, Jesus tuur koalia hela ho ema barak. Iha ema balu foo hatene ba Jesus, dehan, “Senhor, Ita nia inan ho alin sira hein hela iha liur. Sira hakarak atu hasoru Senhor.”
33 Maibee Jesus husu fali, “Hau nia familia lo-loos, mak see?”
34 Depois Jesus haree ba ema lubuk boot tuur haleu Nia. I Nia hatete nunee, “Tuir lo-loos, imi sira nee Hau nia familia hotu. 35 Tanba see mak halo tuir Nai Maromak nia hakarak, sira mak Hau nia familia.”

- Marcos
- ←
- 3
- →

✡3:10 Marcos 4:1; Lucas 5:1-3

*3:16-19 a: Lian Gregu dehan, ‘rai tarutu nia oan’, nee katak, ‘maneira hanesan rai tarutu’. Matenek nain Biblia nian balu, hanoin dehan, Tiago ho João sira nia lian makaas hanesan rai tarutu, ou sira gosta koalia ho hirus hanesan rai tarutu.

†3:16-19 b: Partidu Zelote nee buka dalan para ema Judeu sira sai hosi estadu Roma hodi ukun aan. Partidu nee mos naran ‘Patriota’.

✡3:22 Mateus 9:34; 10:25

‡3:27 Nunee Jesus hatete dehan, Nia mak forsa liu diabu nia boot, ida nebee sira bolu ‘Belzebu’.

✡3:29 Lucas 12:10

© 2016 UBB