- Lucas
- ←
- 8
- →

8
Feto sira nebee ajuda Nai Jesus
1 Hotu tiha, Jesus lao hosi sidade ba sidade ho aldeia ba aldeia hodi foo sai Liafuan Diak kona ba oinsaa Nai Maromak ukun nudar Liurai. Nia eskolante nain sanulu resin rua akompanha Nia. 2 Iha mos feto balu nebee tuir. Sira nee uluk iha moras oi-oin, balu diabu tama iha sira nia laran, maibee Jesus kura tiha hotu. Ida mak Maria Madalena, uluk Jesus duni sai diabu hitu hosi nia. 3 Iha mos Joana ho Susana. Joana nia kaben Kuza mak toma konta liurai Herodes nia uma. Sei iha tan feto barak lao hamutuk ho Jesus. Sira hodi sira nia osan rasik sustenta Jesus ho Nia eskolante sira.✡ Mateus 27:55-56; Marcos 15:40-41; Lucas 23:49
Komparasaun kona ba ema nebee kari fini
(Mateus 13:1-23; Marcos 4:1-20)
4 Iha loron ida, ema hosi aldeia barak mai iha Jesus. Bainhira ema barak halibur hamutuk ona, Jesus halo komparasaun ida hanesan nee, 5 “Iha toos nain ida baa kari fini iha nia toos. Fini balu monu iha dalan. Ema sama deit, i manu fuik mai hili tiha hotu. 6 Fini balu monu iha fatuk leten. Fini nee moris duni, maibee la kleur namlaik tiha, tanba rai uitoan deit. 7 Fini balu monu iha duut tarak laran. Buat rua nee moris hamutuk, maibee la kleur duut tarak nee habit mate tiha. 8 Iha tan fini balu monu iha rai bokur, i moris too foo isin. Fini sira nee, ida-idak foo fali musan atus ida.”
Konta tiha hotu, Jesus hatete ho lian makaas, “Imi nebee iha tilun, rona di-diak ba!”
9 Depois Jesus nia eskolante sira husu ba Nia, komparasaun nee dehan saida.
10 Jesus hataan, “Uluk ema seidauk hatene, oinsaa mak Nai Maromak ukun nudar Liurai. Agora Hau foo sai mo-moos ba imi. Maibee ba ema seluk, Hau hanorin uza deit komparasaun, atu nunee
‘Sira haree,
maibee hanesan la haree.
Sira rona,
maibee la kompriende.’ ”✡ Isaias (Yesaya) 6:9-10
11 Jesus hatutan tan, “Komparasaun nee dehan nunee: Fini nee mak Nai Maromak nia liafuan. 12 Fini nebee monu iha dalan, mak ema nebee rona Maromak nia lafuan, maibee diabu nia boot mai hadau tiha hosi sira nia laran. Entaun sira la fiar ba Maromak, i la hetan salvasaun. 13 Fini nebee monu iha fatuk leten, mak ema nebee rona Maromak nia liafuan i simu ho haksolok, maibee sira nia abut la tama ba rai. Sira fiar duni, maibee kuandu provasaun ruma kona sira, sira husik fali. 14 Fini nebee monu iha duut tarak laran, mak ema nebee rona Maromak nia liafuan, maibee sira preokupa ho sira nia moris ho sira nia rikusoin, i buka goza deit. Nunee, sira nia fiar la baa oin, i sira nia moris nunka foo rezultadu diak. 15 Maibee fini nebee monu iha rai bokur, mak ema nebee moris loos ho laran moos. Bainhira sira rona Nai Maromak nia liafuan, sira rai di-diak iha sira nia laran hodi kaer metin nafatin too foo rezultadu diak teb-tebes.”
Rona ho atensaun para bele kompriende
(Marcos 4:21-25)
16 Jesus halo tan komparasaun ida nunee: “La iha ema ida mak sunu ahi-oan, depois taka tiha ho sanan rai ka tau fali iha kama okos. Maibee ahi-oan, ema tenki tau iha fatin aas, atu bele foo naroman ba ema nebee tama mai.✡ Mateus 5:15; Lucas 11:33 17 Nunee mos, buat hotu-hotu nebee agora sei subar hela, iha loron ida sei hatudu mo-moos. I buat hotu-hotu nebee agora taka hela, iha loron ida sei nakloke para ema bele hatene.✡ Mateus 10:26; Lucas 12:2
18 Nunee, imi tenki rona Hau nia hanorin ho atensaun. Tanba ema nebee rona ho atensaun, Maromak sei halo nia kompriende liu tan. Maibee ema nebee lakohi rona, maski nia hanoin dehan nia kompriende uitoan, maibee nia sei sai beik liu tan.✡ Mateus 25:29; Marcos 4:25; Lucas 19:26
See mak Nai Jesus nia familia lo-loos?
(Mateus 12:46-50; Marcos 3:31-35)
19 Iha loron ida, Jesus nia inan ho Nia alin sira mai atu hasoru Nia, maibee sira la konsege besik, tanba ema barak haleu hela Nia. 20 Iha ema ida foo hatene ba Jesus dehan, “Ita Boot nia inan ho alin sira iha hela liur. Sira hakarak hasoru Ita Boot.”
21 Maibee Jesus hataan, “Hau nia inan ho Hau nia alin sira mak ema nebee rona Nai Maromak nia liafuan hodi halo tuir.”
Nai Jesus halo hakmatek anin boot
(Mateus 8:23-27; Marcos 4:35-41)
22 Iha loron ida, Jesus hatete ba Nia eskolante sira, “Mai ita baa iha tasi sorin.” Entaun sira sae roo hodi baa. 23 Roo lao dadauk, Jesus toba dukur tiha. La kleur anin boot mai, halo tasi been tama ba roo laran, too roo atu mout sal-sala.
24 Haree nunee, eskolante sira fanu Jesus, dehan, “Mestri, mestri, ita atu mout ona!”
Jesus hadeer hodi siak anin ho laloran boot nee. Anin para kedas, tasi mos hakmatek fali.
25 Depois Nia siak Nia eskolante sira dehan, “Nusaa mak imi la fiar Hau?”
Sira tauk ho admira hodi husu ba malu dehan, “Ema nee see loos? Nia foo orden ba anin ho laloran, sira mos halo tuir!”
Nai Jesus duni sai diabu hosi ema bulak ida
(Mateus 8:28-34; Marcos 5:1-20)
26 Jesus ho Nia eskolante sira ho roo lao too rai Gerasa, iha tasi Galileia nia sorin ba. 27-29 Iha fatin nee, iha mane ida, diabu tama iha nia laran kleur ona. Nia hosi sidade, maibee la hela iha uma, hela deit iha rate, i la hatais buat ida. Diabu sira ataka nia dala barak ona. Ema kesi nia liman-ain beibeik ho korenti besi i hein nia loron-kalan, maibee nia sempre rasta kotu tiha korenti. I diabu sira obriga nia halai ba iha rai fuik.
Momentu Jesus tuun hosi roo, ema bulak nee mai hasoru Nia. Ema nee hakilar i hakneak hakruuk too rai iha Jesus nia ain. Depois Jesus haruka diabu sai hosi nia.
Ema bulak nee hakilar dehan, “Jesus, Nai Maromak Aas Liu nia Oan. O hakarak halo saida mai hau? Hau husu boot, keta kastigu hau!”
30 Jesus husu ba nia, “O naran saa?”
Nia hataan, “Batalhaun”. Nia hataan nunee tanba diabu barak loos hela iha nia laran.
31 Depois diabu sira husu beibeik ba Jesus atu la bele haruka sira baa iha rai kuak klean nakukun nian.
32 Iha momentu nebaa, iha fahi barak teb-tebes haan hela iha foho lolon. Diabu sira husu fila-fila ba Jesus para husik sira tama iha fahi sira nee. I Jesus foo lisensa. 33 Entaun diabu sira sai tiha hosi ema nee baa tama fali iha fahi sira. I fahi sira nee halai saruntu malu tuun hosi foho nee, monu hotu ba bee laran, i mout too mate hotu.
34 Fahi atan sira haree saida mak akontese, i sira halai baa konta sai iha sidade ho fatin sira nebee besik. 35 Rona nunee, ema barak sai baa atu haree rasik ho matan. Too iha nebaa, sira haree ema nebee uluk diabu domina nee, diak tiha ona. Nia tuur hakmatek hela iha Jesus nia ain, hatais tiha ona hena, i hanoin normal fali ona. Haree nunee, sira hotu tauk. 36 Ema sira nebee ohin haree Jesus duni sai diabu nee, sira konta ba sira nebee foin mai, kona ba oinsaa mak Jesus kura ema nee. 37 Depois ema hotu-hotu iha rai Gerasa husu atu Jesus sai tiha hosi nebaa, tanba sira tauk atu-mate.
Entaun Jesus baa sae roo atu fila fali ba iha tasi sorin.
38 Ema nebee ohin diabu sai hosi nia nee, husu atu bele tuir Jesus.
Maibee Jesus hataan, 39 “Diak liu o fila ba uma hodi konta saida mak Nai Maromak halo ona ba o.”
Entaun ema nee baa lao lemo-lemo iha sidade nee tomak hodi konta sai kona ba buat hotu nebee Jesus halo ba nia.
Nai Jesus halo moris fali menina ida, i kura feto ida tan
(Mateus 9:18-26; Marcos 5:21-43)
40 Bainhira Jesus fila fali hosi tasi sorin, ema barak hein hela Nia, i simu Nia ho haksolok. 41-42 Iha nebaa iha ema ida naran Jairo, nia mak responsavel uma kreda iha sidade nee. Nia oan ida deit, feto ida ho tinan sanulu resin rua. Labarik nee moras boot, besik atu mate. Entaun Jairo baa hakneak i hakruuk too rai iha Jesus nia oin hodi husu ho laran tomak para Jesus baa iha nia uma.
Jesus lao dadauk ba Jairo nia uma, ema barak akompanha Nia too sena malu.
43 Iha ema lubun boot nee, iha feto ida, nia fulan mai la para durante tinan sanulu resin rua. Nia faan tiha nia sasaan hotu hodi baa konsulta iha doutor, maibee la iha ema ida mak bele kura nia moras.* Iha dokumentu antigu ho lian Gregu barak loos. Balu hakerek, balu la hakerek liafuan “Nia faan tiha nia sasaan hotu hodi baa konsulta iha doutor.” 44 Feto nee bes-besik ba iha Jesus nia kotuk, nia kona Jesus nia hena tutun, i nia raan para kedas.
45 Jesus husu, “See mak ohin kona Hau nee?”
Sira hotu dehan, lae. Pedro mos hatete, “Mestri, iha ema barak mak sena malu ho Ita Boot.”
46 Maibee Jesus hataan, “Lae, ohin Hau senti iha kbiit sai hosi Hau. Nee mak Hau hatene, iha ema ida kona Hau.”
47 Bainhira feto nee hatene katak nia la bele subar, nia tauk teb-tebes ho nakdedar, i nia baa hakneak i hakruuk too rai iha Jesus nia ain. Depois nia konta nia problema nee ba Jesus iha ema hotu-hotu nia oin, i foo hatene katak, momentu nia kona Jesus, nia moras diak kedas.
48 Jesus dehan ba nia, “Hau nia oan, o hetan kura tanba o fiar mai Hau. Fila ho laran hakmatek.”
49 Jesus sei koalia hela, ema ida mai hosi Jairo nia uma foo hatene ba Jairo, “Senhor nia oan iis kotu tiha ona. Lalikan halo kole tan mestri.”
50 Rona nunee, Jesus hatete ba Jairo, “Lalikan tauk. Fiar deit, mak ita nia oan sei moris fali.”
51-53 Bainhira sira too iha Jairo nia uma, ema barak iha tiha ona nebaa, sira tanis lelir hela. Jesus hatete ba sira, “Imi lalika tanis tan ona. Labarik nee la mate ida, nia toba deit!”
Maibee sira hamnasa fali Jesus, tanba sira rasik haree labarik nee mate tiha ona. Jesus husu ba labarik nia inan-aman, ho mos Pedro, João ho Tiago, tama ba laran hamutuk ho Nia. Sira seluk Nia haruka hein iha liur.
54 Sira tama tiha ba laran, Jesus kaer labarik nia liman hodi dehan, “Hau nia oan, hadeer ona!” 55 Derepenti deit, labarik nee nia iis iha fila fali, nia hadeer i hamriik kedas. Jesus haruka sira foo hahaan ba nia. 56 Labarik nia inan-aman admira teb-tebes. Maibee Jesus bandu sira para la bele konta sai ba ema seluk, buat nebee mak akontese.

- Lucas
- ←
- 8
- →

✡8:3 Mateus 27:55-56; Marcos 15:40-41; Lucas 23:49

✡8:10 Isaias (Yesaya) 6:9-10

✡8:16 Mateus 5:15; Lucas 11:33

✡8:17 Mateus 10:26; Lucas 12:2

✡8:18 Mateus 25:29; Marcos 4:25; Lucas 19:26

*8:43 Iha dokumentu antigu ho lian Gregu barak loos. Balu hakerek, balu la hakerek liafuan “Nia faan tiha nia sasaan hotu hodi baa konsulta iha doutor.”

© 2016 UBB