- Tito
- ←
- 1
- →

Paulo nia surat ba
Tito

1
Paulo hahuu nia surat
1 Tito mak hau hadomi.
Surat nee hosi hau, Paulo, Nai Maromak nia atan ho Kristu Jesus nia apostolu. Nai Maromak haruka hau tulun ema sira nebee Nia hili ona atu sai Nia povu, para sira bele fiar metin liu ba Nia. Maromak mos haruka hau hanorin lia loos ba sira atu sira hatene moris tuir Nia hakarak. 2 Nunee, sira bele laran metin katak, iha loron ida sira sei moris hamutuk ho Maromak too tinan ba tinan. Nai Maromak promete buat nee nanis kedas molok Nia halo mundu nee, i Nia nunka bosok. 3 Too ona tempu nebee Nai Maromak desidi, Nia foo sai dehan, Nia hakarak salva ema sala nain sira para moris hamutuk ho Nia. Nunee Nia mos foo orden mai hau atu baa foo sai Novidade Diak nee.
4 Tito, o hanesan hau nia oan rasik, tanba ita nain rua fiar ba Jesus Kristu. Hau harohan ba Aman Maromak ho Jesus Kristu nebee salva ita, para Sira hatudu Sira nia laran diak ba o i foo paz ba o.✡ 2 Korintu 8:23; Galásia 2:3; 2 Timóteo 4:10
Kritéria ba responsavel sarani sira
5 Iha tempu liu ba nee, hau husik hela o iha rai Kreta, para halo remata buat nebee sei falta iha nebaa, i foti responsavel sira hodi toma konta sarani sira iha vila ida-idak. La bele haluha buat nebee mak hau hatete tiha ona ba o, 6 katak ema nebee atu sai reponsavel sarani sira nian tenki hanesan tuir mai nee: Nia tenki livre hosi sala. Nia tenki foo laran ba nia kaben. Nia oan sira mos tenki fiar ba Jesus Kristu. Sira la bele naran foer hanesan ema nakar-teen ka ema nebee lakohi rona nia inan-aman. 7 Responsavel sarani sira nian toma konta Maromak nia servisu. Nee duni nia tenki livre hosi sala. La bele hakarak manaan mesak deit. Nia la bele nervozu-door, lanu-teen, baku-door ema, i matan la bele naklosu ba osan. 8 Nia tenki simu bainaka iha uma ho laran tomak, i gosta halo buat nebee diak. Tenki ema kalma, moris loos, laran moos i hatene domina aan. 9 Nia tenki kaer metin Nai Maromak nia liafuan loos, nebee uluk ita hanorin ona ba nia. Nunee nia bele hanorin tutan lia loos hodi tulun ema halo tuir Maromak nia hakarak, i koriji ema nebee mak hanorin la loos.✡ 1 Timóteo 3:2-7
Tito tenki kontra ema nebee hanorin la loos
10 Tan iha ema barak kontra hanorin nebee loos. Liu-liu ema Judeu nebee tuir ona Kristu maibee dehan, atu hetan salvasaun, tenki sunat. Sira koalia nar-naran deit hodi bosok ema. 11 Bandu tiha sira para la bele hanorin tan. Tanba sira harahun uma kain barak ho sira nia hanorin sala nee, i sira so buka osan deit. 12 Uluk matan-dook ida hosi sira nia rai Kreta koalia kona ba nia ema rasik dehan,
“Ema Kreta sira mesak bosok-teen,
laran aat, baruk-teen, i so moris para foo haan kabun deit.”
13 Ema Kreta nunee duni! Tanba nee, o tenki hatete makaas ba sira katak sira sala, para sira bele soe tiha liafuan falsu hodi fiar metin ba lia loos. 14 Nunee sira la bele rona tan ema Judeu sira nia ai knanoik, i la bele tuir tan regra hosi ema nebee fila kotuk ba lia loos.
15 Ba ema nebee laran moos, buat hotu-hotu diak. Maibee ba ema nebee aat i la fiar ba Nai Jesus, la iha buat ida mak diak, tanba sira nia hanoin aat ona i sira la hatene ona saida mak diak, saida mak aat. 16 Mestri falsu sira nee dehan, konhese Nai Maromak, maibee sira nia hahalok hatudu katak sira la konhese Nia. Sira koalia oin ida, hahalok oin seluk. Ema sira nee hahalok aat. Sira lakohi halo tuir Nai Maromak nia hakarak, i la bele halo buat ida nebee diak.

- Tito
- ←
- 1
- →

✡1:4 2 Korintu 8:23; Galásia 2:3; 2 Timóteo 4:10

✡1:9 1 Timóteo 3:2-7

© 2016 UBB