- Marcos
- ←
- 1
- →

Nai Jesus nia Liafuan Diak
tuir
Saun Marcos

1
1 Nee istoria diak ida, kona ba Maromak nia Oan,* Dokumentu antigu ho lian Gregu (Yunani) barak loos. Balu hakerek, balu la hakerek liafuan “Maromak nia Oan” nee. Jesus Kristu. Maromak hili kedan Nia hori uluk ona. Nia istoria komesa nunee:
João Sarani Nain loke dalan ba Nai Jesus
(Mateus 3:1-12; Lucas 3:1-18; João 1:19-28)
2 Antes Jesus atu halao Nia servisu, Maromak haruka ema ida mai uluk tiha ona. Ema nee naran João. João nee tenki mai uluk loke dalan hodi hein Nai Jesus. Maibee molok João mai, Maromak haruka tiha ona Nia profeta ida, naran Isaias. Hori uluk liu, nia hakerek ona nunee:
“Hotu-hotu rona mai!
Hau sei haruka Hau nia ema ida baa uluk, hodi loke dalan ba O.✡ Malakias (Maleakhi) 3:1
3 Ema nee sei baa iha rai ida nebee la iha ema.
I nia koalia ho lian makaas dehan nunee:
‘Hotu-hotu tenki prepara, hamoos dalan hodi simu Nai.
Hadia dalan halo kabeer hodi simu Nia.’ ”✡ Isaias (Yesaya) 40:3
4-6 João nee, ema sempre bolu, Sarani Nain. Nia hela iha rai fuik. Nia ropa halo hosi kuda kamelu nia fulun. I nia sintu halo hosi animal nia kulit. Nia hahaan mak gafanhotu ho bani been.✡ 2 Liurai sira (Reis, Raja-raja) 1:8
Nia hatete dehan, “Imi tenki foo sai imi nia sala hotu, i la bele halo tan, atu Maromak hamoos imi nia sala. Depois imi tenki sarani uluk, hanesan sinal ida katak imi diak malu fali ona ho Maromak.”
Ema hosi sidade Jerusalém, ho provinsia Judeia, sira hotu mai hasoru João iha nia fatin. Sira hakarak haree nia i rona rasik nia liafuan. Sira foo sai sira nia sala, depois João foo sarani sira iha mota Jordaun.
7 Nia hatete, “La kleur tan, iha ema ida sei mai, i Nia boot liu hau. Atu sai deit Nia atan mos, hau la serve.† Liafuan Gregu (Yunani) antigu dehan, ‘Atu hakruuk hodi kore Nia sapatu talin deit mos, hau la serve.’ Nunee João dehan katak, nia ema kiik ida. Atu bele sai deit Nai Jesus nia atan mos, nia la serve. 8 Hau sarani imi hodi bee deit, maibee Nia sei halo liu fali hau. Nia sei foo Maromak nia Espiritu Santu ba imi.”
João sarani Nai Jesus
(Mateus 3:13-17; Lucas 3:21-22)
9 Iha tempu nee, Jesus mai hosi aldeia Nazaré iha Galileia hodi hasoru malu ho João. Depois João sarani Nia iha mota Jordaun. 10 Sarani tiha hotu, bainhira Jesus sai hosi bee laran nee mai, derepenti Nia haree lalehan nakloke. I Maromak nia Espiritu tuun mai Jesus, hanesan manu pombu ida. 11 Depois Maromak nia lian tuun hosi lalehan, hatete nunee,
“O mak Hau nia Oan Doben;
O sempre halo Hau nia laran kontenti.”✡ Hahuu (Jénesis, Kejadian) 22:2; Salmus (Mazmur) 2:7; Isaias (Yesaya) 42:1; Mateus 3:17; 12:18; Marcos 9:7; Lucas 3:22
Diabu sira nia boot koko Jesus iha rai fuik
(Mateus 4:1-11; Lucas 4:1-13)
12 Nee liu tiha, Maromak nia Espiritu obriga Jesus baa iha rai fuik maran ida. 13 Nia hela iha nebaa, durante loron haat-nulu, kalan haat-nulu. Nia hela hamutuk ho animal fuik sira. Iha nebaa, diabu sira nia boot mai intenta Jesus para tuir nia hakarak, maibee Nia la tuir. Depois Maromak nia anju sira hosi lalehan mai serbi Nia.
Nai Jesus baa iha Galileia para hatudu Nai Maromak nia dalan
(Mateus 4:12-17; Lucas 4:14-15)
14 Bainhira ema kaer tiha João Sarani Nain hatama ba iha kadeia, Jesus baa iha provinsia Galileia hodi foo sai Maromak nia Liafuan Diak. 15 Iha nebaa Nia hatete dehan,
“Rona mai! Agora, Maromak nia tempu too ona.
Agora, ema hotu-hotu bele hatene katak Maromak mak ukun.
Tanba nee, imi tenki husik ona imi nia sala,
i tuir deit Maromak nia dalan.”✡ Mateus 3:2
Nai Jesus bolu peskador hodi tuir Nia
(Mateus 4:18-22; Lucas 5:1-11)
16 Iha loron ida, Jesus lao tuir tasi ibun Galileia. Nia haree ema peskador nain rua. Ida, naran Simão, ho nia alin, André. Sira nain rua soe hela dai hodi kaer ikan. 17 Jesus bolu sira dehan, “Rona mai! Mai tuir Hau! Imi uluk buka ikan, maibee agora Hau hanorin imi atu buka ema hodi tuir Maromak.” 18 Rona Jesus dehan nunee, sira husik tiha sira nia dai, i baa tuir kedas Jesus.
19 Liu tiha nee, Jesus lao seidauk dook, Nia hetan tan Zebedeu nia oan sira. Maun, naran Tiago; nia alin, naran João. Sira nain rua hadia hela redi iha bero laran. 20 Jesus bolu sira nain rua tan, dehan, “Mai tuir Hau!” Nunee sira husik kedan sira nia aman, ho ema nebee servisu ho sira. I sira nain rua baa tuir Jesus.
Nai Jesus duni sai espiritu aat hosi ema ida iha sidade Kafarnaum
(Lucas 4:31-37)
21 Depois Jesus ho sira nain haat nee, lao baa too iha sidade ida, naran Kafarnaum. Iha loron Sabadu, ema Judeu sira sempre baa harohan.‡ Ema Judeu sira nia loron harohan, ou loron deskansa, sira dehan ‘loron Sabadu’. I Jesus mos tama ba uma kreda laran, hodi hanorin sira. 22 Ema hotu admira, bainhira rona Nia koalia, tanba Nia hatene duni buat hotu nebee Nia hanorin. Nia hanorin oin seluk, la hanesan mestri Judeu sira.✡ Mateus 7:28-29
23 Iha fatin nee, iha ema ida, espiritu aat tama iha nia laran. Kuandu Jesus hanorin hela, ema nee tama ba iha uma kreda laran. I nia hakilar, dehan, 24 “Hoi, Jesus, ema Nazaré! Nusaa? O hakarak saida?! O mai estraga ami ka? Ami konhese O! O Ema La Iha Sala. O mak Maromak promete ona hori uluk atu haruka mai.”
25 Maibee Jesus koalia makaas ba espiritu aat nee dehan, “No-nook! Taka o nia ibun! Sai ona hosi ema nee!”
26 I espiritu aat nee soe ema nee ba rai. Nia sai hosi ema nee, i hakilar makaas. 27 Liu tiha nee, ema hotu iha uma kreda laran nee, hakfodak. I sira komesa husu ba malu, “Saida mak nee? Nee hanorin foun ka? Senhor nee, Nia liafuan makaas duni. Nia haruka espiritu aat sira sai, i sira mos rona.”
28 Entaun ema hotu konta ona ba-mai, hosi uma ba uma, too iha aldeia hotu iha provinsia Galileia tomak.
Nai Jesus kura Simão nia banin feto ho ema barak nia moras
(Mateus 8:14-17; Lucas 4:38-41)
29 Bainhira sira foin sai hosi uma kreda nee mai, Jesus baa iha Simão ho André nia uma. 30 Simão nia banin feto isin manas, toba hela. Kuandu Jesus tama ba uma laran, ema foo hatene kedas, dehan, “Simão nia banin feto isin manas.”
31 Entaun Jesus baa haree ferik nee. I Nia kaer nia liman, hodi foti halo hadeer. Nunee nia moras lakon kedas. Depois ferik nee sai ba liur hodi serbi sira.
32 Loron atu besik monu ona, ema lori tan ema moras, ho ema nebee mak espiritu aat tama iha sira nia laran. Sira lori ba Jesus, hodi husu ajuda. 33 Ema hotu iha sidade laran mai hamutuk iha uma oin. 34 Sira iha moras oi-oin, i Jesus kura tiha hotu. I Nia duni sai mos espiritu aat hosi ema barak. Maibee Jesus la foo lisensa ba espiritu aat sira koalia, tanba sira konhese see mak Nia.
Nai Jesus lao lemo sidade iha rai Galileia, hodi foo sai Nai Maromak nia Liafuan Diak
(Lucas 4:42-44)
35 Dadeer-saan nakukun, Jesus hadeer ona. Nia sai tiha hosi uma, baa iha fatin ida nebee ema la iha. Iha nebaa, Nia harohan ba Maromak. 36 Kuandu Simão sira hadeer, sira la haree tan Jesus ona, i sira baa buka Nia. 37 Bainhira sira hetan ona Nia, sira dehan, “Senhor, mai ita fila ona. Tanba ema barak mak buka Ita.”
38 Maibee Jesus hataan, “Diak liu ita baa iha aldeia-aldeia nebee besik. Para Hau bele foo sai mos Liafuan Diak ba sira. Tanba Hau nia servisu mak nee duni.”
39 Liu tiha nee, Nia lao lemo iha provinsia Galileia tomak, hodi hatoo Maromak nia liafuan, hosi uma kreda ba uma kreda. I Nia mos duni sai espiritu aat hosi ema sira nia laran.✡ Mateus 4:23; 9:35
Nai Jesus kura ema moras lepra ida
(Mateus 8:1-4; Lucas 5:12-16)
40 Iha tempu nee, iha ema moras lepra ida, mai hasoru Jesus. Nia hakneak iha Jesus nia oin, hodi husu tulun ba Jesus, nunee, “Senhor, ajuda hau lai! Se Senhor hakarak, bele kura lai hau nia moras nee. Atu ema la hakribi tan hau.”
41 Entaun Jesus hadomi ema nee, i Nia lolo liman ba kona ema nee, hodi dehan, “Hau hakarak. Agora, o diak ona!” 42 Derepenti deit, ema nee nia moras lakon tiha. I nia diak kedan. 43 Depois Jesus foo hanoin ba nia, dehan, 44 “Hanoin di-diak! O diak ona. Maibee o keta konta ba ema seluk. O tenki tuir Moisés nia lei hori uluk nian. Nunee o baa uluk nai lulik Judeu sira, para nia bele haree lai o nia moras nee, lakon tebes ka lae. Depois o tenki foo oferta hanesan obrigadu ba Maromak, para ema hotu hatene katak o diak tebes ona.”✡ Levítiku (Imamat) 14:1-32
45 Maibee ema nee sai, i nia baa konta iha fatin ba fatin. Depois ema barak baa buka Jesus, too Nia la hatudu oin tan iha sidade. Nunee Nia baa hela tiha dook hosi sidade, iha fatin nebee hakmatek. Maibee ema hosi fatin hotu-hotu, nadodon mai nafatin atu hasoru Nia.

- Marcos
- ←
- 1
- →

*1:1 Dokumentu antigu ho lian Gregu (Yunani) barak loos. Balu hakerek, balu la hakerek liafuan “Maromak nia Oan” nee.

✡1:2 Malakias (Maleakhi) 3:1

✡1:3 Isaias (Yesaya) 40:3

✡1:4-6 2 Liurai sira (Reis, Raja-raja) 1:8

†1:7 Liafuan Gregu (Yunani) antigu dehan, ‘Atu hakruuk hodi kore Nia sapatu talin deit mos, hau la serve.’ Nunee João dehan katak, nia ema kiik ida. Atu bele sai deit Nai Jesus nia atan mos, nia la serve.

✡1:11 Hahuu (Jénesis, Kejadian) 22:2; Salmus (Mazmur) 2:7; Isaias (Yesaya) 42:1; Mateus 3:17; 12:18; Marcos 9:7; Lucas 3:22

✡1:15 Mateus 3:2

‡1:21 Ema Judeu sira nia loron harohan, ou loron deskansa, sira dehan ‘loron Sabadu’.

✡1:22 Mateus 7:28-29

✡1:39 Mateus 4:23; 9:35

✡1:44 Levítiku (Imamat) 14:1-32

© 2016 UBB