- Ebreu
- ←
- 5
- →

5
1 Bainhira Maromak hili ema ida atu sai nai lulik boot, Nia sempre fihir ema ida hosi povu nia leet hodi foti nia sai povu nia reprezentante iha Maromak nia oin. Nai lulik boot hasae povu nia oferta ba Maromak i oho animal nebee mak povu lori hanesan sakrifisiu para hamoos sira nia sala. 2 Se ema ruma la hatene dalan nebee loos, i lao sees hosi dalan nee, nai lulik boot iha pasiensia ho ema nee, tanba nia rasik mos ema nebee fraku. 3 Nia rasik mos monu ba sala, nunee nia tenki oho animal hodi halo sakrifisiu, laos deit ba ema seluk nia sala, maibee mos ba nia sala rasik.✡ Levítiku (Imamat) 9:7
4 La iha ema ida bele foti nia aan rasik sai nai lulik boot, maibee Nai Maromak mak foti nia, hanesan uluk Nia foti Arão.✡ Ézodu (Keluaran) 28:1 5 Jesus Kristu mos nunee. Nia laos foti Nia Aan rasik sai nai lulik boot, maibee Nai Maromak mak foti Nia para kaer kargu boot nee. Maromak dehan,
“O Hau nia Oan.
Ohin loron Hau deklara sai katak Hau nee O nia Aman.”✡ Salmus (Mazmur) 2:7
6 Iha fatin seluk Maromak mos dehan,
“O sai nai lulik too tinan ba tinan,
O hanesan nai lulik Melkizedek uluk.”✡ Salmus (Mazmur) 110:4
7 Bainhira Jesus sei moris iha mundu nee, Nia harohan ho tanis hakilar ba Nai Maromak, tanba Nai Maromak mak bele salva Nia hosi mate. I Nai Maromak rona Nia orasaun, tanba Jesus haraik aan hodi hakruuk ba Maromak.✡ Mateus 26:36-46; Marcos 14:32-42; Lucas 22:39-46 8 Jesus nee Nai Maromak nia Oan rasik. Maski nunee Nia aprende rona Nai Maromak liu hosi Nia terus. 9 Nee mak Nia serve atu sai salvador hodi salva ema nebee mak halo tuir Nia hakarak para sira bele hetan moris rohan-laek. 10 I Nai Maromak foti Nia para sai nai lulik boot hanesan Melkizedek uluk.
Keta fila kotuk ba Jesus Kristu
11 Sei iha buat barak mak hau hakarak koalia kona ba Kristu ho Melkizedek, maibee hau atu esplika ba imi susar, tanba imi ulun fatuk toos. 12 Tuir lo-loos, imi sai ona mestri hodi hanorin ema seluk. Maibee buat baziku hosi Maromak nia liafuan mos, imi seidauk hatene, imi presiza nafatin ema seluk atu hanorin imi. Imi hanesan fali bebee nebee sei susu deit, i seidauk bele haan. 13 Ema nebee sei susu deit, nia hanesan labarik kiik-oan, nia seidauk hatene saida mak diak, saida mak aat.✡ 1 Korintu 3:2 14 Maibee hahaan toos ita bele foo deit ba ema nebee boot, nee dehan katak ema nebee hatoman aan tetu buat hotu-hotu too hatene lo-loos ona saida mak diak, saida mak aat.

- Ebreu
- ←
- 5
- →

✡5:3 Levítiku (Imamat) 9:7

✡5:4 Ézodu (Keluaran) 28:1

✡5:5 Salmus (Mazmur) 2:7

✡5:6 Salmus (Mazmur) 110:4

✡5:7 Mateus 26:36-46; Marcos 14:32-42; Lucas 22:39-46

✡5:13 1 Korintu 3:2

© 2016 UBB