- Lucas
- ←
- 5
- →

5
Nai Jesus hili Nia eskolante primeiru
(Mateus 4:18-22; Marcos 1:16-20)
1 Iha loron ida, Jesus hamriik iha tasi ibun Galileia nian hodi hanorin Nai Maromak nia liafuan.* Biblia lian Gregu dehan ‘tasi ibun Genesaret nian’. Tasi Genesaret nia naran seluk mak tasi Galileia. I ema barak mai hobur Nia hodi rona. 2 Iha nebaa iha mos peskador balu fasi hela redi iha tasi ibun. Jesus haree roo mamuk rua para hela iha tasi ninin. 3 Roo ida Simão nian. Jesus baa sae roo nee hodi husu Simão dudu ba laran uitoan. I Jesus hanorin ema barak nee hosi roo laran.✡ Mateus 13:1-2; Marcos 3:9-10; 4:1
4 Hanorin tiha hotu, Jesus dehan ba Simão, “Hean roo ba iha tasi klean hodi hatuun redi, para bele hetan ikan.”
5 Simão hataan, “Mestri, ami servisu makaas kalan tomak ona, la hetan buat ida. Maibee tanba Ita Boot haruka mak ami mos halo tuir.”✡ João 21:3 6 Nunee sira baa hatuun redi. Bainhira sira dada sae fali, sira hetan ikan barak teb-tebes too redi atu naklees.✡ João 21:6 7 Entaun sira halo sinal ba sira nia kolega iha roo seluk para mai ajuda. Sira mai, hotu-hotu hamutuk raut ikan tau ba roo rua nee nakonu, too roo besik atu mout. 8-10 Bainhira sira haree saida mak akontese, Simão Pedro ho nia kolega sira iha roo laran nee admira teb-tebes. Nia maluk peskador Tiago ho João, Zebedeu nia oan, mos admira. Entaun Simão baa hakneak kedas iha Jesus nia ain hodi dehan, “Nai, Ita Boot keta besik hau, tanba hau halo ona sala barak.”† Simão nee, ema mos bolu Pedro ka Simão Pedro.
Maibee Jesus hataan, “Lalikan tauk. Imi baibain buka ikan. Maibee komesa agora imi sei buka fali ema para tuir Hau.”
11 Depois sira dada sira nia roo ba iha rai maran, i husik tiha buat hotu-hotu hodi tuir Jesus.
Nai Jesus kura moras lepra
(Mateus 8:1-4; Marcos 1:40-45)
12 Iha aldeia ida, Jesus hasoru mane ida, nia isin nakonu ho moras lepra. Bainhira ema nee haree Jesus, nia baa hakneak hakruuk too rai iha Jesus nia oin hodi husu tulun dehan, “Nai, Ita Boot iha kbiit hodi kura hau, naran katak Ita Boot hakarak.”
13 Jesus lolo liman ba tau iha nia isin hodi dehan, “Hau hakarak. O diak ona ba!” I ema nee diak kedas. 14 Depois Jesus haruka nia, “La bele konta buat nee ba ema seluk. Maibee baa konsulta iha nai lulik, atu nia haree katak o nia isin moos ona. Depois foo oferta tuir lei nebee Nai Maromak foo ba Moisés, para ema hotu bele hatene katak o diak ona.”✡ Levítiku (Imamat) 14:1-32
15 Maski Jesus bandu, maibee ema barak liu tan konta kona ba Nia, too iha fatin-fatin. Nunee ema barak nadodon mai para rona Nia hanorin i para bele hetan kura. 16 Maibee dala barak Jesus sees aan ba iha rai fuik hodi halo orasaun.
Nai Jesus kura ema ain aat ida
(Mateus 9:1-8; Marcos 2:1-12)
17 Iha loron ida, Jesus hanorin hela iha uma ida. Iha ema hosi grupu relijiaun Farizeu ho mestri relijiaun balu tuur besik hodi rona. Sira balu hosi aldeia-aldeia iha provinsia Galileia, balu hosi provinsia Judeia, i balu hosi sidade Jerusalém. Tempu nee, Nai Maromak foo kbiit ba Jesus para kura ema moras. 18 Iha momentu nee, iha mos mane ain aat ida lao la diak, nia maluk sira hulan nia mai iha nia toba fatin. Sira hakaas aan atu lori ema nee tama ba uma laran atu hatoba iha Jesus nia oin. 19 Maibee iha uma laran ema nakonu, too sira obriga atu tama mos, tama la diak. Entaun sira lori nia sae ba iha uma leten, i sira sobu uma kakuluk halo kuak hodi hatuun nia ho nia toba fatin iha ema barak nia klaran, iha loos Jesus nia oin. 20 Jesus haree sira nia fiar, i hatete ba ema ain aat nee dehan, “Belun, o nia sala hamoos tiha ona.”
21 Rona Jesus koalia nunee, ema Farizeu ho mestri relijiaun sira komesa koalia ba malu dehan, “Nia hanoin Nia Maromak ka? So Nai Maromak deit mak bele hamoos ema nia sala! Nia liafuan nee hatete aat Nai Maromak.”
22 Maibee Jesus hatene sira nia hanoin, i Nia dehan, “Nusaa mak imi hanoin nunee? 23 Se Hau dehan ba ema nee katak, nia sala hamoos tiha ona, imi seidauk hatene, sai duni nunee ka lae. Maibee se Hau haruka nia hamriik ona hodi lao, imi bele haree ho matan. 24 Agora Hau sei hatudu mo-moos ba imi katak, iha mundu nee, Hau, Mane Maksoin, iha kbiit hodi hamoos ema nia sala.”
Nunee Jesus hatete ba ema ain aat nee dehan, “Hamriik ona! Foti o nia toba fatin hodi fila ba uma.”
25 Ema nee hamriik kedas iha ema hotu-hotu nia oin, foti nia toba fatin, i fila ba uma. Nia lao dadauk, hahii dadauk Nai Maromak iha dalan. 26 Ema hotu-hotu hakfodak i admira teb-tebes. Sira foti aas Nai Maromak nia naran hodi dehan, “Buat nebee ohin ita haree nee, milagre boot ida!”
Nai Jesus bolu Levi para tuir Nia
(Mateus 9:9-13; Marcos 2:13-17)
27 Hotu tiha Jesus sai hosi uma nee, Nia hetan kobrador impostu ida naran Levi tuur hela iha nia servisu fatin.‡ Levi nia naran seluk Mateus. Jesus dehan ba nia, “Mai tuir Hau!” 28 Levi hamriik kedas i husik tiha buat hotu-hotu hodi tuir Jesus.
29 La kleur, Levi halo festa boot ida hodi konvida Jesus baa iha nia uma. Nia mos konvida nia kolega kobrador impostu sira ho bainaka sira seluk. 30 Maibee iha mestri relijiaun ho ema boot balu tan hosi grupu Farizeu baa iha Jesus nia eskolante sira hodi kritika dehan, “Nusaa mak imi haan-hemu hamutuk ho kobrador impostu ho ema aat sira nee?”✡ Lucas 15:1-2
31 Jesus hatete ba sira, “So ema moras mak presiza doutor, ema isin diak lae. 32 Hau mai atu bolu ema sala nain sira atu sira husik sira nia sala, laos atu bolu ema nebee konsidera nia aan moris loos ona.”
Nai Jesus esplika, tansaa mak Nia eskolante sira la jejun
(Mateus 9:14-17; Marcos 2:18-22)
33 Depois ema Farizeu sira nee hatete ba Jesus dehan, “João Sarani Nain nia eskolante sira jejun i halo orasaun beibeik. Ema Farizeu sira nia eskolante sira mos hanesan. Maibee nusaa mak senhor nia eskolante sira haan-hemu hela deit?”
34 Jesus hataan ho komparasaun dehan, “Hau hanesan noivu ida iha nia festa kazamentu. Bainhira noivu sei hamutuk ho nia bainaka sira, sira la bele jejun, sira hotu sei haan rame-rame. 35 Maibee too iha loron ida, ema sei lori lakon tiha noivu nee. Iha loron nee mak nia bainaka sira sei jejun.”
36 Jesus halo tan komparasaun nunee: “La iha ema ida lees nia ropa foun hodi taka fali ba ropa bosan nebee kuak. Se nunee, nia estraga nia ropa ida foun nee. I hena foun ho hena bosan nee mos la haan malu. 37 Nunee mos ema halo tintu, la tau iha tua fatin nebee halo hosi kulit nebee tuan ona. Tanba tintu foun sempre nafurin sae, i sei halo kulit tuan nee nakfera tanba toos tiha ona. Nunee tua mos bele fakar sai.§ Nunee Jesus hanorin dehan, la bele kahur Nia hanorin foun ho ema Farizeu sira nia hanorin nebee tuan. 38 Tua foun, tenki tau iha tua fatin foun. 39 Maibee kuandu ema hemu ona tintu nebee rai kleur, nia lakohi ona hemu tua nebee foun, tanba tuir nia hanoin, tua nebee rai kleur ona mak furak liu.”

- Lucas
- ←
- 5
- →

*5:1 Biblia lian Gregu dehan ‘tasi ibun Genesaret nian’. Tasi Genesaret nia naran seluk mak tasi Galileia.

✡5:3 Mateus 13:1-2; Marcos 3:9-10; 4:1

✡5:5 João 21:3

✡5:6 João 21:6

†5:8-10 Simão nee, ema mos bolu Pedro ka Simão Pedro.

✡5:14 Levítiku (Imamat) 14:1-32

‡5:27 Levi nia naran seluk Mateus.

✡5:30 Lucas 15:1-2

§5:37 Nunee Jesus hanorin dehan, la bele kahur Nia hanorin foun ho ema Farizeu sira nia hanorin nebee tuan.

© 2016 UBB