- Marcos
- ←
- 13
- →

13
Nai Jesus foo hatene antes kedan katak, Nai Maromak nia uma kreda boot sei rahun
(Mateus 24:1-2; Lucas 21:5-6)
1 Liu tiha nee, Jesus ho Nia eskolante sira sai hosi uma kreda boot. Sira foin sai nunee, Nia eskolante ida hatudu ba uma kreda nee, hodi dehan, “Senhor, haree took ba! Uma kreda nee kapaas loos. I fatuk boot ema hada nee, kapaas tebe-tebes.”
2 Maibee Jesus hataan, “Uma kreda nee kapaas duni. Maibee la kleur tan, ema sei baku rahun tiha hotu.”
Sinal kona ba fin du mundu
(Mateus 24:3-14; Lucas 21:7-19)
3 Liu tiha nee, Jesus baa iha foho Oliveira. Nia tuur hodi hateke hela ba Nai Maromak nia uma kreda boot. Depois Nia eskolante nain haat baa koalia ho Nia. Ema nain haat nee, Pedro, Tiago, João ho André. 4 Sira husu, “Senhor, halo favor, foo hatene fali kona ba Ita nia liafuan ohin nee. Bainhira mak tempu nee too? Ho sinal-sinal saida mak sei mosu?”
5 Jesus hataan, “Imi tenki kuidadu di-diak, para ema la bele bosok imi. 6 Tanba ema barak sei mai dehan, ‘Hau nee Kristu, ida nebee Nai Maromak promete hori uluk ona.’ Nunee sira sei bosok ema barak. 7 Se imi haree ema funu, ou imi rona lia kontadu dehan ema funu iha fatin-fatin, imi keta tauk. Tanba buat sira nee tenki mosu uluk, molok mundu nee remata. 8 Suku sei funu hasoru suku. Nasaun sei funu hasoru nasaun. Rai sei nakdoko iha fatin-fatin. I rai sei hamlaha boot. Buat sira nee hotu sinal, hanesan feto ida foin komesa kanotak moras, atu besik tuur-ahi.
9 Nee duni, imi tenki atensaun di-diak! Tanba ema sei mai kaer imi, hodi baa iha tribunal relijiaun nian. Ema sei baku imi iha uma kreda laran, i sei kesi imi lori ba iha ukun nain sira, tanba imi tuir Hau. Maibee imi tenki foo sai Hau nia Liafuan Diak ba sira. 10 Tanba ema hosi suku hotu-hotu iha mundu tomak tenki rona uluk Hau nia Liafuan Diak, foin mundu nee remata. 11 Hanoin di-diak! Kuandu ema kesi i lori imi ba tribunal, imi lalika hakfodak. La bele tauk kona ba saida mak imi atu koalia. Imi tenki koalia deit tuir saida mak Espiritu Santu foo hatene ba imi.✡ Mateus 10:17-20; Lucas 12:11-12
12 Iha uma laran ida, se iha ema balu fiar ba Hau, nia maun-alin rasik mak sei buka dalan hodi oho nia. I se oan mak fiar, nia aman rasik mak sei oho. Nunee mos, se inan-aman mak fiar ba Hau, nia oan mak sei oho. 13 Nunee ema sei odi makaas imi, tanba imi fiar ba Hau. Maibee see mak fiar nafatin ba Hau too mate, Nai Maromak sei salva nia.”✡ Mateus 10:22
Atensaun di-diak, tanba mundu nee besik remata ona
(Mateus 24:15-28; Lucas 21:20-24)
14 Jesus koalia tan, “Iha Ema Aat Liu sei mai. Nia sei tama baa hamriik iha Nai Maromak nia uma kreda boot laran, iha fatin ida nebee lulik liu. Tuir loos, nia la iha direitu atu tama iha fatin nee. Nee duni, tanba nia tama ona, ema hotu sei hakribi fatin nee, i Nai Maromak mos fila kotuk tiha. Se imi haree nunee, kuidadu di-diak! (See mak lee ida nee, nia mos tenki komprende i kuidadu.) Sinal nee hatudu katak, loron terus besik ona. Se haree ona nunee, ema iha provinsia Judeia tenki halai ona ba foho.✡ Daniel 9:27; 11:31; 12:11 15 Sira tenki halai lailais, para la bele hetan susar. Ema nebee sai ona hosi uma, la bele fila fali baa foti sasaan. 16 Nunee mos ema nebee mak iha toos, la bele fila fali baa foti tan nia hena. Nia tenki halai ba oin nafatin.✡ Lucas 17:31 17 Tempu nee susar liu ba feto sira nebee mak sei isin-rua, ho sira nebee mak sei foo susu ba sira nia oan. Tanba sira halai la bele. 18 Nee duni, diak liu imi harohan hodi husu tempu aat nee, la bele monu iha tempu udan. 19 Tanba tempu terus nee, susar atu mate. Komesa Nai Maromak halo mundu nee too agora, ema seidauk hetan terus boot ida nunee. Nee liu tiha, ema sei la haree tan terus boot ida hanesan nee.✡ Daniel 12:1; Apokalipse (Wahyu) 7:14 20 Se Nai Maromak mak la halo badak tempu terus nee, la iha tan ema ida atu moris. Maibee tanba Nia hadomi Nia ema sira nebee Nia hili ona, nunee Nia habadak tempu terus nee.
21 Iha tempu nee, imi sei rona ema dehan, ‘Haree took! Kristu iha nee!’ I ema seluk dehan, ‘Kristu iha nebaa!’ Maibee imi keta rona. 22 Tanba ema sei mai foti aan, dehan, ‘Hau nee mak Kristu!’ Iha seluk tan dehan, ‘Hau nee Nai Maromak nia profeta nebee tatoli Nia liafuan. Imi rona mai!’ Sira sei halo milagre oi-oin ho diabu nia forsa hodi bosok ema. Sira mos hakaas aan atu halo Nai Maromak nia ema sira monu. 23 Nee duni, imi tenki kuidadu di-diak! Tanba tempu terus nee seidauk too mai, maibee Hau foo hatene kedan ba imi ona.”
Mane Maksoin sei mai fali hosi lalehan
(Mateus 24:29-31; Lucas 21:25-28)
24 Depois Jesus foo hatene tan ba Nia eskolante sira nunee, “Kuandu tempu terus nee hotu tiha ona,
‘Loro matan sei nakukun,
fulan mos la naroman tan.✡ Isaias (Yesaya) 13:10; Ezekiel (Yehezkiel) 32:7; Joel (Yoel) 2:10, 31; 3:15; Apokalipse (Wahyu) 6:12
25 Fitun sira monu hosi lalehan,
i forsa hotu-hotu iha lalehan sei nakdoko arbiru.’✡ Isaias (Yesaya) 34:4; Joel (Yoel) 2:10; Apokalipse (Wahyu) 6:13
26 Nee liu tiha, foin ema haree Hau, Mane Maksoin, tuun mai ho kalohan. Nunee ema sei haree Hau nia naroman nabilan, ho Hau nia forsa boot.✡ Daniel 7:13; Apokalipse (Wahyu) 1:7 27 I Hau sei haruka Nai Maromak nia anju sira hosi lalehan baa halibur ema hotu-hotu nebee Hau hili tiha ona, hosi mundu tomak. Hosi rai ulun too rai ikun, hosi loro-sae too loro-monu, hosi tasi feto too tasi mane.”
Tempu terus boot nee, hatudu katak Jesus atu mai fali ona
(Mateus 24:32-35; Lucas 21:29-33)
28 Hau halo komparasaun hosi ai huun ida. Kuandu ai tahan kinur ona, nee hatudu katak besik ona bailoro. 29 Nunee mos, kuandu tempu terus nebee Hau hatete ba imi, too ona, nee hatudu katak Hau besik fila ona. 30 Agora, rona di-diak! Hosi ema hotu nebee moris agora, iha balu sei moris too tempu terus nee too mai. 31 Lalehan ho mundu nee sei remata, maibee Hau nia Liafuan sei la lakon.
Nai Jesus nia loron fila mai sei segredu
(Mateus 24:36-44)
32 Agora, Hau foo hatene kona ba tempu nebee Hau fila mai: la iha ema ida mak hatene loron ho oras nee. Nai Maromak nia anju sira iha lalehan mos la hatene. Hau rasik mos la hatene. So Hau nia Aman deit mak hatene.✡ Mateus 24:36 33 Nee duni, imi tenki neon moris matan moris! Tanba imi la hatene loron nebee mak Hau sei fila mai.
34 La kleur tan, Hau husik hela imi ona, maibee Hau sei fila fali mai. Hanesan ema ida baa rai dook. I nia haruka nia ema uma laran tau matan ba nia uma nee. I nia fahe servisu ba ema ida-idak. I nia foo orden ba ema seguransa atu hein uma nee di-diak too nia fila.✡ Lucas 12:36-38 35 Nunee mos, imi tenki hein loron-kalan, tanba imi la hatene bainhira mak uma nain fila. Fila lokraik ka, kalan boot ka, dadeer-saan nakukun ka, meiu-dia ka, imi la hatene. 36 Keta halo be nia fila derepenti, imi toba nakoron hela.
37 Nunee, saida mak Hau hatete ba imi nee, Hau hatete mos ba ema hotu-hotu, ‘Imi tenki neon moris matan moris, hodi hein Hau mai.’ ”
[Too iha nee, Nai Jesus mos para ona koalia ho Nia eskolante sira iha foho Oliveira.]

- Marcos
- ←
- 13
- →

✡13:11 Mateus 10:17-20; Lucas 12:11-12

✡13:13 Mateus 10:22

✡13:14 Daniel 9:27; 11:31; 12:11

✡13:16 Lucas 17:31

✡13:19 Daniel 12:1; Apokalipse (Wahyu) 7:14

✡13:24 Isaias (Yesaya) 13:10; Ezekiel (Yehezkiel) 32:7; Joel (Yoel) 2:10, 31; 3:15; Apokalipse (Wahyu) 6:12

✡13:25 Isaias (Yesaya) 34:4; Joel (Yoel) 2:10; Apokalipse (Wahyu) 6:13

✡13:26 Daniel 7:13; Apokalipse (Wahyu) 1:7

✡13:32 Mateus 24:36

✡13:34 Lucas 12:36-38

© 2016 UBB