- Hahuu (Jénesis)
- ←
- 17
- →

17
Maromak halo akordu ho Abrão
1 Bainhira Abrão tinan 99, NAI Maromak mai hatudu Aan ba nia. Nia hatete, “Hau nee Nai Maromak Boot Liu. O tenki tuir nafatin Hau nia hakarak, i moris lo-loos. 2 Hau atu halo akordu ho o, i halo o nia jerasaun sai barak teb-tebes.”
3 Abrão mos hakneak ho hakruuk too rai. Nai Maromak koalia tan dehan, 4-5 “Hau halo akordu ho o, nunee: o sei sai nasaun barak nia bei-ala. Tanba nee, o nia naran laos Abrão tan ona (nee dehan katak ‘aman nebee konhesidu’), maibee Abraão (nee dehan katak ‘nasaun barak nia bei-ala’). 6 Hau sei halo o nia jerasaun barak teb-tebes. Hau sei harii nasaun barak liu hosi o, ho sei foti liurai barak hosi o nia jerasaun.
7 Hau kaer nafatin Hau nia akordu ho o, ho mos o nia jerasaun sira. Akordu nee rohan la iha, tan Hau nee o nia Nai Maromak ho tan o nia jerasaun sira nia Nai Maromak. 8 Rai Kanaán nee hotu, Hau sei foo ba o ho o nia jerasaun sira. Agora o hela iha nee hanesan ema lao rai. Maibee aban-bainrua rai Kanaán nee tomak sei sai o nia jerasaun sira nian, too tinan ba tinan. I Hau rasik mak sira nia Maromak. 9-10 Maibee o ho o nia jerasaun sira mos tenki tuir nafatin akordu nee. Mane hotu-hotu tenki sunat. 11-13 Komesa agora, mane hotu-hotu nebee iha ona loron walu, tenki sunat. O nia familia, ho o nia ema sira hotu, ho o nia atan sira nebee o hola ona hosi nasaun seluk, sira hotu tenki sunat. Sunat nee hanesan sinal akordu entre Hau ho imi. 14 Mane nebee mak la sunat, la tama iha Hau nia akordu, i la pertense Hau nia povu.”
15 I Nai Maromak dehan tan, “Komesa agora ba oin, o la bele bolu tan o nia kaben, Sarai, maibee bolu fali Sara.* Naran Sara nee dehan katak ‘nasaun barak nia bei-ala’. 16 Hau sei foo bensaun barak ba Sara, para bele hetan oan mane ida foo ba o. Tebes! Sara sei sai nasaun barak nia bei-ala. I Hau sei foti liurai barak hosi nia jerasaun.”
17 Entaun, Abraão hakneak i hakruuk too rai. Maibee iha nia laran nia hamnasa. Nia hanoin dehan, “Mane katuas tinan atus ida hanesan hau nee, sei hetan tan oan? I Sara mos ferik liu ona ho tinan 90, oinsaa sei bele hetan oan?” 18 Nia mos dehan ba Maromak, “Maromak, biar Ismael deit mak hetan hau nia rikusoin mos, la buat ida.”
19 Maibee Nai Maromak hataan, “Lae! O nia kaben Sara mak sei hetan oan mane ida. O tau nia naran Isac. Hau nia akordu sei tuun ba nia, ho nia jerasaun too tinan ba tinan. 20 Hau mos rona ona saida mak o husu atu foo ba Ismael. Tanba nee, Hau mos foo bensaun ba Ismael, i Hau sei aumenta nia jerasaun halo barak. Sei iha liurai suku l2 hosi nia jerasaun. I nia jerasaun sei sai nasaun boot ida. 21 Bele nunee, maibee Hau nia akordu nee ho deit Isac. Iha tinan oin mai, maizoumenus tempu hanesan nee, Sara sei tuur ahi.” 22 Koalia hotu nunee, Nai Maromak mos baa, husik hela Abraão.
23-27 Iha loron nee kedas, Abraão halo tuir Nai Maromak nia orden. Nia mos sunat. Depois nia sunat Ismael, ho mane hotu-hotu iha nia familia, ho mos nia atan mane sira hotu. Iha loron sira sunat nee, Abraão tinan 99 ona, i Ismael tinan 13.

- Hahuu (Jénesis)
- ←
- 17
- →

*17:15 Naran Sara nee dehan katak ‘nasaun barak nia bei-ala’.

© 2016 UBB