- Apokalipse
- ←
- 8
- →

8
Bibi Oan loke karimbu fatin numeru hitu
1 Hotu tiha Bibi Oan loke karimbu fatin numeru hitu. Iha lalehan tomak nonook hotu maizoumenus oras sorin balu. 2 Depois hau haree anju hitu nebee mak baibain hamriik iha Nai Maromak nia oin, sira ida-idak simu korneta.
3 Depois iha anju seluk mai lori manko osan mean ida hamriik iha altar oin. Nia simu ai been morin barak iha nia manko atu hasae ba Maromak hamutuk ho Maromak nia povu nia orasaun. Nia sunu ai been morin nee iha altar osan mean iha kadeira ukun nia oin.✡ Amos 9:1; Ézodu (Keluaran) 30:1; 3 4 I ai been morin nia suar ho povu sira nia orasaun sae hamutuk hosi anju nia liman too iha Nai Maromak nia oin.
5 Depois anju nee mos foti ahi klaak iha altar leten hodi enxe nakonu ba iha manko osan mean laran, i nia riba tuun ba mundu. Derepenti rai tarutu makaas iha fat-fatin, rai lakan taa ba-mai, rai mos nakdoko.✡ Levítiku (Imamat) 16:12; Ezekiel (Yehezkiel) 10:2; Ézodu (Keluaran) 19:16; Apokalipse (Wahyu) 11:19; 16:18
6 Hotu tiha anju hitu nebee mak kaer hela korneta prepara aan atu huu sira nia korneta.
Anju haat huu sira nia korneta
7 Anju primeiru huu nia korneta. Derepenti iha udan jelu fatuk ho ahi ho raan kahur malu fakar tuun mai iha mundu. Parte ida hosi parte tolu hosi mundu nee, ahi haan mutuk tiha. Nunee mos duut matak ho ai huun sira, ahi haan mutuk parte ida hosi parte tolu.✡ Ézodu (Keluaran) 9:23-25; Ezekiel (Yehezkiel) 38:22
8 Anju numeru rua huu nia korneta. Derepenti iha buat boot ida hanesan fali foho boot nebee lakan makaas, riba tuun ba tasi laran. Tasi parte ida hosi parte tolu sai tiha raan. 9 Nunee ikan ho animal nebee moris iha tasi laran, parte ida hosi parte tolu mate. I roo nebee lao iha tasi laran mos, parte ida hosi parte tolu rahun.
10-11 Anju numeru tolu huu nia korneta. Derepenti fitun boot ida lakan hanesan ahi lakan, monu tuun hosi lalehan. Fitun nee nia naran ‘Moruk’. Nia monu tama ba mota ho bee matan, halo parte ida hosi parte tolu sai moruk. Too ikus ema barak mate tanba sira hemu bee moruk nee.✡ Isaias (Yesaya) 14:12; Jeremias (Yeremia) 9:15
12 Depois anju numeru haat huu nia korneta. Derepenti hanesan buat ruma xoke loro matan, fulan ho mos fitun, halo parte ida hosi parte tolu sai nakukun tiha. Nunee, se oras loron ida nian ita fahe ba tolu, entaun oras rua naroman, oras ida nakukun. Kalan mos hanesan.✡ Isaias (Yesaya) 13:10; Ezekiel (Yehezkiel) 32:7; Joel (Yoel) 2:10, 31; 3:15
13 Depois hau haree manu makikit ida semo aas, i hau rona manu nee foo sai ho lian makaas dehan. “Aii, susar! Susar! Ema hotu-hotu iha mundu sei hetan susar boot liu tanba sei iha tan anju tolu mak sei huu sira nia korneta.”

- Apokalipse
- ←
- 8
- →

✡8:3 Amos 9:1; Ézodu (Keluaran) 30:1; 3

✡8:5 Levítiku (Imamat) 16:12; Ezekiel (Yehezkiel) 10:2; Ézodu (Keluaran) 19:16; Apokalipse (Wahyu) 11:19; 16:18

✡8:7 Ézodu (Keluaran) 9:23-25; Ezekiel (Yehezkiel) 38:22

✡8:10-11 Isaias (Yesaya) 14:12; Jeremias (Yeremia) 9:15

✡8:12 Isaias (Yesaya) 13:10; Ezekiel (Yehezkiel) 32:7; Joel (Yoel) 2:10, 31; 3:15

© 2016 UBB