- 1 Tesalónika
- ←
- 4
- →

4
Moris nebee halo haksolok Nai Maromak
1 Maun-alin sira, ami husu ba imi atu moris halo haksolok Nai Maromak, tuir ami hanorin ona ba imi. Loos, imi moris tuir ona nunee, maibee tanba ita Nai Jesus nia ema, ami husu atu imi hakaas aan liu tan. 2 Imi hatene ona saida mak ami hanorin ba imi hodi Nai Jesus nia naran. 3 Nai Maromak nia hakarak nunee: Moris ho laran moos. La bele halo sala seksual ho see-see deit. 4 Ida-idak tenki domina nia aan rasik* Lian Gregu dehan “tenki domina nia aan rasik”. Tuir matenek nain Biblia nian balu, Paulo iha nee soe lia hodi hatudu ba ema nia feen, laos sira nia aan. Se nunee, ita bele tradus “tenki moris loos ho nia feen rasik”. i la bele halo sala, para ema bele respeita imi. 5 Ida-idak tenki konsidera nia feen; la bele ulun bulak hanesan ema nebee la konhese Nai Maromak. 6 La bele book maluk sarani nia kaben. Nai Maromak sei foo kastigu ba ema nebee halo sala sira nee. Buat sira nee ami foo atensaun fila-fila ba imi hori uluk kedas. 7 Tan Nai Maromak bolu ona ita, laos atu moris tuir hahalok foer sira nee, maibee atu moris ho laran moos. 8 Nee duni, see mak lakohi tuir hanorin nee, nia laos deit fila kotuk mai ami, maibee nia fila kotuk ba Nai Maromak, nebee foo Nia Espiritu Santu mai ita.
9 Ami la presiza hakerek tan ba imi kona ba oinsaa hadomi maluk sarani sira, tan Nai Maromak rasik hanorin ona imi atu hadomi malu. 10 Imi hadomi ona maluk sarani sira hotu iha provinsia Masedónia. Nee diak. Maibee agora, maun-alin sira, ami husu atu imi hadomi liu tan. 11 Hakaas aan atu imi moris hakmatek. La bele baa mete ema nia moris. Servisu ho imi nia liman rasik hodi sustenta imi nia familia. Buat sira nee, ami hanorin ba imi hori uluk kedas. 12 Se imi moris nunee, imi sei la tane liman ba ema seluk, i ema nebee la fiar ba Kristu sei respeita imi.
Nai Jesus sei fila mai hosi lalehan
13 Maun-alin sira, ami hakarak imi hatene di-diak kona ba sarani sira nebee mate tiha ona. Nunee, bainhira ema sarani ruma mate, imi la bele laran susar demais hanesan ema seluk nebee hanoin dehan ema mate sei la moris fali. 14 Ita hatene katak Jesus mate tiha ona, depois Nai Maromak halo Nia moris fali. Nunee, ita mos fiar katak Nai Maromak sei halo moris fali Nai Jesus nia ema hotu-hotu nebee mate tiha ona, hodi halibur sira hamutuk ho Jesus.
15 Iha nee ami foo tutan Nai Jesus nia Liafuan rasik. Ema balu hanoin katak, bainhira Nai Jesus fila fali mai, ita nebee sei moris hela sei hasoru Nia uluk, mak foin sira nebee mate tiha ona. Nee la loos! 16 Nai Jesus sei fila fali mai hosi lalehan hodi foo orden ho lian makaas. Ema sei rona anju sira nia boot ida nia lian, ho Maromak nia korneta lian. Depois Kristu nia ema nebee mate tiha ona sei moris fila fali, 17 mak foin Maromak foti sae sira hamutuk ho ita nebee sei moris hela, para hasoru Nai Jesus iha kalohan. I ita sei moris hamutuk ho Nai Jesus tinan ba tinan nafatin.✡ 1 Korintu 15:51-52
18 Nee duni, foo hanoin ba malu kona ba Nai Jesus nia Liafuan sira nee, hodi hametin imi ida-idak nia laran.

- 1 Tesalónika
- ←
- 4
- →

*4:4 Lian Gregu dehan “tenki domina nia aan rasik”. Tuir matenek nain Biblia nian balu, Paulo iha nee soe lia hodi hatudu ba ema nia feen, laos sira nia aan. Se nunee, ita bele tradus “tenki moris loos ho nia feen rasik”.

✡4:17 1 Korintu 15:51-52

© 2016 UBB